މާފެއް ނުކުރާނަން ހެއްޔެވެ؟11 – Esfiya\nދޮރުމަތީގައި ހުރި މީހަކު ޝައުން ކޮށްޕާލުމަށްފަހި އެތެރެއަށް ވަނެވެ. އަހަރެން އިންތަނުގެ ގޮތުން އެމީހާގެ މޫނެއް ރީއްޗަކަށް ނުފެނުނެވެ. އެމީހާގެ ފަހަތުން އަންހެނަކުވެސް ގޭތެރެއަށް ވަނެވެ.\nޝައުން ކޮށްޕާލުމަށްފަހު ގޭތެރެއަށް ވަން މީހަކީ އާޝްޖައު ނޫން ދެވަނަ މީހެއް ނޫނެވެ. އަޝްޖައުގެ ފަހަތުން ވަނީ ޔާނީއެވެ.\nއަޝްޖައުގެ މޫނު ހުރީ ރަތްވެފައެވެ. ދެލޯ ބޮޑު ކޮށްގެން އިން ގޮތުން އޭނާ ހުރީ ވަރަށް ރުޅިއައިސްކަން އެނގެއެވެ. އަހަންނާ ދިމާއަށް ހިނގާފައި އައި ގޮތުން އަހަރެން ބިރު ގަންނަ ގޮތްވިއެވެ. އަޝްޖައު ރުޅިއައިސްފައި ހުއްޓާ މީގެ ކުރިން އަހަންނެއް ނުދެކެމެވެ. ވަކި ހިސާބަކަށް އައިސް އަޝްޖައުގެ ހިނގުން މަޑުވިއެވެ. އަދި ރުޅިވެރި ކަމުގެ ބަދަލުގައި ހިތާމާއިގެ އަސަރު މޫނު މަތިން ފާޅުވަން ފެށިއެވެ.\nރަހުވާދެކެ އައިސްފައި ހުރި ރުޅި ޖީނާ ފެނުމުން ފިނިވާންފެށިއެވެ. ފުރަތަމަ ފަހަރަަށް ވަރަށް ފަރުވާތެރިކަމާއެކު ޖީނާއާ ދިމާއަށް ބަލާލީމެވެ. ޖީނާ ފެނުމުން އެހެން ހުރިހާ ކަމެއް މަތިން ހަނދާންނެތުނެވެ.\nލަސްލަހުން ގޮސް އަހަރެން ޖީނާ ގާތު މަޑުކޮށްލީމެވެ. ދެކަކޫ ޖަހާ ޖީނާއާ އެއްވަރަށް ބިންމަތީގައި އިށީންދެވުނެވެ. ވަރަށް ފުންކޮށް ޖީނާގެ މޫނަށް ބަލާލުމުން އަހަންނަށް ބައިވަރި ކަންތައްތައް ސިފަވާންފެށިއެވެ. އެހުރިހާ ކަމަކަުން ސިކުނޑިއަށް ބާރުވާން ފެށުމުން ލޮލަށް ކަރުނަ ޖަމާވިއެވެ. ބާރުބާރަށް ޖީނާގައިގައި ބައްދާގަނެވުނީ ދެން ދުވަހަކުވެސް ދޫނުކުރަން ހިތަށް އަރުވައިގެންނެވެ.\n“ޖެކް ބޭބެ” ޖީނާ ޖެކްބޭބެއޭ ބުނުމުން އަހަރެންގެ ހިތަށް ތަދުވިއެވެ. އަހަންނަކީ ޖީނާގެ ބޭބެއެއް ނޫނެވެ. ޖީނާގެ ބައްޕައެވެ. ލޯބިވާ ދަރިފުޅުގެ ދުލުން ބޭބެއޭ ކިޔާ ގޮވުމުން ހިތަށް ކެއްވާނެހެއްޔެވެ.\n“ޖީން މީ ޖީންގެ ބޭބެއެއް ނޫން ޖީންގެ ބައްޕަ” ކުރެކިފައިވާ އަޑަކުން އަޝްޖައު ބުނި އެތިން އަހަންނަށް ހީވީ ފައިދަށުން ބިންގަނޑު ކަނޑާގެން ދިޔަހެންނެވެ. ދެލޯ ބޮޑުކޮށްގެން އިނދެ ފަހަތަށް ފިޔަވަޅެއް އަޅާލެވުނު ބޮނޑީ ގޮނޑީގައި އަޅައިގަނެފައި ނުވެއްޓުނީ ކިރިޔާއެވެ. އޭރު ޝައުންވެސް ދެލޯ ބޮޑުކޮށްގެން އަޝްޖައުއާ ދިމާއަށް ބަލަހައްޓައިގެން ހުއްޓެވެ.\nޖީނާ ހުރީ ވަނީ ކީއްކަން ނޭންގިފައެވެ. ކުއްލިއަކަށް ހުރެފައި އަޝްޖައުގެ މޭގައި އަތް އަޅާ ކޮށްޕާލުމަށްފަހު އަހަރެން ގާތަށް އައެވެ. “ކޮއްކޮ ނުހުރޭ ޑެޑީއެއް. މަންމިއެއް އެކަނި ހުންނަނީ” އަހަރެންގެ އުނގަނޑުގައި ބައްދާގަންނަމުން ޖީނާ ރޮއެގަތެވެ.\n“ކޮއްކޮ ނުހުރޭ ޑެޑީއެއް. މަންމިއެއް އެކަނި ހުންނަނީ” އަހަރެންގެ ހިތުގައި ޖެހުނުލެއް ބޮޑުކަމުން ހޯސްލާފާ ލޮލުން ކަރުނަ އޮހުނެވެ. ފިރިހެނެއް ކަމަކު ކެއް ކުރެވޭނީ ވަކިވަރަކަށް ނޫން ހެއްޔެވެ؟ ޖަންނަތާ މެދު އަހަރެންގެ ހިތް ޝަކުވާއިން ފުރިނެވެ. އަހަންނަށް ކުރެވުނު ކުށަށް މިވަރުގެ އަދަބެއް ދޭންޖެހޭ ހެއްޔެވެ.\n“ޖީން އެހަށް ޔާނީ ދައްތައާ އެއްކޮށް ބޭރަށް ދޭބަ” ޝައުން އެހެން ބުނުމާއެކު ޖީނާ އިތުރަށް ރަހުވާ ގައިތެރޭ ބޮނޑިވެލިއެވެ. އަދި ނޫނެކޭ ކިޔާ ބާރަށް ރޯންފެށިއެވެ. ޖީނާ ރުއިމުގެ އަޑު އަހާކަށް އަހަރެންގެ ހިތަށް އެހާ ފަސޭހައެއް ނޫނެވެ. ހިތާހިތުން ޖަންނަތުއާ ދިމާއަށް އެއްޗިހި ކިޔުނެވެ.\n“މަންމި ލޯބީ. ޝައުން ބޭބެ ބަސްއަހައިގެން ޔާނީ ދައްތައާ އެއްކޮށް އެހަަށް ދޭބަ” ޖީނާ ލޮލުން ފައިބަމުންދިޔަ ކަރުނަތައް ފުހެދެމުން ވަރަށް ލޯބިިން ރަހުވާ ބުންޏެވެ. ރަހުވާގެ އަޑުވެސް ވަނީ ކުރެކިވެފައެވެ. ޖީނާ އެއްވެސް ދެކޮޅު ހެދުމެއްނެތި ވަރަށް ބަސްއަހައިގެން ޔާނީއާއެކު ބޭރަށް ދިޔައެވެ.\nޖީނާއާ ޔާނީ ބޭރަށް ނުކުތުމުން ޝައުން ގޭދޮރު ތަޅުލުމަށްފަހު ފުން ނޭވައެއް ދޫކޮށްލިއެވެ. އެއަށްފަހު އަހަންނާ ރަހުވާއާ ވީ ދިމާއަށް އެނބުރުނެވެ. “ޖެކް” ޝައުން އަހަރެންގެ ނަން ބުނުމާއެކުހެން އިތުރަށް އެންމެ ލަފްޒެއްވެސް ނުބުނުމަށް އަހަރެން އަމުރު ކުރީމެވެ.\n“ޝައުން ޔޫ ބިޓްރޭޑް މީ. އަހަރެންގެ ބެސްޓް ފްރެންޑަށްވެ ހުރެ މިހާ ބޮޑު ކަމެއް އަހަންނަށް ސިއްރުކުރީ. ވައި ޝައުން ވައި؟ އަދި އެވަރު ނުވެގެން އެންމެ ފަހުން ޖާންއާ އިންނަށް ތިއުޅެނީ؟” ވެފައި ހުރި ދެރައިގެ މައްޗަށް އަހަންނަށް ރުޅިވެރިކަން އިސްކުރެވުނެވެ.\n“ލުކް ޖެކް. އަހަރުމެން އެހެން ކަންތައް ކުރީ ޖެކްއަށް ރިއަލައިޒްކޮށްދޭން ޖެކް ރަހު އައި މީން ޖަންނަ ދެކެ ލޯބިވާކަން. މިހާރު މިއޮތީ އެކަންތަ ވެފައެއްނު. ސޯ ޝީއިޒް އޯލް ޔުއާސް ނައު” އަހަރެންގެ އިހްސާސަކަށް ބެލުމެއް ނެތި ޝައުން ބުންޏެވެ. ޝައުން އެހެން ބުނިއިރު އޭނާގެ ލޮލުގައި ވީ ރިހުން އަހަންނަށް ފާހަގަވިއެވެ. އަހަރެންގެ ހިތްވެސް ހީވަނީ ފަޅައިގެން ގޮސްދާނެހެންނެވެ.\nއަޝްޖައުގެ މޫނުމަތީގައި ވި ރުޅިވެރިކަން ފިލައިދިޔައެވެ. އަދި ޝައުން އެ ބުނީ ތެދެއްތޯ އަހަރެން ގާތު އެހިއެވެ. ބުނަންވީ ކީކޭ ކަމެއް ނޭންގި އަހަންނަށް ޝައުންއާ ދިމާއަށް ބަލާލެވުނެވެ. ޝައުން އަހަންނާ ދިމާއަށް ނުބަލަންވެގެން އަނެއް ފަރާތަށް އެނބުރުނެވެ. އަހަރެންގެ ހިތް ޝައުންއާ މެދު ޝަކުވާއިން ފުރުނެވެ. ހިތާދެކޮޅަށް ޝައުންގެ ބަސް އަހަރެން ތެދު ކުރީމެވެ. އަޝްޖައު އައި ގޮތަށް އައިސް އަހަރެންގައިގައި ބައްދާގަތެވެ. “އައި ލަވް ޔޫ ޖާން” އަހަރެން ކަންފަތްދޮށުގައި ވައި އަޑުން އަޝްޖައު ބުންޏެވެ. ގެއަށް ވަންއިރު އެ މޫނުމަތީގައިވި ރުޅިވެރިކަން މިހާރު ފެންނާކަށް ނެތެވެ.\n“ޖެކް ޓިލް ޔޫ ޓޫ ގެޓް މެރިޑް ރަހު އައި މީން ޖަންނައާ ޖީން މިގޭ ބައިތިއްބަން ވީނު؟” އެންމެ ފަހަރަކުވެސް އަހަރެންގެ މޫނަށް ބެލުމެއްނެތި ޝައުން އަޝްޖައު ގާތު އެހިއެވެ. “އޯކޭ” އަހަރެން ބޭނުންވާ ގޮތް ބެލުމެއް ނެތި އަޝްޖައު އާބަސް ދިނެވެެ. “ވެލް ޔާނީ ހުރި ތަނެއް ބަލާފަ ޖީން ގޮވައިގެން އެބަ އަންނަން” އަހަރެންގެ އަތަށް ބޮސް ދިނުމަށްފަހު އަޝްޖައު ދިޔައެވެ. އަޝްޖައު ދިއުމާއެކު އަހަރެންގެ ލޯތެރޭ ބޮނޑިވެފައި ހުރި ކަރުނަތައް ހިފެހެއްޓުމެއް ނެތި ފައިބައިގެން ދިޔައެވެ. އައި ރުޅީގައި ގޮސް ޝައުންގެ މޭމެތީ ގޮށް މުށުން ތަޅައިގަތީމެވެ. ޝައުން އަހަރެން ދުރުކުރާކަށް ނޫޅުނެވެ. “އައި ލަވް ޔޫ ޝައުން. އަހަރެން ލޯބިވަނީ ޝައުންދެކެ. އަޝްޖައުދެކެ އެއްނޫން.” ޝައުންގެ މޭތެރޭ އަހަރެންގެ މޫނު ފޮރުވާލީމެވެ. ޝައުންވެސް އޭނާގެ ދެއަތުން އަހަރެން ގައިގައި ބައްދާލިއެވެ. “ރަވާ ލިސެން. އައި ލަވް ޔޫ ޓޫ. އެކަމް އަހަރުމެން ދެމީހުން ގުޅުމަށްވުރެ ޖެކްއާ ރަވާ ގުޅުން ރަނގަޅުވާނީ. ޖެކް އަކީ ޖީންގެ ބައްޕަ. ޖީންގެ ބައްޕައާ މަންމަ ގުޅުނީމައެއްނު ޖީންއަށް ރަނގަޅުވާނީ. ވީ ހޭވް ޓު ސެކްރިފައިސް އަވާ ލަވް ފޯ ޖީން”\nVarah reethi mi part vx kiya darlinn….ekm dhn inna part thankolheh dhigukoh up kohdhechchey dear…….??????keep up the gud wrk\nThank u dear. ISA mirey adhi one part up kohdheveytho try kuraanan\nއީޝަލް (14ވަނަ ބައި)\nހިތާމަ ލޯބި June 22, 2020\nމަޖާ ލޯބި April 22, 2014\nލޯބި މަވީ ބޭކާރޭ\nހިތާމަ ކުރުވާހަކަ ލޯބި March 20, 2020\nއަހަރެން ވެސް ލޯބިވިން (ތަޢާރަފު)\nހަޤީޤީ ހިތާމަ ލޯބި April 7, 2020


BML Islamic ge aa head office hulhuvaifi - One Online\n08 ސެޕްޓެމްބަރ 2019، މާލެ، ބީއެމްއެލް އިސްލާމިކް އާއިމާރާތް ހުޅުވުމުގެ ރަސްމިއްޔާތުގައި ފިނޭންސް މިނިސްޓަރު އިބްރާހީމް އަމީރު އަދި ބީއެމްއެލްގެ ސީއީއޯ ޓިމޮތީ ސޯޔާ -- ވަން ފޮޓޯ: މުހައްމަދު އައުޒަމް\nބީއެމްއެލް އިސްލާމިކްގެ އާ ހެޑް އޮފީސް ހުޅުވައިފި\nބޭންކް އޮފް މޯލްޑިވްސް (ބީއެމްއެލް) އިސްލާމިކް ބޭންކިން ހިދުމަތަށް ހާއްސަކޮށްގެން އާ ހެޑް އޮފީހެއް ހުޅުވައިފިއެވެ.\nކުރިން ބާޒާރު ބްރާންޗުގައި ހިނގަމުންދިޔަ ބީއެމްއެލް އިސްލާމިކްގެ ބޮޑު އާ އޮފީސް މިރޭ ހުޅުވާފައިވަނީ ބޮޑުތަކުރުފާނު މަގުގައި ހުންނަ ހ. ޒޮނޭރިއާގައެވެ. އާ އޮފީސް ހުޅުއްވައި ދެއްވީ ފިނޭންސް މިނިސްޓަރު އިބްރާހިމް އަމީރާއި ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމޮތީ ސޯޔާ އެވެ.\nބީއެމްއެލްގެ ސީއީއޯ ކަމާ ހަވާލުވުމަށްފަހު އާންމުންގެ ތެރޭގައި ފުރަތަމަ ފަހަރަށް ވާހަކަދައްކަވަމުން ސީއީއޯ ސޯޔާ ވިދާޅުވީ، މާކެޓްގެ މުހިންމު ވަގުތެއްގައި ރާއްޖޭގެ ގައުމީ ބޭންކުގެ ސީއީއޯގެ މަގާމު އަދާކުރުމަކީ ލިބުނު ވަރަށް ބޮޑު ފަހުރެއް ކަމަށެވެ.\nއަދި އިސްލާމީ އުސޫލުތަކާ އެއްގޮތަށް ބޭންކިންގެ ހިދުމަތް ދޭ ފުރަތަމަ ބޭންކަކަށް ބީއެމްއެލް އިސްލާމިކް ވެގެން ދިއުމަކީ ބޭންކަށް ލިބުނު ފަހަރެއް ކަމަށް ވެސް އޭނާ ފާހަގަކުރެއްވިއެވެ.\nސޯޔާ އިތުރަށް ވިދާޅުވީ، ބީއެމްއެލް އިސްލާމިކް އުފެދުނު ފަހުން މިވީ ހަތަރު އަހަރުގެ ތެރޭގައި ކަސްޓަމަރުންނާ ގާތް ގުޅުމެއް އުފެދި، ގުޅުން ވަރުގަދަ ވެފައިވާ ކަމަށެވެ.\nއަދި ބީއެމްއެލް އިސްލާމިކް އިން މިރޭ ހުޅުވި އާ ހެޑް އޮފީހަކީ އިތުރުވަމުންދާ ބީއެމްއެލް އިސްލާމިކް ބޭނުންކުރާ ކަސްޓަމަރުންގެ ބޭނުންތަކަށް ހިދުމަތް ދިނުމަށް ހުޅުވިގެން ދިޔަ ތަނެއް ކަމަށް ވިދާޅުވިއެވެ.\n"ރާއްޖޭގައި އެންމެ ފުޅާ ދާއިރާއަކަށް އިސްލާމިކް ބޭންކިން ހިދުމަތް ފޯރުކޮށްދޭ ބޭންކުގެ ހައިސިއްޔަތުން، ކަސްޓަމަރުންގެ ބޭންކިން ބޭނުންތައް ދަނެގަނެ އެހީތެރިކަން ފޯރުކޮށްދެވޭ ކަމީ ލިބިގެންދިޔަ ކުރިއެރުމެއް،" ސީއީއޯ ސޯޔާ ވިދާޅުވިއެވެ.\nމިރޭ ހުޅުވި ބީއެމްއެލް އިސްލާމިކްގެ އާ ހެޑް އޮފީހުގެ ކައުންޓަރު މެދުވެރިކޮށް ފައިސާގެ މުއާމަލާތްތައް ކުރުމާއި އާންމު ފަރުދުންނާއި ވިޔަފާރިތަކަށް އެކިއެކި ހިދުމަތް ފޯރުކޮށްދޭނެއެވެ. އަދި 24 ގަޑިއިރު އޭޓީއެމް މެދުވެރިކޮށް ފައިސާ ޖަމާކުރުމާއި ފައިސާ ނެގުމުގެ ހިދުމަތް ވެސް އެ އޮފީހުގައި ވަނީ ގާއިމްކޮށްފައެވެ.\nމީގެ އިތުރުން އެ އިމާރާތުގައި ގާއިމްކޮށްފައިވަ ކަސްޓަމާ އެޑްވައިސް ސެންޓަރު މެދުވެރިކޮށް ކަސްޓަމަރުންނަށް ޝަރީއާއާ އެއްގޮތްވާ ގޮތުގެ މަތިން ބޭންކިން ހިދުމަތްތައް ހޯދުމާ ގުޅޭ މައުލޫމާތު ފޯރުކޮށްދެވޭނެ ކަމަށް ބީއެމްއެލްއިން ބުނެއެވެ.\nގުޅޭ ޓެގު ބޭންކް އޮފް މޯލްޑިވްސް އިބްރާހީމް އަމީރު


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް) 17 – DhiSalafiyyah\nމަދިނާގައި ދިރިއުޅޭމީހުނަށް އަދަބުތަކަކާއި އުޞޫލުތަކެއްވާ ފަދައިން އެތަނަށް ޒިޔާރަތް ކުރާ މީހުނަށްވެސް އަދަބުތަކެއްވެއެވެ. މަދީނާއަށް ޒިޔާރަތްކުރާ މީހާ ޖުމްލަގޮތެއްގައި އިސްވެބަޔާންކުރެވުނު(މަދީނާގައި ދިރިއުޅޭ މީހުންގެ) އަދަބުތަކާއި އުޞޫލުތައް ހިފަހައްޓަން ވާނެއެވެ. އަދި މިބިމަށް ޒިޔާރަތްކުރާ މީހާ ޒިޔާރަތްކުރަންވާނީ މަސްޖިދުއްނަބަވީއަށް ޒިޔާރަތްކުރުމަށް އެދިގެންނެވެ. ޙަދީޘްގައިވެއެވެ.\n((لاَ تُشَدُّ الرِّحَالُ إِلاَّ إِلَى ثَلاَثَةِ مَسَاجِدَ مَسْجِدِ الْحَرَامِ وَمَسْجِدِى هَذَا وَالْمَسْجِدِ الأَقْصَى)). [رواه البخارى ومسلم]\nމާނައީ:”ތިން މިސްކިތަކަށް ފިޔަވާ ދަތުރުކުރުމެއް ނުވެއެވެ. އެއީ މަސްޖިދުލް ޙަރާމްއާއި ތިމަން ކަލޭގެފާނުގެ މި މިސްކިތާއި (އެބަހީ މަސްޖިދުއްނަބަވީ) މަސްޖިދުލް އަޤްޞާއެވެ.”\nމިޙަދީޘްފުޅުން އަޅުގަނޑުމެނަށް ކަމާކަންފަށާ ދަތުރުހަދައިގެން ﷲ ތަޢާލާއަށް ކުއްތަންވުމުގެ ގޮތުން މިތިން މިސްކިތް ފިޔަވާ އިތުރު މިސްކިތެއް ނުވަތަ ތަނަކަށް ދަތުކުރުން ޚާއްޞަވެފައި ނުވާކަން އެނގެއެވެ. ސުނަނުއް ނަސާއީގައި އަބޫ ހުރައިރާ رضى الله عنه ގެ އަރިހުން ރިވާވެފައިވާ ޞައްޙަ ޙަދީޘެއްގައިވެއެވެ.\nތިމަންކަލޭގެފާނާއި ބަޞަރާ ބުން އަބީ ބަޞަރަތުލް ޣިފާރީ رضى الله عنه އާއި ބައްދަލުވެވަޑައިގަތެވެ. އެކަލޭފާނު ވިދާޅުވިއެވެ. ކަލޭގެފާނު ތިޔަވަޑައިގެންނެވީ ކޮންތަނަކުން ތޯއެވެ؟ ތިމަންކަލޭގެފާނު ޖަވާބުގައި ދެންނެވީމެވެ. ޠޫރުންނެވެ. އެކަލޭގެފާނު ވިދާޅުވިއެވެ. ކަލޭގެފާނު ތިޔަތަނަށް ވަޑައިގަތުމުގެ ކުރީގައި ތިމަންކަލޭގެފާނާއި ބައްދަލުވިނަމަ ތިޔަތަނަކަށް ކަލޭގެފާނު ވަޑައެއްނުގަތީހެވެ. ތިމަންކަލޭގެފާނު ދެންނެވީމެވެ. އެއީ ކީއްވެގެން ތޯއެވެ؟ އެކަލޭގެފާނު ވިދާޅުވިއެވެ. ތިމަންކަލޭގެފާނު ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރައްވާތީ އަޑުއެއްސެވީމެވެ.\n((لَا يُعْمَلُ الْمَطِيُّ إِلَّا إِلَى ثَلَاثَةِ مَسَاجِدَ، مَسْجِدِ الْحَرَامِ، ومَسْجِدِى وَمَسْجِدِ بَيْتِ الْمَقْدِسِ))\nމާނައީ:”ތިން މިސްކިތަކަށް ފިޔަވާ ސަވާރީގައި ދަތުރުހަދާފައި ދިޔުމެއް ނުވެއެވެ. އެއީ މަސްޖިދުލް ޙަރާމްއާއި ތިމަން ކަލޭގެފާނުގެ މިސްކިތާއި (އެބަހީ: މަސްޖިދުއްނަބަވީ) މަސްޖިދުލް އަޤްޞާއެވެ.”\nމިއީ ޞައްޙަ ޙަދީޘެކެވެ. އަދި ބަޞަރަތް ބުން އަބީ ބަޞަރަތުލް ޣިފާރީ رضى الله عنه މިޙަދީޘްފުޅުން ދަތުރުހަދާފައި އެހެނިހެން މިސްކިތްތަކަށް ދިއުން މަނާވެގެންވާކަމުގެ ދަލީލު ލިބޭކަމަށް ބަޔާންކުރައްވާފައި ވެއެވެ.


ޔޫރޯ 2020: ޔޫކްރެއިން ބޮޑުތަފާތަކުން އިންގްލެންޑް ސެމީ އަށް - Voice of Meedhoo Voice of Meedhoo\nޔޫރޯ 2020: ޔޫކްރެއިން ބޮޑުތަފާތަކުން އިންގްލެންޑް ...\nދެ ސްކޫލެއް ސެޓެލައިޓް ސްކޫލްގެ ގޮތުގައި ...\nޔޫރޯ 2020: ޔޫކްރެއިން ބޮޑުތަފާތަކުން އިންގްލެންޑް ސެމީ އަށް\nby vomadmin July 4, 2021\nޔޫރޯ 2020 ގެ ކުއާޓަރ ފައިނަލުގެ ފަހު މެޗުގައި ޔޫކްރެއިން ބޮޑުތަފާތަކުން ބަލިކޮށް އިންގްލެންޑުން ސެމީ ފައިނަލުގެ ފަހު ޖާގަ ހޯދައިފިއެވެ.\nއިޓަލީގެ ރޯމްގެ އޮލިމްޕިކޯ ސްޓޭޑިއޯމް ގައި ކުޅުނު މި މެޗު އިންގްލެންޑުން ކާމިޔާބު ކުރީ 0-4 ގެ ނަތީޖާ އަކުންނެވެ.\nމެޗުގައި އިނިގރޭސި ޓީމުން މޮޅު ކުޅުމެއް ދައްކާފައިވާއިރު އެޓީމުން ވަނީ މެޗުގެ ވަރަށް ކުރީކޮޅު ލަނޑެއް ޖަހާ ލީޑު ނަގާފައެވެ. ފުރަތަމަ ހާފުގެ4ވަނަ މިނެޓުގައި މިލަނޑު އެޓީމަށް ކާމިޔާބު ކޮށްދިނީ ކެޕްޓަން ހެރީ ކޭން އެވެ. މިއީ ރަހިމް ސްޓާލިންގެ ތަނަވަސްކޮށްދިން ފުރުސަތަކުން ކޭން ކާމިޔާބުކުރި ލަނޑެކެވެ.\nމިލަނޑަށްފަހުވެސް އިނގިރޭސި ޓީމުން ރަނގަޅު ފުރުސަތުތަކެއް ތަނަވަސްކުރި ނަމަވެސް މިހާފުގައި އިތުރު ލަނޑެއް ފެނިގެންގޮސްފައެއް ނުވެއެވެ.\nދެވަނަ ހާފުގައިވެސް މޮޅަށް ކުޅުނު އިންގްލެންޑުން ވަނީ ގާތް ގާތުގައި ދެ ލަނޑު ޖަހާ ލީޑު ފުޅާކޮށްފައެވެ. އެގޮތުން އެޓީމުގެ ދެވަނަ ލަނޑު މެޗުގެ 46 ވަނަ މިނެޓުގައި ކާމިޔާބު ކޮށްދިނީ ހެރީ މެގުއަރ އެވެ. މިއީ ލޫކް ޝޯ ނަގައިދިން ހުރަހެއް ބޮލުން ގޯލުގެ ތެރެއަށް ވައްދާލައިގެން މެގުއަރ ކާމިޔާބުކުރި ލަނޑެކެވެ.\nއޭގެ ހަތަރު މިނެޓުފަހުން ހެރީ ކޭން އިންގްލެންޑުގެ ތިންވަނަ ލަނޑު ކާމިޔާބުކޮށްދީފައިވާއިރު އެޓީމުގެ ހަތަރުވަނަ ލަނޑު ކާމިޔާބު ކޮށްދިނީ ޖޯޑަން ހެންޑާސަން އެވެ.\nމިމެޗުން މޮޅުވެ އިންގުލެންޑް ސެމީގެ ޖާގައެއ ހޯދާފައިވާއިރު މިއީ 1996 ވަނަ އަހަރު އަމިއްލަ ގައުމުގައި ބޭއްވި ޔޫރޯ މުބާރާތަށްފަހު އެގައުމު މިމުބާރާތުގެ ސެމީ އަށް ދަތުރުކުރި ފުރަތަމަ ފަހަރެވެ. އަދި މިއީ މިމުބާރާތުގެ ތާރީހުގައި އެޓީމުން ސެމީގައި ކުޅޭ ދެވަނަ ފަހަރުކަންވެސް ފާހަގަ ކޮށްލެވެއެވެ.\nމިފަހަރުގެ މިމުބާރާތުގައި އިންގްލެންޑަށް އޮތް އެންމެ ބޮޑު ހިތްހަމަ ޖެހުމަކީ އަމިއްލަ ފަސްގަނޑުގައި ގިނަ މެޗުތަކެއް ކުޅެން ޖެހުމެވެ.\nއެގޮތުން ކުރިއަށް އޮތް ސެމީ ފައިނަލްމެޗގައިވެސް އިންގްލެންޑް ނުކުންނާނީ އަމިއްލަ ގައުމުގެ، ވެމްބްލީ ސްޓޭޑިއަމުގައި ޑެންމާކާއި ދެކޮޅަށެވެ. މި މެޗު ކުޅޭނީ މިމަހުގެ 8 ވަނަ ދުވަހުގެ 00:00 ގައެވެ.\nޔޫރޯ 2020 : ރޭ ކުޅެވުނު3މެޗް ކާމިޔާބުކުރީ ރަޝިޔާ ، ވޭލްސް އަދި އިޓަލީ\nޔޫރޯ ފުޓްބޯޅަ މުބާރާތުގައި ރޭ ފިންލެންޑް އަތުން މޮޅުވެ، ރަޝިއާއިން މުބާރާތުގެ2ވަނަ ބުރުން ޖާގަ ހޯދުމުގެ ...\nޕީއެސްޖީގެ ބްރެޒިލްގެ ފޯވާޑް ނޭމާ އަލުން ބާސެލޯނާއަށް ގެނައުމުގެ މަސައްކަތް ބާސެލޯނާއިން ފަށާފައިވާކަމަށް ސްޕޭންގެ މީޑިއާތަކުން ބުނެފިއެވެ. ސްޕެއިންގެ ...\nޗެމްޕިއަންސް ލީގުގެ ތަށި ރެއާލް މެޑްރިޑަށް ޖެހިޖެހިގެން ތިން ފަހަރު ހޯދައިދިނުމަށްފަހު ކޯޗު ޒައިނުއްދިން ޒިދާން އިސްތިއުފާދީފިއެވެ. ކޯޗެއްގެ ...


އަލްޓްރާ ސައުންޑް - ވިކިޕީޑިއާ\n1 އަލްޓްރާ ސައުންޑް އަކީ ކޮބާ؟\n2 އަލްޓްރާ ސައުންޑް މަސައްކަތްކުރަނީ ކިހިނެއް؟\n3 މާބަނޑު ދުވަސްވަރު އަލްޓްރާ ސައުންޑް ބޭނުންކުރެވޭ ގޮތް\n4 އަލްޓްރާސައުންޑް ޓެސްޓް\n5 އަލްޓްރާ ސައުންޑްގެ ރައްކާތެރިކަމާއި ފައިދާ\nއަލްޓްރާ ސައުންޑް އަކީ ކޮބާ؟Edit\nއަލްޓްރާ ސައުންޑް އަކީ އަޑުގެ ރާޅުބާނި(Sound waves)ތަކެއްގެ ސިފައިގައި ބޭނުންކުރެވޭ ބާރު ނުވަތަ ހަރަކާތެކެވެ. މިބުނި އަޑުގެ ރާޅުބާނިތައް ދައުރުވަނީ އިންސާނުންގެ ކަންފަތަށް އިވޭވަރަށް ވުރެ މާބާރު ފްރެކްއެންސީއެއްގައެވެ. މިއަޑުގެ ރާޅުބާނިތައް އެތެރޭގެ ގުނަވަންތަކުގައި ޖެހިފައި އައުމުން ސްކޭނަރއިން ރީޑްކޮށްދެއެވެ. މިއާއެކު އެތެރެހަށީގެ ގުނަވަންތަކުގެ ސޫރައެއް ސްކޭނަރގައި އުފައްދައިދެއެވެ. މާބަނޑު ދުވަސްވަރު އެކްސް-ރޭ(X-ray)ގެ ބަދަލުގައި އަލްޓްރާ ސައުންޑް ބޭނުންކޮށް އުޅެއެވެ. އެއީ އަލްޓްރާ ސައުންޑް އެކްސްރޭ އަށްވުރެ މައިމީހާއާއި، ކުޑަދަރިފުޅަށް ރައްކާތެރި އެއްޗަކަށް ވާތީއެވެ.\nއަލްޓްރާ ސައުންޑް މަސައްކަތްކުރަނީ ކިހިނެއް؟Edit\nރިއަލްޓައިމް އަލްޓްރާ ސައުންޑް(Real time ultrasound) އަކީ އެންމެ އާންމުކޮށް ބޭނުންކުރެވޭ އަލްޓްރާ ސައުންޑްގެ ވައްތަރެވެ. މިވައްތަރުގެ އަލްޓްރާ ސައުންޑް ބޭނުންކުރުމުން ކުޑަދަރިފުޅުގެ ހިތުގެ ތެޅުމާއި، އަތްފައިގެ ހަރަކާތްތަކާއި، އަދި ހަށިގަނޑުގެ އެހެނިހެން ހަރަކާތްތައް ދައްކައިދެއެވެ. އަލްޓްރާ ސައުންޑް އިން އުފައްދައިދޭ މިސޫރަތަކުން ކުއްޖާ ބޮޑުވަމުން އަންނަގޮތާއި، ރަހިމުގައި އޮތްކުދިންގެ އަދަދާއި، ޕްލެސެންޓާގެ ތެރޭގައި ކުއްޖާ އޮތް ހިސާބު ދައްކައިދެއެވެ. ޑޮޕްލާރ އަލްޓްރާ ސައުންޑް(Doppler ultrasound)އަކީ ވެސް ބޭނުންކޮށްއުޅޭ ވައްތަރެކެވެ. މިވައްތަރުގެ އަލްޓްރާ ސައުންޑް ބޭނުންކުރުމުން އަޑުއިވޭ ސިގްނަލްތަކެއް ގެނެސްދެއެވެ. އަޑުގެ ރާޅުބާނިތައް ރެފްލެކްޓްވުމުން މި ސިގްނަލްތައް ކުޑަދަރިފުޅުގެ ހިތުގެ ވިންދުގައި ހުންނަ ކަރަންޓް ސިގްނަލްތަކަކަށް ބަދަލުކޮށްލައެެވެ. މި ސިގްނަލްތައްް އެމްޕްލިފައިޑް ކުރުމުން މައިމީހާއަށް ކުޑަދަރިފުޅުގެ ހިތުގެ ވިންދުޖަހާ އަޑު އެހިދާނެއެވެ.\nމާބަނޑު ދުވަސްވަރު އަލްޓްރާ ސައުންޑް ބޭނުންކުރެވޭ ގޮތްEdit\nބަލިވެއިންނަ ކޮންމެ އަންހެނަކަށް އަލްޓްރާ ސައުންޑް އަކ ީއެހާ މުހިއްމު އެއްޗެއް ނޫނެވެ. އަލްޓްރާ ސައުންޑް ގެ ބޭނުން ކުރަން ޖެހޭ ނަމަ އެކަން ޑޮކްޓަރުން ބުނެދެއްވާނެއެވެ. އެހެން ބައެއް ޓެސްޓްތަކުން ހޯދައިނުދޭ މައުލޫމާތު ތަކާއި ކަންތައްތައް އަލްޓްރާ ސައުންޑްގެ އެހީގައި ދެނެގަނެވެއެވެ. ގިނަ ހާލަތްތަކުގައި އަލްޓްރާ ސައުންޑް ބޭނުން ކުރެވެނީ ކަމެއް ދެނެގަތުމަށާއި، ކަމަކަށްދެވޭ ފަރުވާއެއްގެ ގޮތުންނެވެ. ބަލިވެއިނުމުގެ ތަފާތު މަރުހަލާތަކުގައި ހަށިގަނޑު ރަގަޅަށް ބަލައި ޗެކްކުރުމަށްޓަކައި މާބަނޑު ދުވަސްވަރު ތަކުރާރުކޮށް އަލްޓްރާ ސައުންޑް ބޭނުންކުރެވެއެވެ. ރަހިމުގެ ތެރޭގައި ކުޑަދަރިފުޅު ބޮޑުވަމުން އަންނަ ގޮތް އަލްޓްރާ ސަައުންޑްގެ އެހީގައި ބެލެވެއެވެ. މިކަމުގެ ސަބަބުން ކުޑަދަރިފުޅުގެ ހަށިގަނޑުގައި އުނިކަމެއް ހުރިނަމަ އެކަން ދައްކައިދެއެވެ. އަލްޓްރާ ސައުންޑްގެ އެހީގައި ކުޑަދަރިފުޅާއި ބެހޭގޮތުން އަންނަނިވި ކަންތައްތައް ދެނެގަނެދިވިދާނެއެވެ. (ހ) ކުއްޖާގެ އުމުރު (ށ) ކުއްޖާގެ އުމުރާ އަޅާބަލާއިރު ބަރުދަން ހުރިގޮތް (ނ) ބޮޑުވަމުން އަންނަ ނިސްބަތް (ރ) މަސް އޮތްތަން (ބ) ކުއްޖާގެ ހިތުގެތެޅުން، ނޭވާލުން، ހަރަކާތްތައް (ޅ) ރަހިމުގައި އެމްނިއޯން ދިޔަ ހުރި މިންވަރު (ކ) ކުދިންގެ އަދަދު (އ) ކުއްޖާގެ ހަށިގަނޑުގައި އުފެދޭ އުނިސިފަތައް\nހިތާއި، އަތްފަޔާއި،މޭމަތި،ބަދަތަކާއި، ބޮލުގައި އުފެދޭ އުނި ސިފަތައް ދެނެގަތުމަށްޓަކައި ބޭނުންކުރެވެނީ މާ ފުރިހަމަ އަލްޓްރާ ސައުންޑް ޓެސްޓްތަކެވެ. ޑޮޕްލަރ އަލްޓްރާ ސައުންޑް ބޭނުންކުރެވެނީ ވިހެއުމުގެ ކުރިންނާއި، ވިހެއުމުގެ ތެރޭގައި ކުއްޖާގެ ހިތުގެތެޅުން ހުރިނެތްގޮތް ދެނެގަތުމަށެވެ. ކުއްޖާގެ ހިތުގެ ތެޅުން ނުވަތަ ވިންދުން އެކުއްޖާގެ ދުޅަހެޔޮކަން އަންގައިދެއެވެ. ރަހިމުގެ ލޭހޮޅިތަކާއި، ކުޑަދަރިފުޅުގެ ހަށިގަނޑާއި، އަމްބްލައިކަލް ކޯޑްގައި ލޭހިގުން ހުރިމިންވަރު ދެނެގަތުމަށް ވެސް މިވައްތަރުގެ އަލްޓްރާ ސައުންޑް ބޭނުންކުރެވެއެވެ. ވެޖައިނަލް އަލްޓްރާ ސައުންޑް މާބަނޑު ދުވަސްވަރު އުފެދޭ ރިހުމާއި، ބޭރުވާ ލޭގެ އަސްލު ދެނެގަތުމަށް ބޭނުން ކުރެވެއެވެ. ހަމަމިހެން ރަހިމުން ބޭރުގައި ކުއްޖާ އަށަގަތުން(Ectopic pregnancy) ފަދަ ކަންތައްތައް ދެނެގަތުމަށް ވެސް މިވައްތަރުގެ އަލްޓްރާ ސައުންޑް ބޭނުންކުރެވެއެވެ. ބަލިވެއިންނަތާ ކުރީކޮޅު ކުއްޖާގެ ހަށިގަނޑުގައި އުފެދޭ އުނިސިފަތައް ދެނެގަތުމަށް ވެސް މިއީ މުހިއްމު ޓެސްޓެކެވެ.\nއަލްޓްރާ ސައުންޑް ސްކޭން ޓެސްޓް ހެދުމަށްޓަކައި ގަޔަށް ފަސޭހަ ހެދުމެއްލާށެވެ. ޓްރާންސް ވެޖައިނަލް އަލްޓްރާ ސައުންޑް ސްކޭން ހަދާނަމަ އުނަގަނޑުން ތިރި ހެދުން ބޭލުމަށްފަހު ހަމައެކަނި ފޮތިގަނޑަކުން ފޮރުވާލުމަކީ ރަގަޅު ކަމެކެވެ. ބައެއް ޓެސްޓްތަކުގައި ފުރިފައިވާ މަސާނާ ޓެސްޓްކުރަން ބޭނުންވެއެވެ. މިފަދަ ހާލަތުގައި ޓެސްޓްހެދުމުގެ އެއްގަޑި އިރު ކުރިން ދެތިން ތަށި ފެންބުއިމަށް އިރުޝާދު ދެވެއެވެ. އަދި ޓެސްޓްހެދުމުގެ ކުރިން ކުޑަކަމުނުދިއުމަށް ވެސް ލަފާދެއެވެ. މަސާނާ ފުރިފައި ހުރިނަމަ ޕެލްވިސްގައިވާ ގުނަވަންތައް ސްކޭނަރުން ދައްކައިދިނުމުގައި އެހީއަކަށް ވެއެވެ. މިގޮތަށް ޓެސްޓް ހެދުމުގެ ތެރޭގައި ދިމާވާ ހަމައެކަނި އުދަގުލަކީ މަސާނާ ފުރިފައި ހުރިކަމުގެ އިހްސާސްވުމެވެ. އަލްޓްރާ ސައުންޑް ބޭނުންކޮށްގެން ހެދޭ ގިނަ ޓެސްޓްތަކުގައި ބަލިމީހާ އުއްޑުން މޭޒެއްގެ މަތީގައި ބާއްވައެވެ. އެއަށްފަހު މޭމަތިން ފެށިގެން ފިދުމަސްގަނޑާއި ހަމައަށް ހާމަކުރެވެއެވެ. އެއަށްފަހު ދިޔާ ޖެލްއެއް ބަނޑުމަތީގައި އުގުޅެއެވެ. މީގެ ބޭނުމަކީ ޓްރާންސްޑިއުސަރ(Transducer)އާއި، ހަމުގެ ގުޅުން ރަގަޅުކުރުމެވެ. އެއަށްފަހު ޓްރާންސްޑިއުސަރ ބަނޑުމަތީގައި ހަރަކާތްކުރެވެއެވެ. ޓްރާންސްޑިއުސަރ އިން ފޮނުވާ އަޑުގެ ރާޅުބާނިތައް ހަށިގަނޑަށް ވަނުމަށް ފަހު އެތެރެހަށީގެ ގުނަވަނެއްގައި ޖެހުމުން ރިފްލެކްޓްވެއެވެ. މިގޮތަށް ރިފްލެކްޓްވުމުން ކުއްޖާގެ ނުވަތަ އެގުނަވަނެއްގެ ސޫރަ ސްކޭނަރަށް ނަގައިދެއެވެ.\nއަލްޓްރާ ސައުންޑްގެ ރައްކާތެރިކަމާއި ފައިދާEdit\nއަލްޓްރާސައުންޑް އިން ހަށިގަނޑަށް ކުރާ އަސަރު މިހާރު ވެސް ދަނީ ދިރާސާ ކުރެވެމުންނެވެ. ބޭނުންކުރާތާ 20ވެފައި ވާއިރު މައިމީހާއާއި ކުޑަދަރިފުޅަށް އެއްވެސް ބާވަތެއްގެ ގެއްލުމެއް ލިބޭކަމަކަށް މިހާތަނަށް ފާހަގަވެފައެއް ނުވެއެވެ. އަލްޓްރާ ސައުންޑް ބޭނުންކޮށްގެން ހެދޭ ޓެސްޓްތަކުގައި ހަށިގަނޑަށް ނުރައްކާތެރި ރޭޑިއޭޝަންތަކާއި، ބޭސްތަކާއި، ކެމިކަލްތަކެއް ބޭނުމެއް ނުކުރެވެއެވެ. ބަައެއް ބަލިތައް ދެނެގަތުމަށްޓަކައި ވެސް އަލްޓްރާ ސައުންޑް ބޭނުންކުރެވެއެވެ. މާބަނޑު ދުވަސްވަރު އެކިބާވަތުގެ މައްސަލަތައް ކުރިމަތިވާ އަންހެނުންނަށް އެމައްސަލަތައް ދެނެގަތުމަށްޓަކައި އަލްޓްރާ ސައުންޑްގެ ބޭނުންކުރަން ޖެހެއެވެ. މައިމީހާއާއި ދަރިފުޅުގެ ސަލާމަތަށްޓަކައި މާބަނޑު ދުވަސްވަރު އަަބަދުވެސް އަލްޓްރާ ސައުންޑް އެހީގައި ހަށިގަނޑު ޗެކްކޮށް ހެދުމަކީ ރަގަޅު ކަމެކެވެ.


އެހީ Archives - Suvaadheeb\nބޮލުގެ ނާށިގަނޑު ފަޅައިގެން ގޮސް ސިކުނޑިއަށް ލޭ އެޅި ފަރުވާކުރަމުންދާ ވައިކަރަދޫ ޒާހިރުއަށް އެހީ ވެދެއްވާ!\nސުވާދީބު6މަސް ކުރިން يناير 20, 2020\nއާޓިކަލް ޕޯސްޓްކުރީ ސުވާދީބު6މަސް ކުރިން يناير 20, 2020 092\nވައިކަރަދޫގައި ހިނގި ނުރައްކާތެރި އެކްސިޑެންޓެއްގައި ބޮލުގެ ނާށިގަނޑު ފަޅައިގެން ގޮސް ސިކުނޑިއަށް ލޭ އެޅި ފަރުވާހޯދަމުންދާ މުޙައްމަދު ޒާހިރު އިތުރުފަރުވާއަށް ރާއްޖޭން ބޭރަށް ގެންދިއުމަށް ޑޮކްޓަރުން ލަފާދީފިއެވެ. މިދިޔަ އަހަރުގެ ޑިސެމްބަރު މަހު 16 ވަނަ ދުވަހު\nނުރައްކާތެރި ލޭގެ ކެންސަރާއި ހަނގުރާމަ ކުރަމުންދާ ހަސީނާއަށް ދީލަތި އެހީއެއް ވެދެއްވާ!\nސުވާދީބު6މަސް ކުރިން يناير 10, 2020\nއާޓިކަލް ޕޯސްޓްކުރީ ސުވާދީބު6މަސް ކުރިން يناير 10, 2020 0102\nހދ. ކުޅުދުއްފުށްޓަށް އުފަން ހަސީނާ ހަސަން (28އ.) ވެސް އުޅެމުން ދިޔައީ ހަމަ އާއްމުކޮށް އެހެން މީހުންވެސް އުލެމުންދިޔަ އާދައިގެ ދިރިއުޅުމެކެވެ. އުމުރުން ތިން އަހަރުގެ ބަލަމުން، ގޭތެރޭގެ ޒިންމާތައް އަދާކުރަމުން، ފިރިމީހާއާއެކު އުޅެމުންދިޔަ\nއަދީލަށް ޖުމްހޫރީ ޕާޓީން އެހީވަނީ\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0278\nއައްޑޫ ސިޓީ ހިތަދޫ ދެކުނު ދާއިރާގެ މަޖިލިސް މެންބަރުކަމަށް ކުރިމަތިލާފައިވާ ޝަރަފުއްދީން ސްކޫލްގެ ކުރީގެ ޕްރިންސިޕަލް ޑރ. އަހްމަދް އަދީލް ނަސީރަށް ޖުމްހޫރީ ޕާޓީން އެހީތެރިކަން ފޯރުކޮށްދޭން ނިންމައިފިއެވެ. ޖުމްހޫރީ ޕާޓީގެ ކައުންސިލް މެންބަރަކު\nއުފަންވީއިރުވެސް ޒައިންގެ ކިޑްނީގެ ހޮޅިއެއް ބެދިފަ! ހެޔޮ ދުޢާއާއި ދީލަތިއެހީތެރިކަން ބޭނުންވޭ!ނިކަމެތި މަންމައެއްގެ އާދޭސް\nސުވާދީބު2އަހަރު ކުރިން يناير 10, 2020\nއާޓިކަލް ޕޯސްޓްކުރީ ސުވާދީބު2އަހަރު ކުރިން يناير 10, 2020 01150\nއުފަންވީއިރުވެސް ޒައިންގެ ކިޑްނީގެ ހޮޅިއެއް ބެދިފަ! ހެޔޮ ދުޢާއާއި އެހީތެރިކަން ބޭނުންވޭ! ކިޑްނީގެ މައްސަލައޭ ބުނުމުން ގިނަ މީހުންނަށް މިހާރު އެކަންވަނީ ވަރަށް އާންމު އަދި އެހާމެ ކުޑަ މައްސަލައަކަށެވެ. އެފަދަ ކަމެއް ދިމާވުމުން


Hangandu reethi koh Isthashigandu varugadha kuran Kritii sanon kuranee mikanthah!\nހަންގަނޑު ރީތިކޮށް، އިސްތަށިގަނޑު ވަރުގަދަ ކުރަން ކްރިތީ ސެނޮން ކުރަނީ މިކަންތައް!\n15 ޑިސެމްބަރ 2019 - 14:32:08\nބޮލީވުޑުގެ ބަތަލާ ކްރިތީ ސެނޮންނަކީ ވަރަށް ރީތިކޮށް ހުންނަ ތަރިއެކެވެ. އެގޮތުން ކިތަންމެ ބިޒީކޮށް އުޅުނަސް ކްރިތީ ވެސް ރީތިވުމަށް ވަރަށް ކަންކަން ކުރެ އެވެ. މިއީ އޭނާ އެހާ ރީއްޗަށް ހުރުމުގެ ސިއްރެވެ.\nއުމުރުން 29 އަހަރުގެ ކްރިތީ ބުނާ ގޮތުންނަމަ ދުވާލު ބޭރަށް ނިކުންނަނަމަ އޭނާ އަބަދުވެސް ގައިގާ ސަން ލޯޝަން އުނގުޅަ އެވެ. ސަބަބަކީ އަވީގެ ދޯތިތަކުގެ އަސަރު ހަންގަނޑަށް ކޮށްފިނަމަ އެއީ ހަންގަނޑު ކުރަކިވެ ރީތިކަން ގެއްލޭ ކަމަކަށްވާތީ އެވެ. އެހެންވެ ބޭރަށް ނިކުންނަނީ ސަން ލޯޝަން އުނގުޅާ، އެންމެ ރައްކާތެރިކަމުގެ ފިޔަވަޅު އަޅައިގެންނެވެ.\nކްރިތީ ބުނާ ގޮތުންނަމަ ކިތަންމެ ބިޒީކޮށް އުޅުނަސް އޭނާ ކުރާ މޭކަޕް ފިލުވައިގެން ނޫން ގޮތަކަށް އޭނާ އެނދަކަށް ނާރަ އެވެ. ސަބަބަކީ ހަންގަނޑުގައި އުނގުޅާ ތަފާތު އެކި ބާވަތްތައް ނުފިލުވާ ގިނަ އިރު ހޭދަކުރާނަމަ އެއީ ވެސް ހަންގަނޑު ކުރަކިވާ ކަމެކެވެ.\nހަންގަނޑު ރީތިކުރަން ކުރާ މަސައްކަތާ އެއްވަރަށް ފެން ބުއިމަކީ ވެސް ވަރަށް މުހިއްމު ކަމެކެވެ. އެގޮތުން ފެނުގެ އިތުރުން ސިއްހަތަށް ފައިދާ ކުރާ ފަދަ ބުއިންތައް ބޭނުން ކުރާ ކަމަށް ކްރިތީ ބުންޏެވެ. އޭނާ ބުނީ އެއީ ވެސް މީހާގެ ހަންގަނޑު ރީތިވާނެ ސަބަބެއް ކަމަށެވެ.\nމޫނުމަތި އަލިކޮށް ބެހެއްޓުމަށް ވެސް ކްރިތީ މަސައްކަތް ކުރާއިރު އޭނާ ބުނީ އެކަން އާންމުކޮށް ކުރަނީ ގޭގައި ބޭނުން ކުރާ ތަކެތިން ބޭނުންކޮށްގެން ކަމަށެވެ. އެގޮތުން ރީނދޫ އަދި ބަދަނާއި ކިރު ފަދަ ތަކެތި ބޭނުންކޮށްގެން ފޭސް މާސްކް ތައްޔާރުކޮށްގެން ބޭނުން ކުރާ ކަމަށް ވެސް ކްރިތީ ބުންޏެވެ.\nކެއުމުގައި މީހާ ބޭނުން ކުރާ ތަކެއްޗަކީ ވެސް މީހާގެ ހަށިގަނޑު ރީއްޗަށް ބެހެއްޓުމަށް ބޮޑު އެހީ އެކެވެ. ކްރިތީ ބުނާ ގޮތުގައި އޭނާއަކީ ތެޔޮ ހިމެނޭ ކާނާއާ ވަރަށް ދުރުގައި އުޅޭ މީހެކެވެ. އާންމު ގޮތެއްގައި ބޭނުން ކުރަނީ ހަމަ ސިއްހަތަށް އެންމެ އެކަށޭނެ ފަދަ ކާނާގެ ބާވަތްތަކެެވެ.\nއިސްތަށި ފޭބުމުގެ މައްސަލައަކީ އާންމުކޮށް ޒުވާން އުމުރުގައި މިހާރު ވަރަށް ކުރިމަތިވާ ކަމެކެވެ. ނަމަވެސް ބަތަލާ ކްރިތީގެ ވަރުގަދަ އިސްތަށިގަނޑެއް އޮންނަ މަންޒަރު ފެނެ އެވެ. އޭނާ ބުނާ ގޮތުންނަމަ އެގޮތަށް އިސްތަށިގަނޑު އޮތުމުގެ ސިއްރަކީ ގަވައިދުން އިސްތަށިގަނޑަށް މަސާޖުދޭތީ އެވެ. އަދި އާންމުކޮށް އޭނާ ބޭނުން ކުރަނީ ކާށި ތެޔޮ އެވެ. ކްރިތީ ބުނާ ގޮތުންނަމަ އިސްތަށިގަނޑު ހަލާކު ނުވާ ސަބަބަކީ އެއީ އެވެ.


1 Candidate aa gulhey mashvaraa committee ge chairman akah Ibu | Mihaaru\nއިބޫ ނޫސްވެރިންނާ ވާހަކަ ދައްކަވާއިރު ދިއްގަރު ދާއިރާގެ މެމްބަރު އަހްމަދު ފާރިސް މައުމޫން (ކ) އާއި ރިޔާޒް އަރިހުގައި: އިދިކޮޅު ޕާޓީތަކުން އެއް ކެންޑިޑޭޓަކު ނެރެން މަޝްވަރާކުރާނެ ކޮމެޓީއެއް ވަނީ އެކުލަވާލާފައި. --ފޮޓޯ: ނިޝާން އަލީ/ މިހާރު\n03 ޖެނުއަރީ 2018 - 20:17 43 comments\nމި ކޮމެޓީގެ ޗެއާމަނަކަށް އިބޫ، ވައިސް ޗެއާމަނަކަށް ކުރީގެ ޕޮލިސް ކޮމިޝަނަރު ރިޔާޒް ހަމަޖެއްސީ މ. ކުނޫޒްގައި އިއްޔެ ބޭއްވި އެ ކޮމެޓީގެ ފުރަތަމަ ބައްދަލުވުމުގަ އެވެ.\nކިނބިދޫ ދާއިރާގެ މެމްބަރު ކަން ވެސް ކުރައްވާ ރިޔާޒް މިރޭ ވިދާޅުވީ އެ ކޮމެޓީން މަޝްވަރާ ކުރާނީ ރިޔާސީ އިންތިހާބުގައި ޕާޓީތައް އެކުގައި މަސައްކަތް ކުރެވޭނެ ގޮތަކާ ގުޅޭގޮތުން ކަމަށެވެ. އޭގެތެރޭގައި، އިންތިހާބަށް އެއް ކެންޑިޑޭޓަކު ނެރުމާ ގުޅޭ ވާހަކަތައް ވެސް ހިމެނޭނެ ކަމަށް އޭނާ ވިދާޅުވި އެވެ.\nރައީސް އަބްދުﷲ ޔާމީން ބަލިކުރެވޭނީ، އެއް ކެންޑިޑޭޓަކު ނެރެގެން ކަމަށް އިދިކޮޅު ހުރިހާ ޕާޓީތަކުން ވެސް ގަބޫލުކުރެ އެވެ. އެކަމަކު އެކަމަށް ގޮތެއް ކަނޑަނޭޅި އޮތީ، އިންތިހާބުގައި ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހީމް ވާދަކުރައްވަން، އެ ދެ ޕާޓީން ބޭނުންވާތީ އެވެ.\nނަމަވެސް އިންތިހާބުގައި ވާދަކުރެއްވުމުގެ ގާނޫނީ ފުރުސަތުތައް ދެ ބޭފުޅުންނަށް ވެސް ވަނީ ބަންދުވެފަ އެވެ. ނަޝީދަށް ފުރުސަތު ގެއްލުނީ، އެމަނިކުފާނަށް އިއްވާފައިވާ 13 އަހަރުގެ ޖަލު ހުކުމާ ގުޅިގެންނެވެ. ތިން އަހަރުގެ ޖަލު ހުކުމެއް އިއްވާފައިވާ ގާސިމަށް އެ ފުރުސަތު ގެއްލުނީ، 65 އަހަރުން މަތީގެ މީހުންނަށް ވެރިކަމަށް ކުރިމަތި ނުލެވޭނެ ކަމަށް ގާނޫނުއަސާސީ އަށް ގެނައި އިސްލާހާ ގުޅިގެންނެވެ.\nއިންތިހާބުގައި އިދިކޮޅުން ވާދަކުރާނެ އެއް ކެންޑިޑޭޓަކު ހޮވަން މަޝްވަރާ ކުރަން ނިންމާފައިވާއިރު، އެމްޑީޕީ ތަމްސީލް ކުރައްވަނީ އިބޫގެ އިތުރުން އެ ޕާޓީގެ ޗެއާޕާސަން ހަސަން ލަތީފެވެ.\nޖުމްހޫރީ ޕާޓީ ތަމްސީލް ކުރައްވާނީ ރިޔާޒާއި ޑރ. ހުސެއިން ރަޝީދު ހަސަނެވެ. ކުރީގެ ރައީސް މައުމޫން އަބްދުލް ގައްޔޫމްގެ ފަރާތްޕުޅުން ބައިވެރިވެވަޑައިގަންނަވާނީ އެމަނިކުފާނުގެ ދަރިކަނބަލުން ޔުމްނާ މައުމޫން އަދި އާމިނަތު ނާދިރާ އެވެ.\nއަދާލަތު ޕާޓީން ބައިވެރިވެވަޑައިގަންނަވާނީ އެ ޕާޓީގެ ޚާރިޖީ ގުޅުންތަކާ ބެހޭ ކޮމެޓީގެ ރައީސް ޝިދާތާ ޝަރީފާއި ސެކްރެޓަރީ ޖެނެރަލް ޝަރީފް ކަމަށް އެނގިފައިވެ އެވެ.\nއިތުރު ލިޔުންތައް މެމްބަރު އަބްދުﷲ ރިޔާޒް (ތިމަރަފުށި) ޖުމްހޫރީ ޕާޓީ އިދިކޮޅު ފަރާތްތައް އެމްޑީޕީ އަދާލަތު ޕާޓީ ރައީސް އިބްރާހިމް މުހައްމަދު ސޯލިހް ރައީސް މައުމޫން އަބްދުލްގައްޔޫމް


(24 މެއި 2020 އާ ގުޅޭ)\n"ކޮންތާކަށް ދިޔައީ؟" ލައިތު އެއްސެވެ. ކެންޒާއަށް ވިސްނާލެވުނެވެ. ލައިތު ގޮވާލުމުން ކެންޒާ ވާހަކައެއް ހަދާލިއެވެ. ރައްޓެހިވެގެން އުޅޭ ކުއްޖާ ހުންނަނީ ރާއްޖޭން ބޭރުގައިކަން ކެންޒާ ބުނެލިއެވެ. ފޯނުންނޫން ގޮތަކަށް ދެންމެ އެ ދެމެދުގައި ވާހަކަދެކެވުނުނަމަ ކެންޒާގެ ދޮގު ފަޅާއެރީސްކަން ޔަގީނެވެ. އެމޫނުގައިވި ޖެހިލުންވުން ފަޅިސިކުންތެއްގެ ތެރޭ ލައިތު ދެނެގަންނާނެކަން ގައިމެވެ. އެކަމަކު އެހެންނުވާނޭކަން އެނގޭތީވެ ކެންޒާގެ ތުންފަތުގައިވީ މާނަފުން ހިނިތުންވުމެކެވެ. އޭނާ ބުނި ކޮންމެ އެއްޗެއް ލައިތަށް ޖެހޭނީ ޤަބޫލުކޮށްލައިގެން ހުންނާށޭ ހީވާކަހަލައެވެ.\n"މާލެ ދާން ބޭނުންވެފަ ދޯ ތިހުންނަނީ" ތަނަވަސް ބޮޑު ކޮޓަރީގެ ބެލްކަނީގެ ދޮރުމަތީ ހުއްޓިލި ރައުދާ ބުންޏެވެ.\nފަތިހުގެ އެވަގުތު ހިމޭންވެފައި އޮތް މަގު ފޮރުވިފައިވަނީ ދުންފިނިންނެވެ. ވައިރޯޅީގެ ކިތަންމެ ކުޑަ ބީހިލުމަކާއެކު ވެސް ގަސްތަކުގައި ދޮންވެފައި ހުރި ފަތްތައް އާރެއްބާރެއްނެތް ފަދައަކުން ގަހާ ވަކިވެގެންދެއެވެ. ޚަރީފު މޫސުން ނިމި ފިނިމޫސުން ފެށެން އުޅެނީއެވެ. އާވިއަރައަރާ ހުރި ކުޑަކުޑަ ކޮފީ ޖޯޑު ހިފައިގެން މިފްރާހު ހުރީ މަގުމައްޗަށް ނަޒަރު ހުއްޓާލައިގެންނެވެ. ބޭރުކޮށްލާ ނޭވާ ފާހަގަވާހާ ފަޒާ ފިންޏެވެ. އެއީ އޭނާ އުޅެބޮޑުވި މާޙައުލެވެ. އެ މާޙައުލުގެ ކޮންމެ ކަމަކަށް އޭނާވަނީ ހޭނިފައެވެ. ފުން ޚިޔާލެއްގައި ހުއްޓާ އޭނާގެ ސަމާލުކަން އަތުލީ ފަހަތުން އިވުނު މަންމަގެ އަޑެވެ.\n"މަމް..." މިފްރާހު ގޮވާލި ގޮތުން ރައުދާ ބުނިއެއްޗަކާ އޭނާ ދެކޮޅުނުހަދާކަން އެނގެއެވެ.\n"މިހެންވާނެކަން އެނގޭތީ ފުރަތަމަ ވެސް މިފޫ ދާން މަންމަ އެއްބަސްނުވީ" ރައުދާގެ ކޮނޑުމަތީ އަޅާލެވިފައިވާ ޝޯލު ދެފަރާތުން ގެނެސް އިހުނަށްވުރެ ބޮޑަށް ހަށިގަނޑު ނިވާކޮށްލިއެވެ. މަޑުމަޑުން އައިސް މިފްރާހުގެ ގާތުގައި ރައުދާ ހުއްޓުނެވެ.\n"ކީއްވެތަ ޑޭޑް ދޮގު ހެދީ" މިފްރާހު އެއްސެވެ.\n"ދަރިފުޅަށް އެނގޭނެ ކީއްވެކަން، މާލެއަށް މިފޫ ދާން މަންމައާއި ބައްޕަ ނޭދެނީ ކީއްވެކަން ވެސް އެނގެއެއްނު، މުބީން އެހެރީ މަންމަމެންނަށް ނުހިފެއްޓޭ ހިސާބަށް ގޮސްފައި، އަހަރެމެންގެ ލޭ އެ ހަށިގަނޑުގައި ހިނގާއިރު ދަރިއެއްނޫނޭ ބުނެވޭކަށްނެތް، އޭނާގެ ހައްދުފަހަނައަޅާފައިވާ ދިރިއުޅުމަށް ދަރިފުޅު ނުވަދެއެއް ނުހުންނާނެ.... މަންމަ މިހެން މިބުނަނީ ދަރިފުޅަށް އިތުބާރުނުކުރާތީއެއްނޫން، މަންމަގެ މިހިތް ބިރުގަންނަވަރުން، އެހެންކުދީންނަށްވުރެ އަބަދުވެސް މުބީން ދަރިފުޅަށް ސަމާލުކަންދޭ، އޭނާ ޚާއްޞަ ލޯތްބެއް ދަރިފުޅުދެކެ ވާކަން އެނގޭ، ޢާއިލާގެ އެންމެ ދޮށީކުއްޖާ އުޅުމެއްނެތި ވިޔާނުދާވީހެން އެންމެ ހަގުކުއްޖާ އެމަގުން ހިނގާފާނެތީ ބިރުގަނޭ" ރައުދާގެ ހިތުގައި އަބަދުމެ ހިނގަހިނގާ ހުންނަ ކަންބޮޑުވުން ފާޅުކުރިއެވެ.\n"މާބެ އުޅޭހެން އަހަރެން ނޫޅޭނަން، މަމް ހާސްނުވޭ، އަހަރެން މިކޮޅަށް ގެނައީ އޮޅުވާލައިގެންކަން މާބެ ކައިރީ ނުބުނާނަން، ބައްޕަ އެދުނީތީ އަހަރެން އެއްބަސްވިހެން ތިންމަހު މިކޮޅުގައި މަޑުކުރާނަން، އަހަރެން މާލެ ދިޔަޔަސް އެނބުރި މަންމަމެންގެ ގާތަށް އަންނާނީ، އެކަމަކު ދުވަސްކޮޅަކު އަހަރެން މާލޭގައި ހުންނަން ބޭނުން" މިފްރާހު ބުންޏެވެ.\n"ކަލީމް ބޭނުންވަނީ ދަރިފުޅުގެ ބޭބެ މުރާދާއެކު ވިޔަފާރީގައި މިފޫ ވެސް ބައިވެރިވާން، ކިޔަވާ ވެސް ނިމިފަ ތިހުރީ، ދެންވީ ދުވަސްތައް ބޭކާރުގޮތުގައި ދުއްވާނުލާ ހަރުދަނާ މީހަކަށްވާން" ހާމަކުރީ ރައުދާގެ ވެސް އުންމީދެކެވެ.\nކަލީމްއާއި ރައުދާގެ ހަތަރުބެން ތެރެއިން އެންމެ ދޮށީ މުބީނެވެ. އޭނާއަށް ތިރީސް ހަތަރު އަހަރެވެ. ދެން ހުންނަނީ އޮނަތިރީސް އަހަރުގެ މުރާދެވެ. އެއަށްފަހު އެ ދެމަފިރިންގެ ހަޔާތަށް އަންހެން ދަރިއެއްގެ ނަސީބު ލިބުނެވެ. މާހާއަށް ސައްބީސް އަހަރެވެ. އެންމެ ހަގުކުއްޖަކީ ފަންސަވީސް އަހަރުގެ މިފްރާހެވެ. އެމީހުންގެ ހަގު ދަރިފުޅު ނޫނީ އެހެން ހުރިހާ ކުދީން އުޅެނީ މީހުންނާ އިނދެގެން އެ ދެމަފިރިންނާއެކުއެވެ.\n"ފިނިގަދަވާން ފަށައިފި، އެތެރެއަށް ވަންނަމާ" ރައުދާގެ އެދުމަށް މާގިނަފަހަރު ނޫނެކޭ ބުނަން ޖެހޭތީ މިފްރާހުގެ ވާހަކަ ބަދަލުކޮށްލިއެވެ. މަންމަގެ ކޮނޑުގައި ހިފަހައްޓާލައިގެން ހުރެ ދެމައިން ބެލްކަނިން ކޮޓަރިއަށް ވަނެވެ. ދޮރުލައްޕާލިއެއްކަމަކު ކޮޓަރީގައި ހިފާފައި ހުރި ފިނިކަން ވަގުތުން ފިލައިގެން ނުދިޔައެވެ. މަންމަ ގޮވައިގެން އޭނާ ކޮޓަރިން ނުކުތީއެވެ.\n"މަމާސް ބޯއި" ބަދިގެއަށް ވަން މިފްރާހު ފެނި މާހާ ގޮވާލިއެވެ. އެތަނުގައި މުރާދުގެ އަންހެނުން ނޫރާއާއި މުބީންގެ އަންހެނުން ސަނާ ވެސް ހުއްޓެވެ. މިފްރާހު ބެހެއްޓި ހުސް ޖޯޑު ނަގައި ތަށިދޮންނަ މެޝިނަށް ނޫރާއެވެ. ސަނާގެ ދެ އަންހެން ދަރީންނާއި ނޫރާގެ ފިރިހެން ދަރިފުޅުގެ ސަކަރާތުގެ އަޑު ހިފާލާފައި ހުއްޓެވެ. ދައްތަ މާހާ އިނީ ސަނާގެ ހަތްމަހުގެ އަންހެން ދަރިފުޅު އުރާލައިގެންނެވެ. މިފްރާހުގެ ހިތުގައި ސަނާއާ މެދު ހަމްދަރުދީވިއެވެ. މާލޭގައި ހޭދަވި ދުވަސްތަކުގައި މުބީންގެ ދިރިއުޅުން އޭނާއަށް ފެނިފައި ހުރީމައެވެ. އަހަރު ދެކޮޅު ލިބުނު ދެކުދީންގެ ތެރެއިން ދޮށީ އާލިޔާއެވެ. އެކުއްޖާއަށް އަދިވީ ހަތަރުއަހަރެވެ. ދެން ހުރީ ތިންއަހަރުގެ އަމްރާއެވެ. އެކުދީންގެ ދިރިއުޅުން ބާއްޖަވެރިވެފައިވަނީ މަންމަ، ސަނާގެ ދިފާއުގައި ނުކުތީމައެވެ. ސަނާ ނުފޮނުވަން މުބީން ހުރީ ފައިވިއްދާފައެވެ. ދަރިންވިހަން ހުރި ޖަޕާނުމަހަކަށް ސަނާ ނުވަނީސް މަންމައާއެކު ދިރިއުޅެން އޭނާ ގެނައީ ކުރިމަގެއް ނެތްކަން މަންމައަށް ވިސްނޭތީއެވެ. ޅީދަރިފުޅާއި މާމަކުދީންގެ ހައްޤުގައެވެ. ޢާއިލާގެ އެކަކު ވެސް މުބީންއާ ގުޅުން ބާއްވާކަށް ބޭނުމެއްނުވެއެވެ.\n"މަންމާ، މިފޫގެ މޫޑު ހަރާބުވީ ކިހިނެއްވީ؟" މިފްރާހު އަނގައިން ނުބުނުމުން މާހާ އެހީ ރައުދާގެ ކައިރީއެވެ.\n"މާލެ ދާހިތުން އެހުންނަނީ" ރައުދާ ބުންޏެވެ.\n"މާލޭގަ ކޮންކަމެއް އޮތީ؟ އަނެއްކާ އިންތިޒާރުކުރާނޭ ކުއްޖަކު ބަހައްޓާފަތަ ތިއައީ" މާހާގެ ވާހަކައަށް އެންމެންގެ ސަމާލުކަން ލިބުނެވެ. މިފްރާހު ލުއި ގޮތަކަށް ހީނލިއެވެ.\n"އޯ! އެހެންވީމަ ރަނގަޅަށް ދޯ މިބުނެވުނީ" މާހާ ވަގުތުން ބުނެލިއެވެ.\n"އަހަރެން ނުބުނަން އެއްވެސް އެއްޗެއް... ސިސްގެ ބޮޑު އަނގަ، އެނގިއްޖެ!" މިފްރާހު ބެލީ އަވަހަށް ދައްތަގެ ކުރިމަތިން ދުރަށް ދެވޭތޯއެވެ. ރައުދާގެ ގާތަށް ވެސް ހިނިއަތުވެއްޖެއެވެ. އެތަނުގައި ހުރި ނޫރާ ވެސް މިފްރާހާ ދިމާކޮށްލައިފިއެވެ. މިފްރާހު ހިފަހައްޓަންވެގެން އޭނާއާ ދިމާއަށް ދުވެފައި އައި މާހާގެ އަތުގައި ނުޖެހި މިފްރާހު ރެކިލިއެވެ. ހަލުވިކޮށް ދެ ހަރުފަތް ދޫކޮށް ސިޑިން އަރައިގެން އައިސް ކޮޓަރިއަށް މިފްރާހު ވަދެ ދޮރު ތަޅުލިއެވެ.\nދޮރުފަތުގައި ޖެހިލައިގެން ހުރި މިފްރާހަށް މާހާ ގޮވާ އަޑު އިވެއެވެ. އެހެންނަމަވެސް އެ އަޑު އޭނާއަށް ނީވޭ ކަހަލައެވެ. އޭނާގެ ތުންފަތުގައިވި ހިނިތުންވުން ފުޅާވެލިއެވެ. މަޑުމަޑުން ހިއްލާލި ކަނާއަތް ގެނެސް މޭގައި ޖައްސާލައި ފިރުމާލިއެވެ. އަދި އެ އަތުގެ ޝަހާދަތްއިނގިއްޔާއި މެދުއިނގިލި ގެނެސް ފިނިކަމުން ހިކިފައިވި ދެތުންފަތުގައި ޖައްސާލައި މަޑުމަޑުން ފިރުމާލިއެވެ.\n"އައި މިސް ޔޫ" މިފްރާހު ބުނެލީ އަމިއްލަ ނަފްސަށް އިވޭ ވަރަށެވެ. އޭނާ އައިސް އެނދުމައްޗަށް ބަންޑުން ވެއްޓިގަތެވެ. އިރުކޮޅަކު އެހެންއޮވެފައި އޭނާ އަރިއަކަށް އެނބުރިލިއެވެ. ބަލަން އޮތް ގޮތުން ހީވަނީ ޖެހިގެން އޮތް ބާލީހުގައި ބޯއަޅާލައިގެން އިތުރު މީހަކު އެ އެނދުމަތީ އޮތީހެންނެވެ. މިފްރާހު އަނެއްކާވެސް ހިނިތުންވެލައިފިއެވެ.\n"އިޓްސް އަ ކޯލްޑް މޯނިން... އައި ވިޝް ޔޫ އާ ހިއާ ވިތް މީ، ގާތުގައިވީނަމަ ތި ތުންފަތުގައި ބޮސްނުދީ ނުހުރެވޭނެ، ހެޔޮ ކިތަންމެ ނުރުހުނަސް، ބޮސްދެވިއްޖެނަމަ ދެން އިތުރަށް ކެތެއްނުކުރެވޭނެ" މިފްރާހު ވާހަކަދެއްކިއެވެ. އުއްޑުން ޖެހިލުމާއެކު މައްޗަށް ބަލަން އޮތެވެ. މަޑުމަޑުން ޖީންސުގެ ޖީބުގައި އޮތް ފޯނުނެގިއެވެ. އިސްކުރީނު ހުޅުވާލުމާއެކު ގެލެރީއިން ފޮޓޯއެއް ބޮޑުކޮށްލިއެވެ.\n"މައި ގާލް" ފޮޓޯއަށް ބަލަން އޮވެ މިފްރާހު ބުންޏެވެ. އެ ފޮޓޯގައި ވަނީ ކެންޒާއެވެ. ބަދިގެތެރޭގައި ހުރި އައިސްއަލަމާރި ކައިރިން ފިނިފެންފުޅިއެއް ހިފައިގެން ކެންޒާ އެނބުރިލި ވަގުތު ނަގާފައިވާ ފޮޓޯއެކެވެ. އޭނާގެ ހިތް ކެންޒާ ބަލައިގަތީ އިޚްތިޔާރަކާނުލައެވެ. ފުރަތަމަ ފެނިލުމާއެކުއެވެ. އޭނާގެ އެ ހޮވުމަށް އެންމެ ފާޑުކިޔާނޭ ބަޔަކަށްވާނީ އެކުވެރީންކަން މިފްރާހަށް އެނގެއެވެ. އެހެންވިޔަސް ހިތާ ދެކޮޅުވާނޭ ހިތްވަރެއްނެތެވެ. އެއަށްވުރެ ޖަޒުބާތުގެ މޫތަށް އަޑިއަށް ފައިބައި ހިތުގައި ވަކިހިއްޕާލައިފިއެވެ. އެހެން އަންހެންކުއްޖަކު ލޮލަށް ނުފެންނަހާ ކަނުމީހަކަށް އޭނާ ވެއްޖެއެވެ. މާތަކުގެ ތެރެއިން ހަޔާތުގެ ބަގީޗާގައި ރޯކުރަން އެންމެ ކަމުދާ މަލަކަށްވާނީ ކޮކާލެއްގެ ހިޔަނި ވެސް އެޅިފައިނުވާ މަލެއްކަމުގައި މިފްރާހު ޤަބޫލުކުރެއެވެ. އެފަދަ ނަސީބަކީ ކޮންމެ މީހަކަށް ލިބޭނެވަރުގެ ނަސީބެއްނޫންކަން އޭނާ ދަނެއެވެ.\nފާޑަކަށް ހިނިއައިސްފައި ލައިތު ބަލަން އިނެވެ. ކެންޒާ ހޭންނުހޭން އުޅޭހެން ތުންފަތް ހަރަކާތްކޮށްލިއެވެ. ލައިތު ނުފެންނަ ކަމަކަށް ހަދައި ބިއްދޮށްފަރާތު ދޮރުން ކެންޒާ ވަދެގެން އައިސް ބަދިގޭގައި ހުއްޓުނެވެ. އޭނާގެ ފަހަތުން ލައިތު އައިސް ވަނެވެ. ކަރުކެހިލީ ކެންޒާގެ ސަމާލުކަން ހޯދަން ކަހަލައެވެ. ނަމަވެސް ހެނދުނުގެ ނާސްތާ ލިސްޓު ނަގައި އެއަށް ބަލަން ކެންޒާ ހުރީއެވެ. ލައިތު އައިސް ފުރަގަހަށް ލީ ދެއަތްތިލަ ކައުންޓަރުގައި ޖައްސާލައިގެން ކެންޒާއާ ޖެހޭނުޖެހޭ ހިސާބު ކައިރީގައި މަޑުކޮށްލިއެވެ. އޭނާ ހުރީ ކެންޒާއަށް ކުރަމަތިވާނޭހެނެވެ. ބޯއަރިކޮށް ކެންޒާގެ މޫނާ ލައިތުގެ މޫނުކައިރިކުރީ ލިސްޓަށް ބަލާކަމަށް ހެދެމުންނެވެ.\n"ކީއްތަ ތިކުރަނީ؟" އަތުގައި އޮތް ކަރުދާސް ކައުންޓަރު މަތީ ބާއްވަމުން ކެންޒާ ބުނެލިއެވެ.\n"ގުޑް މޯނިންގް ޓު ޔޫ ޓޫ" ލައިތު ބުނެލީ ކެންޒާ ނުބުނެގެން ކަހަލައެވެ.\n"ރޭގަ ނުނިދަނީތަ؟" ކެންޒާ އަހާލިއެވެ.\n"ތި ހީކުރީ ޕެންޑާ ނުފެނިދާނެތީ ނިދި ސެކްރިފައިސް ކުރީކަމައްތަ؟ ސޮރީ ޓު ސޭ ދެޓް ޔޫ އާ ރޯންގް... ތީ އަދި އެހާ އިމްޕޯޓެންޓް މީހެއްނޫން" ލައިތު ބޮޑާވެލިއެވެ.\n"ފޮނިވެސް މީހެކޭ ދޯ" ކެންޒާ ބުނެލިއެވެ.\n"ރައިޓް، އައިމް ސުވީޓް އެންޑް ވެރީ ހެންޑްސަމް" ލައިތުގެ އަޑުގައިވީ ޔަގީންކަމެވެ.\n"އަމިއްލައަށް މާ ރީތިވެގެން އުޅޭމީހެއް މިނޫނީ ނުދެކެން، ބުނަންތަ!... ތީނައަށްވުރެ ރީތިމީހުން އަހަރެން ދުށީން، ތީނައަށްވުރެ މާހޮޓް މީހުން" ކެންޒާ ތެލިތައް ނަގަމުން ބޯއަރިކޮށް ލައިތަށް ބަލާލަފައި ފަހު ބަސްތައް އިއްވާލިއެވެ.\n"ތިދައްކަނީ ބޯއިފްރެންޑްގެ ވާހަކަތަ؟" ލައިތު އަހާލިއެވެ.\n"ބޯއިފްރެންޑެއް އަހަރެންގެ ހުރުމަކީ ލައިތުއަށް ބަލައިގަނެވޭވަރު ކަމަކަށްނުވަނީތަ؟ ކޮންމެ އެއްޗެއް ބުނެލާފައި ބޯއިފްރެންޑާ ގުޅުވަންޖެހޭ" ކެންޒާގެ ދޮގު ބޭޒާރުވެދާނެތީ މައިތިރި ބެހެއްޓިއެވެ.\n"އޭނަ ޗީޓުނުކުރާނެކަމެއް ކިހިނެއް އެނގެނީ، އޭނާ ކޮންމެކަމެއް ކުރިޔަސް ދުރުގައި ހުންނައިރު ނޭނގޭނެދޯ" ލައިތު ބުނެލިއެވެ.\n"ޓްރަސްޓްއޭ ކިޔާ އެއްޗެއް އޮންނަނީ އެހެންވެއެއްނު، ދެމެދުގައި އިތުރުބާރު އޮތިއްޔާ އެކަކުއަނެކަކަށް ޝައްކެއްނުކުރާނެ" ކެންޒާ ބުންޏެވެ.\n"ބަޓް އިޓް ވިލް ނެވާ ވޯކް، ލޯންގް ޑިސްޑޭންސް ރިލޭޝަންޝިޕް ވޯންޓް ލާސްޓް، ކިހިނެއް އެނގެނީ، މޭބީ ހީ އިޒް ޓޫ ގުޑް އެޓް ލައިން" ލައިތުގެ އަޑުގައި ހުރީ ސީރިއަސްކަމެވެ.\n"ޔޫ... ޔޫ އާ އަ ނެގެޓިވް ތިންކާ... ޓެލް މީ ސަމްތިންގް... ލައިތު ބޭނުންވަނީ އަހަރެންގެ ރިލޭޝަންޝިޕް ނިމުމަކަށް އަންނަންތަ؟" ކެންޒާ އެނބުރި ލައިތުއާ ކުރިމަތިލިއެވެ.\n"ޕެންޑާ ބުނެބަލަ، ޕެންޑާއަށް ތި ގުޅުމުގައި ދެމިހުރެވިދާނެތަ؟" ލައިތުގެ ނަޒަރު އެންމެ ހިނދުކޮޅަކަށް ވެސް ކެންޒާގެ ލޮލާ ވަކިކޮށްނުލައެވެ.\n"ވަޓް؟!... އަހަރެން..." ކެންޒާއަށް ވަގުތުން ރައްދުދޭން އުނދަގޫވިއެވެ. އެހިނދު ކެންޒާގެ ގާތަށް ލައިތު އަންނަން ފެށިއެވެ. މެޔަށްފިނިވެ ކެންޒާގެ ހިތުގެ ހިނގުން އަވަސްވެލިއެވެ. ޖެހިލުންވީ ނަމަވެސް ލައިތުގެ ކުރިމަތިން ދުރަށްދާން ކެންޒާގެ ހިތެއް ނޭދެއެވެ.\n"ވައި ޑޫ ޔޫ ހެސިޓޭޓް ޓު އާންސާ" ކެންޒާގެ ކުރިމަތީ ހުއްޓިލުމާއެކު ލައިތު އަހާލިއެވެ. އޭނާގެ އަޑު މަޑުވެފައި ތަފާތެވެ.\n"ކަމެއް ބަދަލުވެއްޖެހެން ހީނުވޭތަ؟ ކެން! އިތުރަކަށް ބޭނުމެއްނުވޭތަ؟ ޓު ފީލް ދި ޓަޗް، އެ ގާތްކަން..." ލައިތުގެ ދުލުން ބޭރުވަމުން ދިޔަ ބަސްތަކާއެކު އޭނާގެ ދެއަތް ވެސް ހަރަކާތްކުރިއެވެ. ކެންޒާގެ ދެއަތްތިލައިގަ ލައިތު ހިފާލައި ބާރުކޮށްލިއެވެ. އަދި މަހާލެވިފައިވި ދެއަތުގެ އިނގިލިތައް ވަކިކޮށްލުމާއެކު ކެންޒާގެ އަތްތިލައިން ފެށިގެން މައްޗަށް ލައިތުގެ ދެއަތް ހިންގާލިއެވެ. ކެންޒާއަށް ހިންދިރުވާލެވުނެވެ.\n"ބްރީތް" ލުއި ވައިރޯޅިއެއްގެ ފިނިކަން އިޙްސާސްވީ ފަދައިން ލައިތުގެ އަޑު ކެންޒާއަށް އިވުނެވެ. ނޭވާ ހިފަހައްޓާލެވުނު ގޮތަކަށް ހުރެވުނީ ރެއަކާލީ ދެނެވެ. ކެންޒާގެ ކޯތާފަތުގައި ލައިތު ދެއަތުން ހިފަހައްޓާލިއެވެ. އެ ކަޅުކޮފީ ކުލައިގެ ކަޅި ކެންޒާއަށް ހުއްޓިފައިވީއިރު އެ ބެލުމުގައިވީ މީގެ ކުރީން ލައިތުގެ ފުށުން ފާޅުނުވާ ފަދަ އަސަރެކެވެ. އެ ދެލޮލުން ކެންޒާގެ ހިތާ ވާހަކަދައްކަން އޭނާ މަސައްކަތްކުރާ ކަހަލައެވެ. ނަމަވެސް އެ އަޑު ކެންޒާއަކަށް ނީވެއެވެ.\n"ލައިތު" ކެންޒާގެ އަޑު ނުކުތީ ކިރިޔާއެވެ. މަޑުމަޑުން ލައިތުގެ މޭދަށުގައި ކެންޒާގެ ވައަތްތިލަ ޖައްސާލެވުނެވެ. ގޮޅިގޮޅިއަށް ހުރި ބަނޑުގެ މަސްތައް ފެށިފައި ހުރީ އެހިސާބުންކަން ކެންޒާގެ އަތްތިލައަށް އިޙްސާސް ކުރެވުނެވެ. އިސްޖަހާލަން ކެންޒާ ބޭނުންވިޔަސް އެކަން ހުއްޓުވީ ކޯތާފަތުގެ ދެފަރާތުގައިވި ލައިތުގެ އަތްތިލައެވެ.


SunOnline: Anga in nubai vas dhuvaanama hallu\nއަނގައިން ނުބައި ވަސް ދުވާނަމަ ހައްލު!\nމުޙައްމަދު ޝާނިފް 12 Sep 2021, 08:36\nވާހަކަ ދައްކާއިރު އަނގައިން ނުބައި ވަސްދުވާނަމަ، އަނެކާއަށް އުނދަގޫ ވާނެއެވެ. އެހެންކަމުން ތިބާއާ ކައިރީގައި ހުންނަން އުނދަގޫ ވާނެއެވެ. އަނގައިން ނުބައި ވަސްދުވާނަމަ މި ކަމަށް ހައްލު ލިބޭނެގޮތްތަކެއް ހުރެއެވެ.\nކޮންމެ މީހަކު ވެސްް މަދުވެގެން ދުވާލަކު ދެފަހަރު ދަތް އުނގުޅި ނަމަވެސް ބައެއް ފަހަރު ދުލުގައި ބުރުސް ހާކަން ހަނދާން ނެތެއެވެ. ނަމަވެސް ދުލަކީ އޭގައި ބުރުސް ހޭކުމުން އަނގައިން ދުވާ ނުބައި ވަސް ކަނޑުވައިދޭކަމެކެވެ. ސަބަބަކީ، ދުލުގައި ހުންނަ ރެސިޑިއުތައް ފިލުވާލަދޭތީއެވެ.\nހަކުރަކީ ކެއުމުގައި ބޭނުންކުރުމުން އަނގައިގެ ވަސް އިތުރަށް ނުބައި ކޮށްދޭ އެއްޗެކެވެ. އެގޮތުން އަނގައިގައި ގިނަ ޖަރާސީމުތައް ހަކުރުގެ ސަބަބުުން އުފެދެއެވެ.\nބައެއްފަހަރު އަނގައިން ނުބައިވަސް ދުވާނަމަ ޗުއިން ގަމް ކަން ހެއްޔެވެ؟ ޗުއިން ގަމް ކާއިރު، ހަކުރު ނުލައި ހުންނަ ޗުއިން ގަމް ކެވޭތޯ ބެލުން މުހިއްމެވެ.\nއަނގައިން ނުބައިވަސް ދުވާ އަނެއް ކަމަކީ، ޑައިޓް ކުރާއިރު ކާބް އަދި ޕްރޮޓީން ހުންނަ ބާވަތްތައް ބޭނުންކުރުމުގެ ބަދަލުގައި ފެޓްސް ހުންނަ ބާވަތްތައް ބޭނުންކުރާތީއެވެ. އެހެންކަމުން ޕާން ފަދަ އެއްޗެހި ކާންވާނެއެވެ.\nމީގެ އިތުރުން ގިނަ ވަގުތު ފެން ނުބޯނަމަ އަނގައިގައި ވަސް ނުބައި ވާނެއެވެ. އެހެންކަމުން ގިނައިން ފެން ބޯންވާނެއެވެ. ހަމައެހެންމެ، އިނގުރު ފެން އަދި ލުނބޯ ޖޫހަކީ ވެސް އަނގައިން މީރު ވަސް ދުއްވައިދިނުމަށް އެހީވެދޭ އެއްޗެެހިއެވެ.\nހަމައެއާއެކު، ފޮނިތޮއްޓަކީ ވެސް އަނގައިގާ ހުންނަ ޖަރާސީމުތައް ނައްތާލަދީ ނުބައި ވަސް ކަނޑުވައިދޭ ކަމެކެވެ.


Furathama hafthaa gai 8,500 ah vure gina dharivarunnah naasthaa dhin | Mihaaru\nއިސްކަންދަރު ސްކޫލުގައި މިދިޔަ އާދިއްތަ ދުވަހު ދަރިވަރުން ހެނދުނުގެ ނާސްތާގައި -- ފޮޓޯ: ހުސެއިން ވަހީދު/ މިހާރު\nފުރަތަމަ ހަފުތާގައި 8،500 އަށްވުރެ ގިނަ ދަރިވަރުންނަށް ނާސްތާ ދިން\n20 ޖެނުއަރީ 2019 - 18:28 16 comments\nއެޑިއުކޭޝަންގެ ސްޓޭޓް މިނިސްޓަރު ފާތިމަތު ނަސީރު ވިދާޅުވީ ނާސްތާގެ ޕައިލެޓް ޕްރޮގްރާމަށް ވަރަށް ރަނގަޅު ތަރުހީބެއް ލިބެމުން އަންނަ ކަމަށެވެ. އެގޮތުން ހެނދުނު ދަންފަޅީގައި ކިޔަވާ އާބާދީގެ ބޮޑު ބަޔަކަށް ނާސްތާ ދެމުން އަންނަކަން އޭނާ ފާހަގަކުރެއްވި އެވެ.\nމިިދިޔަ ހަފުތާގައި ފެށި ދިރާސީ އާ އަހަރުގެ ކިޔެވުމާ އެކު ދަރިވަރުންނަށް ނާސްތާ ދެމުން އަންނައިރު، ފުރަތަމަ ހަފުތާ ނިމުނުއިރު 8،510 ދަރިވަރުން ނާސްތާ ޕްްރޮގްރާމުގައި ބައިވެރިވެފައިވާ ކަމަށް އޭނާ ވިދާޅުވި އެވެ. ނާސްތާ ދެމުން އަންނަނީ އެކަމަށް ބެލެނިވެރިން ހުށަހެޅުމުންނެވެ.\nސަރުކާރުން ނިންމާފައިވަނީ ނާސްތާގެ އަޖުމަ ބެލުމުގެ ޕްރޮގްރާމް 25 ސްކޫލެއްގައި އެންމެ ފުރަތަމަ ކުރިއަށް ގެންދާށެވެ. އެ ސްކޫލުތަކުގައި ދަރިވަރުންގެ އާބާދީ އުޅެނީ ގާތްގަނޑަކަށް 12،000 ގަ އެވެ. އެހެންކަމުން އެ ޕްރޮގްރާމުގައި ބައިވެރިނުވެ ބާކީތިބީ ގާތްގަނޑަކަށް 3،490 ދަރިވަރުންނެވެ.\nބާކީ ހުރި 188 ސްކޫލުގައި ނާސްތާ ދޭން ފަށާނީ ދެ ވަނަ ޓާމުން ފެށިގެންނެވެ.\nނާސްތާ ދޭން ފެށިފަހުން ދަރިވަރުންގެ ކިޔެވުުމަށާއި އަހުލާގަށް ބަދަލެއް އައިސްފައިވާކަން ދެނެގަންނަން އަދި އަވަސް ކަމަށާއި ނަމަވެސް އެކަމާ ގުޅޭގޮތުން ދަރިވަރުން ތިބީ ހިތްހަމަޖެހިފައި ކަމަށް އެޑިއުކޭޝަނުން ބުންޏެވެ.\nނާސްތާގައި ހިމެނެނީ ހަތަރު މެނޫ ސެޓެކެވެ. އެގޮތުން ފުރަތަމަ މެނޫ ސެޓުގައި 11 ވައްތަރެއް ހިމެނޭއިރު ދެ ވަނަ ސެޓުގައި ހިމެނެނީ ފަސް ވައްތަރެކެވެ. ތިނެއް އަދި ހަތަރު ވަނަ ސެޓުގައި ހުންނާނީ، މީގެ ކުރިން އިއުލާނުކުރި މެނޫގައި ހިމެނޭ ބައެއް ތަކެއްޗެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ސްކޫލް ކުދިންގެ ނާސްތާ


Mi Mahu 15gai "Amaaz" Boat In Dhathuru Kuri Meehun Report Kohdhinumah Edhijje\nމި މަހު 15ގައި "އަމާޒު" ބޯޓުން ދަތުރުކުރި މީހުން ރިޕޯޓު ކޮށްދިނުމަށް އެދިއްޖެ\nށ އަތޮޅާއި ނ އަތޮޅު އަދި ހއ އަތޮޅުގެ ބައެއް ރަށްރަށަށް މީހުން ގޮވައިގެން "އަމާޒު" ނަމަކަށް ކިޔާ ބޯޓުގެ ކެޕްޓަން ކޮވިޑް19 އަށް ޕޮޒިޓިވްވުމާއި އެކު އެ ބޯޓުން ދަތުރުކުރި މީހުން ރިޕޯޓު ކުރުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެދިއްޖެއެވެ.\nމި ބޯޓު މާލެއިން ފުރާފައިވަނީ މި މަހުގެ 15ވަނަ ދުވަހުއެވެ. އެއީ މާލެއިން ކޮވިޑް19 އަށް މީހަކު އެންމެ ފުރަތަމަ ޕޮޒިޓިވްވި ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިއުލާން ކުރި ދުވަހެވެ. ނޭޝަނަލް އިމަޖެންސީ އޮޕަރޭޝަން ސެންޓަރުން މިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އައިޖީއެމްއެޗުގެ ޑޮކްޓަރު އިބްރާހީމް އަފްޒަލް ވިދާޅުވީ އެ ބޯޓު މާލެއިން ފުރާފައިވާ ކަމަށް ލަފާ ކުރެވެނީ އެދުވަހުގެ މެންދުރުފަހު 15:00 ހާއިރު ކަމަށެވެ. އެއީ މާލެ އިން ކޮވިޑް19 ފެނިގެން އެ މާލެ ސަރަހައްދު ލޮކްޑައުން ކުރުމަށް ނިންމި ވަގުތުވެސްމެއެވެ. ނަމަވެސް މާލެ ސަރަހައްދުގެ އެއްވެސް ބަނދަރަކުން ބޯޓު ފަހަރުތައް ފުރުން މަނާ ކޮށްފައިވަނީ އޭގެ ވަގުތުކޮޅެއް ފަހުންނެވެ.\n"އަމާޒު" ބޯޓުގެ ކެޕްޓަން އަކީ ށ. ނަރުދޫ މީހެކެވެ. އެމީހާ ކޮވިޑް19 އަށް ޕޮޒިޓިވްވީ މިއަދު ކަމަށްވެއެވެ. ނަމަވެސް އަލާމާތްތައް ހުރިތާ ދުވަސްކޮޅެއް ވެފައިވާ ކަމަށްވެސް ވެއެވެ. އެމީހާ އަކީ 49 އަހަރުގެ މީހެކެވެ. މިރޭގެ ނޫސްވެރިންގެ ބައްދަލުވުމުގައި ޑރ. އަފްޒަލް ވިދާޅުވީ އެމީހާއާ ގުޅޭ 50 ކޮންޓެކްޓެއް މިހާރުވެސް ހޯދިފައިވާ ކަމަށެވެ.\n"އަމާޒް" ބޯޓްގެ ކެޕްޓަނާއި ކޮންޓެކްޓްވެފައިވާ ފަރާތްތަކުގެ ތެރޭގައި އެޗްޕީއޭ އަށް ނޭނގޭ ބަޔަކު ވެސް އަދި ތިބެދާނެކަން ފާހަގަކުރައްވާ ޑރ. އަފްޒަލް ވިދާޅުވީ އެ ފަރާތްތަކުން އެޗްޕީއޭ އަށް މައުލޫމާތު ދިނުމަށް އެދިވަޑައިގަންނަވާ ކަމަށެވެ.\n"އަޅުގަނޑުމެން އެދޭ އެދުމެއް އެއީ އަޅުގަނޑުމެންގެ ހޮޓްލައިނަށް ގުޅައިގެން އަޅުގަނޑުމެންގެ ކޮންޓެކްޓް ޓްރޭސިންގެ ތެރެއަށް އައިސް އެ މައުލޫމާތު އަޅުގަނޑުމެނަށް ދިނުން،" އޭނާ ވިދާޅުވިއެވެ.\nމި ބޯޓުގެ ކެޕްޓަން ކޮވިޑް19 އަށް ޕޮޒިޓިވްވުމާއި އެކު ނ. ހޮޅުދޫ ށ. ފުނަދޫ، ށ. ނަރުދޫ، ށ. މިލަންދޫ، ށ. ފީވަށް، އަދި ށ. މާއުނގޫދޫ ވަނީ މޮނީޓަރިންގެ ހާލަތަށް ގެނެސްފައެވެ. މީގެއިތުރުންވެސް ނ. މާފަރު، ނ. މިލަދޫ، ނ. ކެނދިކުޅުދޫ، ނ. ހެނބަދޫ، ހއ. އުތީމު އަދި ހއ. ދިއްދޫ ވަނީ މޮނީޓަރިންގެ ހާލަތަށް ގެންގޮސްފައެވެ.


އަންހެނުންނަށް ކުރެވޭ އަނިޔާތަކާ ދެކޮޅަށް ބައިނަލް އަޤްވާމީ ފެންވަރެއްގައި ފާހަގަ ކުރެވޭ ދުވަހާ ގުޅިގެން އެމްޑީޕީ އަންހެނުންގެ ރޫހުން ނެރޭ ބަޔާން – Maldivian Democratic Party\nއަންހެނުންނަށް ކުރެވޭ އަނިޔާތަކާ ދެކޮޅަށް ބައިނަލް އަޤްވާމީ ފެންވަރެއްގައި ފާހަގަ ކުރެވޭ ދުވަހާ ގުޅިގެން އެމްޑީޕީ އަންހެނުންގެ ރޫހުން ނެރޭ ބަޔާން\nމިއަދަކީ އަންހެނުންނަށް ކުރެވޭ އަނިޔާތަކާ ދެކޮޅަށް ބައިނަލް އަޤްވާމީ ފެންވަރެއްގައި ފާހަގަ ކުރެވޭ ދުވަހެވެ. މިފަދަ ގޮތަކަށް ދުވަހެއް ފާހަގަ ކުރަން ޖެހުނީ ދުނިޔޭގެ ކަންކޮޅުތަކުގައި އަންހެނުންނަށް ކުރެވޭ އަނިޔާތައް ހައްދުފަހަނައަޅާފައި ވާތީ ދުނިޔޭގެ ފެންވަރުގައި މިކަމަށް ސަމާލުކަން ދޭން ޖެހިއްޖެކަމަށް ގިނަބަޔަކަށް ޤަބޫލު ކުރެވިގެންނެވެ.\nއަންހެނުންނަށް ތަފާތު އަނިޔާތައް އެކި މާޙައުލުގައި ކުރަމުން ދެއެވެ. ގޭތެރޭގައާއި މަސައްކަތު މާޙައުލުގައާއި މުޖުތަމަޢުގެ ތެރޭގައާއި މަގުމަތީގައާއި އަދި ބަންދެއްގައި ހުންނަ އިރުވެސް އެންމެ ގިނައިން އަނިޔާ ލިބޭފަރާތަކީ އަންހެނުންނެވެ. ތަޅައި އަނިޔާ ކޮށްގެން މުޅިޢުމުރަށް އެ ލިބޭ ގެއްލުމުގެ ވޭން އުފުލަން ޖެހެނީކީ މަދެއްކޮށް ނޫނެވެ. މަޖުބޫރުން ހަށިވިއްކަން ޖެއްސުމާއި ނަފްސާނީ ގޮތުންވެސް ނަފްސްގެ ޢިއްޒަތް ގެއްލޭގޮތްގޮތަށް ހަދައިގެން ވެސް އަނިޔާ ކުރެއެވެ.\nރާއްޖޭގައި ވެސް އަންހެނުންނަށް މިބާވަތުގެ އަނިޔާތައް ކުރާކަން ހިތާމަޔާ އެކު ފާހަގަ ކުރަމެވެ. އަދި މިފަހަކާ ޖެހެންދެންވެސް ގިނަ ފަހަރަށް ބިރުން ނުވަތަ ދަރިންނަށްޓަކައި ވަނީ އެލިބޭ އަނިޔާ ފޮރުވިފައެވެ. މީގެ އިތުރުން އަނިޔާ ލިބުނު ފަރާތުން އެކަމާ އުޅެވޭނެ ގޮތެއް ވެސް ތަނަވަސްވެފައެއް ނޯވެއެވެ. ނަމަވެސް އަންހެނުންނަށް ކުރާ އަނިޔާ ހުއްޓުވުމަށްޓަކައި ގެވެށި އަނިޔާ އާ ބެހޭ ބިލް ވަނީ 2012 ގައި ފާސްވެފައެވެ. އެހެންކަމުން އަންހެނުންނަށް ކުރާ އަނިޔާތައް ކުއްވެރިކޮށް އެކަން ހުއްޓުވުމަށްޓަކައި މިބިލުން ލިބިދޭ ޙައްޤުތައް ހޯދުމަސް ޖެހިލުން ނުވެ މަސައްކަތް ކުރުމަށް ހުރިހާ އަންހެން ކަނބަލުންނަށް އިލްތިމާސް ކުރަމެވެ.\nބަޔާން ނެރުނީ: ޝިޔާމާ އަހުމަދު\nއެމްޑީޕީ އަންހެނުންގެ ރޫހުގެ ރައީސާ


Japan In Senegal Hifahahttaifi - Vaguthu\nޖަޕާނުން ސެނެގާލް ހިފަހައްޓައިފި\nގޯލަށްފަހު ހޮންޑާ އުފާފާޅުކުރަނީ - ފޮޓޯ: އޭއެފްޕީ\nވޯލްޑް ކަޕްގައި މިރޭ ސެނެގާލް އާއި ޖަޕާން ބައްދަލުކުރި މެޗު 2-2 އިން އެއްވަރުވެގެން ނިމިއްޖެއެވެ.\nމިރޭގެ މެޗާއެކު ގްރޫޕް އެޗްގައި ހިމެނޭ މި ދެ ޓީމަށްވެސް ދެ މެޗު ކުޅެ ނިމުނުއިރު ވަނީ ހަތަރު ޕޮއިންޓު ލިބިފައެވެ. މި ގްރޫޕްގައި ދެން ހިމެނޭ ޕޮލެންޑާއި ކޮލަމްބިޔާ އަށް އަދި ޕޮއިންޓެއް ލިބިފައެއް ނުވެއެވެ. މުބާރާތުގައި މިރޭ ކުޅޭ މެޗުގައި މި ދެ ޓީމު ބައްދަލުކުރާނެއެވެ.\nދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔަ މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ސެނެގާލް އިންނެވެ. މި ގޯލު މެޗުގެ 11 ވަނަ މިނެޓްގައި ސެނެގާލް އަށް ކާމިޔާބުކޮށްދިނީ އެޓީމުގެ ކެޕްޓަން ސަޑިއޯ މާނޭއެވެ. މި ގޯލު ކާމިޔާބުކުރިތާ މާގިނަ އިރުތަކެއް ނުވަނީސް ސެނެގާލްގެ ޓީމުގެ ސާ ވެސް ވަނީ ޖަޕާނުގެ ގޯލަށް ނުރައްކާތެރި ހަމަލާއެއް ފޮނުވާލާފައެވެ. ނަމަވެސް އޭނާ ފޮނުވާލި އޯވަ ހެޑްކިކް ޖަޕާނުގެ ކީޕަރު ކަވަޝިމާ ވަނީ ދިފާއުކޮށްފައެވެ.\nގޯލަށްފަހު މާނޭ އުފާފާޅުކުރަނީ - ފޮޓޯ: އޭއެފްޕީ\nއެ ފުރުސަތުގެ ބޭނުން ސެނެގާލް އަށް ނުހިފުނުއިރު މެޗުގެ 34 ވަނަ މިނެޓްގައި ނަގަޓޯމޯ ދިން ޕާހަކުން ޓަކަޝީ އިނޫއީ ވަނީ ޖަޕާނަށް ނަތީޖާ އެއްވަރުކޮށްދީފައެވެ. ފުރަތަމަ ހާފް ނިމުމުގެ ކުރިން ސެނެގާލް އަށް ލީޑު ނަގައިދޭން އެޓީމުގެ ފޯވާޑް ނިއާންގް އަށް ރަނގަޅު ފުރުސަތެއް ލިބުނު ނަމަވެސް އޭނާ ފޮނުވާލި ހަމަލާވެސް ޖަޕާނުގެ ކީޕަރު ވަނީ ދިފާއުކޮށްފައެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ޖަޕާނަށް ވަނީ ލީޑު ނަގަން ރަނގަޅު ދެ ފުރުސަތެއް ލިބިގެން ގޮސްފައެވެ. އެގޮތުން ފައިގައި ރަނގަޅަށް ބޯޅަ ލައްވާނުލުމުން އޮސާކޯ އަށް ފުރުސަތުގެ ބޭނުން ހިފޭގޮތް ނުވިއިރު އިނޫއި ފޮނުވާލި ހަމަލާ އަމާޒުވީ ސެނެގާލްގެ ގޯލުގެ ދަނޑި އަށެވެ.\nމި ދެ ފުރުސަތުގެ ބޭނުން ޖަޕާނަށް ނުހިފުމުގެ ނަތީޖާއަކަށްވީ މެޗުގެ 71 ވަނަ މިނެޓްގައި ސެނެގާލް އިން ދެވަނަ ފަހަރަށް ލީޑު ނެގުމެވެ. ނިއާންގް ދިން ޕާހަކުން މި ގޯލު އެޓީމަށް ކާމިޔާބުކޮށްދިނީ މޫސާ ވާގްއެވެ. ނަމަވެސް ސެނެގާލް އަށް ލީޑު ހިފަހައްޓާލެވުނީ އެންމެ ހަތް މިނެޓަށެވެ. އެގޮތުން ދެވަނަ ހާފްގައި ބަދަލު ކުޅުންތެރިއެއްގެ ގޮތުގައި ކުޅެން އެރި ހޮންޑާ ވަނީ މެޗުގެ 78 ވަނަ މިނެޓްގައި ދެވަނަ ފަހަރަށް ޖަޕާނަށް ނަތީޖާ އެއްވަރުކޮށްދީފައެވެ. އޭނާ މި ގޯލު ކާމިޔާބުކުރީ ސެނެގާލްގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ފޮނުވާލި ހަމަލާއަކުންނެވެ.\nޖަޕާން އާއި ސެނެގާލް ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nމި ގޯލަށްފަހު ދެ ޓީމުންކުރެ ޓީމަކަށް މި މެޗުގައި ގޯލްޖަހާނެ ރަނގަޅު ފުރުސަތެއް ވަނީ ތަނަވަސްކުރެވޭ ގޮތް ނުވެފައެވެ.\nމި މެޗު އެއްވަރުވިއިރު ޖަޕާނާއި ދެކޮޅަށް އެންމެފަހުން ކުޅުނު ހަތަރު މެޗުން ވެސް ސެނެގާލް ބަލިވެފައިނުވާކަން ފާހަގަކޮށްލެވެއެވެ. އެ ހަތަރު މެޗުގެ ތެރެއިން ދެ މެޗު ސެނެގާލް އިން ވަނީ ކާމިޔާބުކޮށްފައެވެ.\nމުބާރާތުގެ ދެވަނަ ބުރަށް ދިޔުމުގެ ފުރުސަތު މި ދެ ޓީމަށްވެސް އޮތްއިރު ގްރޫޕް ސްޓޭޖުގައި ބާކީ އަދި އެއް މެޗު މި ދެ ޓީމަށްވެސް އެބައޮތެވެ. އެގޮތުން ގްރޫޕްގެ ފަހު މެޗުގައި ޖަޕާން ނިކުންނާނީ ޕޮލެންޑާއި ދެކޮޅަށެވެ. އަދި ސެނެގާލް ބައްދަލުކުރާނީ ކޮލަމްބިޔާއާއެވެ.


Majlis Tiktok ah, furathama video upload koffi | ThePress\nރޭ ބޭއްވި މަޖިލިސް ޖަލްސާއެއްގެ ތެރެއިން / ފޮޓޯ: މަޖިލިސް\nމުނިފޫހި ފިލުވުމުގެ ގޮތުން ގިނަ ބައެއްގެ މެދުގައި ބޮޑު ތަރުހީބެއް އޮންނަ "ޓިކްޓޮކް" ޕްލެޓްފޯމަށް ރައްޔިތުން މަޖިލިސް ވެސް ނިކުމެއްޖެއެވެ.\nމިއަދު ރައްޔިތުންގެ މަޖިލީހުގެ އިދާރައިން ބުނީ، އެ އިދާރައިން ޓިކްޓޮކްގައި ރަސްމީ އެކައުންޓެއް ހުޅުވާފައިވާ ކަަމަށެވެ. އަދި މި އަހަރުގެ މަޖިލީހުގެ ޖަލްސާ ފަށާނީ އަންނަ މަހުގެ4ވަނަ ދުވަހުގައި ކަން އިއުލާން ކޮށް މިއަދު ޓިކްޓޮކްއަށް އެ އެކައުންޓުން ވަނީ ފުރަތަމަ ވީޑިއޯ އަޕްލޯޑް ކޮށްފައެވެ.\nމި ވަގުތާ ހަމައަށް އެ އެކައުންޓް 117 މީހަކު ފޮލޯކޮށްފައިވާ އިރު މިއަދު ލީ ވީޑިއޯއަށް 98 މީހަކު ވަނީ ލައިކް ދީފައެވެ. މިއަދު ލީ ވީޑިއޯއަށް9މީހަކު ކޮމެންޓް ކޮށްފައިވާ އިރު ގިނައީ ފާޑުކިޔުންތައް އަމާޒުވެފައިވާ ކޮމެންޓްތަކެވެ.\nޓިކްޓޮކް އަކީ މިހާރު ގިނަ ބަޔަކު އެބައެއްގެ ހުނަރުތައް ދެއްކުމަށް އަމިއްްލައަށް ވީޑިއޯތައް ހަދާ ޕަބްލިޝް ކުރަމުން އަންނަ ޕްލެޓް ފޯމެކެވެ. އޭގައި ގިނަ ދިވެހިންނާއި އެކި ސިޔާސީ ބޭފުޅުންގެ ވިޑިއޯތައް އެޑިޓް ކޮށްގެން ބޭނުން ކޮށްފައިވެއެވެ. ސިޔާސީ ބޭފުޅުންގެ ތެރޭގައި މަޖިލީހުގެ ބައެއް މެންބަރުންގެ ވީޑީއޯތައް ވެސް އެ ޕްލެތްފޯމުގައި ބޭނުން ކޮށްފައި ހުންނަ ތަން ފެނެއެވެ. އެ ގޮތުން ކާށިދޫ ދާއިރާގެ މެންބަރު އަބްދުﷲ ޖާބިރާއި، މަޖިލީހުގެ ރައީސް މުހައްމަދު ނަޝީދާއި، ކުރީގެ ރައީސް އަބްދުﷲ ޔާމީން ފަދަ ބޭފުޅުންގެ ވިޑީއޯތަކަކީ ވެސް ޓިކްޓޮކްގައި ގިނަ ބައެއްގެ ތަރުހީބު ލިބެމުންދާ ވީޑިއޯތަކެވެ.\nޓިކްޓޮކްގައި ރައްޔިތުން މަޖިލީހުގެ އޮފިޝަލް އެކައުންޓެއް ހުޅުވާފައިވާ އިރު، މިއީ މި ޕްލެޓްފޯމުގައި ރާއްޖޭގެ އިސް އިދާރާއަކުން މިފަދަ އެކައުންޓެއް ހުޅުވި ފުރަތަމަ ފަހަރެވެ.\nހަބަރު ރައްޔިތުންގެ މަޖިލިސް ޓިކްޓޮކް


Adheeb Operationah vahdhaifi | Mihaaru\nއަދީބު އޮޕަރޭޝަނަށް ވައްދައިފި\n19 ނޮވެމްބަރ 2018 - 10:49 12 comments\nމީގެ ނުވަ ދުވަސް ކުރިން އައިޖީއެމްއެޗްގައި އެޑްމިޓް ކޮށްފައިވާ ކުރީގެ ނައިބު ރައީސް އަހުމަދު އަދީބުގެ ކިޑްނީގައި އުފެދިފައިވާ ހިލަ ނައްތާލުމަށް ކުރާ އޮޕަރޭޝަން މިއަދު ހެނދުނު ފަށައިފި އެވެ.\nއަދީބުގެ އަނބިކަނބަލުން މަރިޔަމް ނަޝްވާ ވިދާޅުވީ އަދީބުގެ ކިޑްނީގައި އުފެދިފައިވާ ހިލަތައް ބޭސް ދީގެން ވެސް ނައްތާނުލެވުމުން ކިޑްނީ ދުޅަވެފައިވާ ކަމަށް ޑޮކްޓަރުން ބުނާ ކަމަށެވެ. އެހެންވެ މިއަދު 8:45 ހާއިރު ލޭޒާ ޓްރީޓްމަންޓެއް ދިނުމަށް ތިއޭޓަރަށް ވައްދާފައިވާ ކަމަށް އޭނާ ވިދާޅުވި އެވެ.\n"މި ތަނުގައި [އައިޖީއެމްއެޗް] އެޑްމިޓް ކުރި ފަހުން ތިން އެކްސްރޭ ނެގިއްޖެ. ކިޑްނީ އާއި ބްލެޑާއާ ދޭތެރޭ އިން ހިލަކޮޅު ހަރަކާތް ވެސް ނުކުރޭ. އެހެންވެ އޮޕަރޭޝަނަށް ވައްދާފައިވީ،" އަދީބުގެ ހައްގުގައި މަސައްކަތް ކުރައްވާ އޭނާގެ އަނބިކަނބަލުން ވިދާޅުވި އެވެ.\nއަދީބުގެ އެ އޮޕަރޭޝަން ނިމޭނެ ކަމަށް ޑޮކްޓަރުން ލަފާ ކުރަނީ މިއަދު 11:30 ހާއިރެވެ. މިއަދު އޮޕަރޭޝަންގައި ނައްތާލަނީ އަދީބުގެ ވާތް ފަރާތު ކިޑްނީގައި އިން ހިލަ ކޮޅެކެވެ. އޭގެ އިތުރުން ކަނާތް ފަރާތު ކިޑްނީގައި ވެސް ދެ ހިލަކޮޅު އިންނަ ކަމަށް ޑޮކްޓަރުންނާ ހަވާލާދީ ނަޝްވާ ވިދާޅުވި އެވެ.\n"ގަވާއިދުން ބޭސް ނުދީފި ނަމަ ހުން ހުރޭ. ކިޑްނީގައި ހިލަ ހުންނާތީ ބަނޑަށް ތަދުވާވަރު އަދި އެ އުޅޭ ހާލު ދެން ނޭނގެ އަޅުގަނޑަށް ބުނެދޭކަށް،" ނަޝްވާ ވިދާޅުވި އެވެ.\nކިޑްނީގައި ހިލަ އުފެދުމުގެ އިތުރުން އަދީބުގެ ހަށިގަނޑުގައި ސީސްޓުތަކެއް ވަނީ އުފެދިފަ އެވެ. އަދި ލޮލުގެ ފެނުމަށް އަސަރު ކުރާ ބައްޔެއް ކަމަށްވާ ގްލޫކޯމާ އަށް ވެސް އަދީބު ބޭސް ކުރެ އެވެ. ނަޝްވާ ވިދާޅުވީ ކިޑްނީގައި އުފެދިފައިވާ ހިލަ ނައްތާލުން ފިޔަވާ އިތުރު ފަރުވާތައް ހުއްޓިފައިވާ ކަމަށެވެ.\nކުރީގެ ނައިބު ރައީސް އަދީބު ޖަލު ހުކުމް ތަންފީޒު ކުރަމުން އަންނަތާ ތިން އަހަރު ވެފައިވާއިރު އޭނާ އަށް އެކަށީގެންވާ ބޭސްފަރުވާ ދިނުމަށް ނިމިދިޔަ ސަރުކާރުން ދެކޮޅު ހެދި ކަމަށް އާއިލާ އިން ވަނީ ތަކުރާރުކޮށް ބުނެފަ އެވެ.\nތިރީސް ތިން އަހަރުގެ ޖަލު ހުކުމެއް އަދީބު ތަންފީޒު ކުރައްވަމުން ގެންދަވަނީ ކުރީގެ ރައީސް އަބްދުﷲ ޔާމީން އަވަހާރަ ކޮށްލުމަށް އުޅުނު މައްސަލަ އާއި ކޮރަޕްޝަންގެ މައްސަލަތަކާ ގުޅިގެންނެވެ.\nއިތުރު ލިޔުންތައް އައިޖީއެމްއެޗު ރައީސް އަބްދުﷲ ޔާމީން ޖަލުތައް ކުރީގެ ނައިބު ރައީސް އަދީބު


Mulhi Raajje dhiyayas, masheh nudhaanameve\nޔާމީނުގެ ވެރިކަމަކީ، މިރާއްޖެ ފަހުގެ ތާރީޚުގައި ދުށް އެންމެ ނާމާން ބިރުވެރި ވެރިކަން\nކ. މާލެ | 29 ފެބްރުއަރީ 2020 | ހޮނިހިރު 14:50 | 50,092\nޕީޕީއެމުން ހުކުރުދުވަހުގެރޭ ބޭއްވި ޖަލްސާގެ ތެެރެއިން - ޕީޕީއެމް\nލޯކަލް ކައުންސިލް އިންތިޚާބުގެ ކެމްޕޭން ފެށުމަށް މާ ބޮޑު އެއްވުމެއް މާލޭގައި ޕީޕީއެމުން ބޭއްވި ވާހަކަ ނޫސްތަކުގެ ފަލަ ސުރުޚީ ތަކުގައި ލިޔެ ފަވާލައިފިއެވެ. ތެދެކެވެ. މުޅި ރާއްޖޭގެ އުތުރާ ދެކުނުން، ވަކި ރަށެއް އިސްތިޘްނާ ނުކޮށް ހުރިހާ ރަށަކުން މީހުން މާލެ ގެނެސްގެން ބޭއްވި ޖަލްސާގެ މަންޒަރުތަކުންވެސް މީހުން އެތަނުގައި ތިބިކަން އެނގެއެވެ.\nޔާމީން ޢަބްދުލް ޤައްޔޫމްގެ ފަސް އަހަރުގެ ވެރިކަމަކީ ދެބަސް ވެވެން ނެތް ގޮތުގައި މިރާއްޖެ ފަހުގެ ތާރީޚުގައި ދުށް އެންމެ ނާމާން ބިރުވެރި ވެރިކަމެވެ. އެ މަނިކުފާނުގެ ވެރިކަން ދެމެހެއްޓުމަށް ބޭނުން ކުރެއްވި އެންމެ ވަރުގަދަ ދެ ހަތިޔާރަކީ ބިރު ދެއްކުމާއި، ފައިސާ އެވެ.\nވެރިކަމުގެ ކަމަކާ ނުރުހޭ ކޮންމެ މީހަކީ ބިރު ވެރި ކަމުގެ ތެރެއަށް ވެއްޓެން މަޖުބޫރުވި މީހެކެވެ. ވަޒީފާގެ ބިރެވެ. ނޫނީ ޖަލުގެ ކުޑަގޮޅި އަށް ވައްދަފާނެ ކަމުގެ ބިރެވެ. ރައީސް ޔާމީނަށް ސަނާ ކިޔުމުގައި ޝާމިލުވެ އުޅޭނަމަ އޭގެ އަނެއް ކޮޅެވެ. ކޮޅު ނެތް ކޮޅަށް މަންފާތަކެވެ. ފައިސާއެވެ. ފްލެޓާއި މުދަލެވެ. އާރާއި ބާރެވެ. އަރިހުގައި ތިއްބެވި މަޖިލިސް މެންބަރުންނަކީ ހިތައް އެރި ކޮންމެ ކަމެއް ސަރުކާރުގެ ތެރެއިން ހިތައް އެރި ގޮތަކަށް ކުރެވޭނެ މަގު ތަނަވަސްވެފައި ތިބި ބައެކެވެ. ނުޙައްޤު އެތައް މަންފާތަކެއް އެމީހުންނަށް ދިޔައީ ހައްދެއް ނެތި ލިބެމުންނެވެ. އެމީހުންގެ ވަށައިގެން އެނބުރެމުން ދިޔަ މީހުންނަށް ދިޔައީ މެންބަރުންނަށް ލިބުނު މަންފާތަކުގެ ރާހަތް ކިތަންމެ ރަނގަޅަކަށްވެސް ކުރަމުންނެވެ.\nބިޔަ ބޮޑު ޖަލްސާއަށް ތައްޔާރުވަމުން ދިޔަ އިރު އެއްކަލަ ބިރުވެރި ކަމެއް ނެތެވެ. ސަރުކާރު ކުންފުނިތަކާއި އޮފީސްތަކުގައި މުސާރަވެރިންގެ ގޮތުގައި ތިބި އެތައް ބަޔަކު ދުވާލުގެ އަލީގައި ޖަލްސާ އަށް ގޮނޑިޖަހާ ދިދަފަތި ދަމާ ހަދަމުން ގެންދިޔައީ މާދަމާވެސް އޮފީހަށް ނުކުމެ މުސާރަ ނަގައިގެން ޔާމީން ޕްރޮމޯޓް ކުރުމަށް އުޅުމަކަށް އެއްވެސް ބިރެއް، ހުރަހެއް، ނެތް ކަން އެނގި ތިބެއެވެ. އޮފީހުގައި ތިބެގެންވެސް އެމީހުންނަށް ފޭސްބުކް ގަޔާއި ވައިބަރ ގްރޫޕްތަކުގައި ސަރުކާރަށް އެއްޗެހި ގޮވާ ފިތުނަ އުފެއްދުމަށްވެސް ހުރަހެއް ނެތެވެ.\nރައީސް ޔާމީނުގެ ވެރިކަމުގައި އިދިކޮޅު ފަރާތަކުން ބައްދަލުވުމެއް ބާއްވަން އުޅޭނަމަ އެއީ އަނެއް ހަނގުރާމައެވެ. ދައުލަތުގެ ހުރިހާ ބާރެއް އެކަމުގައި ބޭނުންކޮށް އަދި އެވަރުން ނުވެގެން ޒުވާނުންނަށް ފައިސާ ދީގެން ވިޔަސް ކުރެވުނު ޖެއްސުމެއް އެކަމަކަށް ކޮށް އެޅުނުހާ ހުރަހެއް އަޅަމުން ދިޔަ ނަމަވެސް، މިހާރު އިދިކޮޅު މީހުން، ކަމެއް ރާވާ އިންތިޒާމު ކުރަނީ ސަރުކާރުން ކަމެއް ކުރަން އުޅުމަށްވުރެވެސް ފަސޭހަކޮށްނެވެ. މާ ފަސޭހަ ކޮށްނެވެ.\nއެމްޑީޕީން ލާމަރުކަޒީ އިންތިޚާބުގެ ކެމްޕޭން "ރަށްވެހި ފަތިސް" ގެ ނަމުގައި ލޯންޗް ކުރުމަށް ބޭއްވި ޖަލްސާއަށް މީހުން ދިޔަލެއް މަދުވެގެން އެކަމުގެ ވާހަކަ ދައްކާއިރު، އެމްޑީޕީން އެކަން އިންތިޒާމު ކުރި ގޮތް ހަމަ ހަނދާނުގައި ނެތުނީހެއްޔެވެ؟ އެމްޑީޕީން އިސްކަން ދިނީ އެކަންވެސް ލާމަރުކަޒީ އުޞޫލުން ކުރުމަށެވެ. މުޅި ރާއްޖޭގައި އެއްފަހަރާ ހުރިހާ ރަށެއްގައި ޖަލްސާ ބޭއްވުމަށް ހުރިހާ ވަޒީރުންނާ، މަޖިލިސް މެންބަރުންނާއި، ކުންފުނި ތަކުގެ އެމްޑީންނާއި، ޕާޓީގެ އިސް ސަފުގައި ޙަރަކާތްތެރިވި އެންމެން މިޞްރާބު ޖެހީ އެކި ރަށްރަށަށެވެ. ވިސްނީ މާލޭގެ ބައްދަލުވުމުގެ ގޮނޑިތައް ފުރާކަށް ނޫނެވެ. ލާމަރުކަޒު ޖަލްސާ މަރުކަޒުކޮށް ބޭއްވުމުން އެ ކުރެވެނީ ކޮންފަދަ ދެކޮޅު ނުޖެހޭ ކަމެއްކަން އެމްޑީޕީއަށް ވިސްނެނީ ކަމަށްވެދާނެއެވެ.\nބިޔަ ބޮޑު ސިޔާސީ ބައްދަލުވުންތަކަކީ، ކޮބައިކަން ރާއްޖެއަށް ތަމްސީލު ކުރަން ފެށި އެމްޑީޕީން އެންމެ ފަހުން ބޭއްވި ބައްދަލުވުމަށް އެމްޑީޕީގެ އަސްލު ސައިޒް ދައްކާ ނުލެވުމުގައި، އެމްޑީޕީގެ މެންބަރުންގެ ހިތްހަމަ ނުޖެހުންތައް ކޮންމެވެސް ދައުރެއް އަދާކުރި ކަމުގެ އަޑުތައް ފެތުރުނެވެ. އެކަން އެއީ ކޮންމެވެސް ހަޤީޤަތެއް އޮތް ކަމަކަށްވެސް ވެދާނެއެވެ. އިވޭ އަޑުތަކަށް ބަލާއިރު، ސަރުކާރާއި ސަރުކާރުގެ ކުންފުނިތަކުގައި އަދިވެސް ރަނގަޅު މަޤާމެއް އޮތް ނަމަ އެކަމެއްގައި ތިބީ ރައީސް ޔާމީން ވެރިކަން ނަގަހައްޓަން ތިބި މީހުން ކަމަށް ވެއެވެ. ރައީސް ޔާމީނުގެ އަނިޔާވެރި ވެރިކަން ބަދަލު ކުރަން އެތައް ޤުރުބާނެއް ވީ މީހުން ތިބީ މަގުމަތިވެފައި ކަމަށް އެމީހުން ބުނެއެވެ. އެމީހުންގެ ޝަކުވާއަކީ އޭރުވެސް މިހާރުވެސް މޮޅު ގޮތް އޮތީ ރައީސް ޔާމީނަށްޓަކައި އުޅުނު މީހުންނަށްވުމެވެ.\nއަނެއް ކޮޅުން، ޕީޕީއެމްގެ އިސް ސަފުގައި ޙަރަކާތްތެރިވަމުންދާ ގިނަ މީހުންނަކީ އޭރުގެ ވެރިކަމުގައި ބޮޑެތި ވައްކަމާއި ކޮރަޕްޝަނުގެ ޢަމަލުތައް ރާވާ ހިންގި މީހުންނެވެ. އެމީހުންނަކީ އެތައް ނާޖާއިޒު ފައިދާތަކެއް ހޯދާފައިވާ މީހުންނެވެ. ވެރިކަން ބަދަލު ކުރުމަށް ބަޔަކު ނުކުމެ ގަދައަޅާ މަސައްކަތް ކުރީ ޚިޔާނަތްތެރިން ޤާނޫނުގެ ކުރިމައްޗަށް ގެނައުމަށެވެ. އެމްޑީޕީ ސަޕޯޓަރުންގެ ޝަކުވާއެއް ކަމަށްވަނީ އެމީހުން އިންސާފުގެ ކުރިމައްޗަށް ދޮޅު އަހަރު ވެގެންދާ އިރުވެސް ނުގެނެވުމެވެ. ނޫނީ ސަރުކާރުން އެކަންކަމަށް މިހާރު މާބޮޑު ފަރުވާލެއް ނުބަހައްޓާ ކަމުގެ އިޙުސާސް ކުރެވުމެވެ. އެމްޑީޕީގެ ސަޕޯޓަރުންގެ ނަޒަރުގައި ސަރުކާރާ ދެކޮޅަށް އިދިކޮޅު ފަރާތްތަކުން ހިންގާ ޙަރަކާތްތަކުގެ އިންޖީނު ހިންގަނީ އޭރު ނާޖާއިޒު ގޮތުގައި ހޯދި ފައިސާއިންނެވެ. ލޯކަލް ކައުންސިލް އިންތިޚާބުގެ ކެމްޕޭން ހިންގަން އެމްޑީޕީގެ ސަޕޯޓަރުން މާލީ އެހީތެރިކަމެއް ލިބޭނެ މަގެއް ނުފެނުނަސް އިދިކޮޅު މީހުން އަތުގައި ފައިސާ އެބަހުއްޓެވެ. ސަރުކާރުން އަޅާ ނުލާނެ ކަމަށް ބަލާ އެމީހުން އެތިބީ މިހާރު ހަމަ އިސްކޮޅަށް ތެދުވެ ސަރުކާރަށް ދިމާކުރުމުގައެވެ.\nއަނެއްކޮޅުން، ސަރުކާރުގެ މަޝްރޫޢުތައް ލަސްވުމާއި، ބައެއް މިނިސްޓަރުންނާއި، ކުންފުނިތަކުގެ އެމްޑީން ރައްޔިތުންގެ ކަންބޮޑުވުންތަކަށް ޖަވާބު ދިނުމުގައި އިންތިހާއަށް ފަރުވާ ކުޑަވުމާއި، އަޅާ ނުލުމުގެ މައްސަލައަކީވެސް އެމްޑީޕީ މެންބަރުންގެ ކަންބޮޑުވުމެއް ކަމަށް ވެއެވެ. ވެރިކަން ބަދަލުވުމާއެކު ބޮޑެތި އެމްޑީންނަށާއި، ވުޒާރާތަކަށް އިސްކުރެވުނު ބައެއް މީހުންނަކީ ކިހިނެއް ކޮންތާކުން އައި ބައެއް ކަމެއްވެސް ނޭނގޭ ކަމަށް ވެއެވެ. އޭގެ ތެރެއިން ބައެއް އެމްޑީން ފާޅުވީ ކުއްލިއަކަށެވެ. އެމްޑީޕގެ ސަޕޯޓަރުންގެ ނަޒަރުގައި އެފަދަ ބައެއް އެމްޑީންނާއި މިނިސްޓަރުންނަކީ ހަމަ އެއްގޮތަކަށްވެސް ތެދުވެރި ޚިދުމަތެއް މި ސަރުކާރަށް ކޮށްދޭނެ ބައެއް ނޫނެވެ. އޭގެ ބަދަލުގައި އެއީ އިދިކޮޅު ފަރާތްތަކަށް ސިދާ ގޮތުންނާއި ނުސީދާ ގޮތުން އެހީތެރިވެދޭ ބައެކެވެ.\nކޮންމެއަކަސް ސަރުކާރުގެ ޕާފޮރމަންސާއި ރައްޔިތުންގެ ހިތްހަމަ ނުޖެހުމުގެ ޒިންމާ ކޮނޑުގައި އަޅަންޖެހޭ ޕާޓީއަކަށް ވެފައި އޮންނަތަން މި ފެންނަނީ އެމްޑީޕީ އަށެވެ. ކޯލިޝަން ވެރިކަމޭ ކިޔާ ސަރުކާރު ފޮތިފޮތިކޮށް މަޤާމުތަކާއި ޙަވާލުވެ ތިބި ބޮޑެތި ބޭފުޅުންނަށް މި ބަދުނާމު އިސްތަށިފުޅުގައި އަޅުއްވަން ޖެހިވަޑައިނުގަންނަވާކަށް ރަނގަޅަށް އެނގިވަޑައިގަންނަވައެވެ.\nވެރިކަމަށް މި ސަރުކާރު ގެނައުމަށް ބުރަ މަސައްކަތް އެތައް އަހަރަކު ވަރުބަލިވުމެއް ނެތި ކުރި އެތައް ބައެއްގެ ހިތްހަމަ ނުޖެހުން ބައިވަރެވެ. މާޔޫސްކަންވެސް ބޮޑެވެ. އެކަމަކު މި ހިތްހަމަ ނުޖެހުންތަކަށް ހިތައް ފިނިކަން ގެންނަން ކުރީގެ ރައީސް ޔާމީނާއި، އޭނާގެ ވެރިކަމުގެ ފޮނިކަން ލިބުނު މީހުންނާ ބައިވެރިވާން ދެވޭނީ ކިހިނެއް ހެއްޔެވެ؟ އެ ދުވަސް މިހާރު ހިތައް އަޔަސް ހަށިގަނޑަށް ވެރިވަނީ ބިރުވެރިކަމާއި ނާމާން ކަމެވެ. ކިތަންމެ ދަތީގައި އުޅެން ޖެހުނަސް މިއަދު މި ލިބުނު މިނިވަން ކަމުގެ އަގު މާބޮޑެވެ. ބިރުވެރި ކަމުގެ ތެރެއަކަށް ދާކަށް ބޭނުމެއް ނޫނެވެ. ވައްކަމާއި، ރިޝްވަތާ ޚިޔާނަތައް ތާއީދު ކުރެވޭނެ ގޮތެއް ނެތެވެ. ބޭ އިންސާފު އަލުން ދެކެން އަމުދުން ބޭނުމެއް ނުވެއެވެ. މުޅި ރާއްޖެ އެ އެއްވުމަށް ދިޔަޔަސް، އެކަމަށް ތާޢީދު ކުރެވޭނެ ގޮތެއް ނެތެވެ. ސުވާލަކީ އެ ޖަލްސާ އަށް ދިޔަ އެންމެންނަކީ އިއްޔެގެ ހަނދާންތައް ސިކުނޑިން ފޮހެވި، އިއްޔެ ލޯމަތިން ހާމަވި މަންޒަރުތައް އަލުން އަނބުރާ އިއާދަވުން އެދޭ މީހުން ބާވައެވެ؟ "ފިނި ހިޔަލަކުން ގަދަ ހޫނަކަށް ނުދާނަމެވެ." މުޅި ރާއްޖެ ދިޔަޔަސް، މަށެއް ނުދާނަމެވެ.


Rayyithun Bas ivvaifi, Raees Yamin Vaguthun Minivankurey- Adhurey - Vaguthu\n1 މަސް ކުރިން ( އޭޕްރީލް 10, 2021 )\nމިފަހަރުގެ ކައުންސިލް އިންތިހާބުގައި ރައްޔިތުން ބަސް ބުނެފައިވާ ކަމަށާއި، ޖަލަށްލާފައިވާ ކުރީގެ ރައީސް އަބްދުﷲ ޔާމީން ވަގުތުން މިނިވަން ކުރުމަށް އިދިކޮޅު ޕީއެންސީގެ ލީޑަރު އަބްދުއްރަހީމް އަބްދުﷲ (އަދުރޭ) ސަރުކާރަށް ގޮވާލައްވައިފިއެވެ.\nއަދުރޭ މިހެން ވިދާޅުވީ މާލެސިޓީގެ މޭޔަރަކަށް ޕީޕީއެމްގެ ނައިބު ރައީސް ޑރ.މުހައްމަދު މުއިއްޒު އިންތިހާބުވުމާއި ގުޅިގެން ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުންނެވެ.\nއަދުރޭ ވިދާޅުވީ މި އިންތިހާބުން ޔާމީނަށް ޖަލުގައި ކުރަމުންދަނީ ނުހައްގު އަނިޔާތަކެއް ކަމަށް މާލޭގެ ރައްޔިތުން ބުނެފައިވާ ކަމަށެވެ. އަދި ޔާމީން ވަގުތުން ދޫކޮށްލުމަށް ސަރުކާރަށް ގޮވާލާ ކަމަށާއި ސަރުކާރަށް ރައްޔިތުން ބޮޑުތަނުން ނޫނެކޭ ބުނެފައިވާ ކަމަށްވެސް އަދުރޭ ވިދާޅުވިއެވެ. އެގޮތުން ސަރުކާރަށް ދެން އޮތީ ރައްޔިތުންގެ ބަސް އެހުން ކަމަށްވެސް އޭނާ ވިދާޅުވިއެވެ.\nއަދުރޭ ވަނީ މި ނޫސްވެރިންގެ ބައްދަލުވުމުގައި މާލެސިޓީގެ މޭޔަރަކަށް މުއިއްޒު އިންތިހާބުވުމާއި ގުޅިގެން މަރުހަބާ ދަންނަވާފައެވެ. އަދި މިއީ ދިވެހި ރައްޔިތުން މި ސަރުކާރަށް ދިން ބޮޑު ފިލާވަޅެއްގެ ގޮތުގައިވެސް ވިދާޅުވިއެވެ.\nމި އިންތިހާބުގައި ޕީޕީއެމަށް ލިބުނު ކާމިޔާބީއާއި ގުޅިގެން މިރޭ އެއްވެސް ހަރަކާތެއް ކުރިޔަށް ނުގެންދާނެ ކަމަށާއި ނަމަވެސް މާދަމާ ހަރަކާތްތަކެއް ކުރިޔަށްގެންދަން ނިންމަވާފައިވާ ކަމަށް އަދުރޭ ވިދާޅުވިއެވެ.\nއޭޕްރީލް 10, 2021 23:55\nއޭޕްރީލް 11, 2021 00:02\nއިސްލާމީ ޝަރީޢަތާއި ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީ އާއި ޤާނޫނު ތަކާއި ޚިލާފަށް ދިވެހި ދައުލަތުގެ މޭސްތިރިޔާ ކުރީގެ ރައީސް މއ. ކާމިނީ ހުޅަނގުގެ އޮނަރަބަލް އަލްފާޟިލް ޢަބްދުﷲ ޔާމީން ޢަބްދުލް ޤައްޔޫމް ހިފާ ހައްޔަރުކޮށްގެން އުޅޭބައިގަނޑަށް ރަނގަޅު ފިލާވަޅެއް ލިބުން ގާތްވެއްޖެ ކަމާއި މެދު ކުޑަވެސް ޝައްކެތް ނެތެވެ. ބޮޑުތަނުން ސަރުކާރު ފެއިލްވެއްޖެ ކަމުގެ ސިގްނަލް މިއަދު ކަށަވަރުވެ ޔަޤީންވެއްޖެއެވެ.\nއޭޕްރީލް 11, 2021 00:06\n3 ދުވަސްތެރޭ ސަރުކާރުން ތިތަނުންް ގިނަމީހުންގަނެލާނެ...\nއޭޕްރީލް 11, 2021 00:12\nތެޅިނާރުވަ ﷲ އަށް ޝުކުރުކޮއްގެން ހަނުހުރެބަލަ. އެއީ ޔާމީނަށް ދިންވޯޓެއްނޫނޭ .\nއޭޕްރީލް 11, 2021 00:13\nޥިސްނުން މުރާޖާ ކުރީމަވެސް އައީ ހަމަ ސުމެއް\nއޭޕްރީލް 11, 2021 00:42\nމިހާރުން މިހާރަށް ރައީސް ޔާ މީން މިނިވަންކުރޭ


Black market gai dollar ge agu 16 rufiyaa ah vettijje | Mihaaru\nކަޅު ބާޒާރުގައި ޑޮލަރުގެ އަގު 16 ރުފިޔާއަށް ވެއްޓިއްޖެ\nމީހަކު ޑޮލަރު ގުނަނީ: ޑޮލަރުގެ އަގު ވަނީ ކަޅު ބާޒާރުގައި 16ރ. އަށް ވެއްޓިފައި --ފޮޓޯ/މިހާރު\n02 މާޗް 2021 - 13:33\nކަޅު ބާޒާރުގައި ޑޮލަރުގެ އަގު. ކޮވިޑްގެ ތެރޭގައި މައްޗަށް ދިޔަ ފަހުން ފުރަތަމަ ފަހަރަށް 16ރ. އަށް ވެއްޓިއްޖެ އެވެ.\nކު ބާޒާރުގައި ޑޮލަރު ވިއްކަމުން އަންނަ ވައިބާ ބައެއް ގްރޫޕުތަކުގައި މިއަދު ޑޮލަރު ވިއްކަން ފަށާ އަގުގެ ގޮތުގައި އޮތީ 16.20ރ. އެވެ. މި ހަފުތާ ފެށި ފަހުން މި ގްރޫޕުތަކުގައި ޑޮލަރުގެ އަގު 17ރ އަށް ވުރެ ދަށަށް ވެއްޓިފަ އެވެ.\nއިއްޔެ ހެނދުނު ކަޅު ބާޒާރުގައި ޑޮލަރުގެ އަގު ހުރީ 16.35ރ. އަށެވެ. ނަމަވެސް ހަވީރާ ހަމައަށް ދިޔައިރު 16.25ރ އަށް ތިރިވި އެވެ.\nކަޅު ބާޒާރުގައި ޑޮލަރުގެ އަގު ދަށްވި ނަމަވެސް ހުއްދަ ހޯދައިގެން ޑޮލަރުގެ މުއާމަލާތް ހިންގާ ތަންތަނުގައި އަދިވެސް ޑޮލަރެއްގެ އަގު އުޅެނީ 18ރ. އަށެވެ. އެކަމަކު ޑޮލަރު ކޮންޓްރޯލްކުރަނީ ކަޅު ބާޒާރުގައި ކަމަށް ވާތީ، ގިނަ އަދަދަކުން ޑޮލަރު ގަންނަ މީހުން މުއާމަލާތްކުރަނީ، ބެލެވޭ ގޮތުގައި، ވައިބަ ގްރޫޕްތައް މެދުވެރިކޮށެވެ.\nކޮވިޑް-19ގެ ސަބަބުން ރާއްޖޭގެ ޓޫރިޒަމް ހުއްޓުމުން އައި ހީނަރުކަމާ އެކު ޑޮލަރުގެ އަގު 20ރ. އަށް ވެސް އުފުލުނެވެ. އެންމެ ގިނަ ދުވަހު ޑޮލަރުގެ އަގު ހިފެހެއްޓިފައި އޮތީ 18ރ އާއި 19ރ ދެމެދުގެ އަގުތަކުގަ އެވެ.\nމިހާރު ރާއްޖޭގެ ޓޫރިޒަމް ވަނީ، މިދިއަ އަހަރުގެ ހުއްޓުމާ އަޅާބަލާއިރު ވަރަށް ބޮޑަށް ރަނގަޅުވެފަ އެވެ. އެހެންކަމުން ރާއްޖެއަށް ވަންނަ ޑޮލަރުގެ ނިސްބަތް ވެސް މިހާރު މައްޗަށް ދާނެ އެވެ.\nރާއްޖޭގައި ޑޮލަރުގެ ރަސްމީ އަގަކީ 15:42ރ އެވެ. ނަމަވެސް މަރުކަޒީ ބޭންކް އެމްއެމްއޭ އަކީ، ޑޮލަރުގެ ތާށިކަން އަންނަ ދުވަސްވަރު ފައިސާގެ މާރުކޭޓްގެ ކޮންޓްރޯލް ހޯދޭ ފަދަ ގާބިލް އިދާރާއަކަށް ނުވާތީ، ޑޮލަރުުގެ މުއާމަލާތް ހިންގަނީ އަބަދުވެސް ކަޅު ބާޒާރުގަ އެވެ.\nގިނަ ބަޔަކު ތުހުމަތުކުރާ ގޮތުގައި ޑޮލަރުގެ ކަޅު ބާޒާރު ކޮންޓްރޯލްކުރަނީ ރާއްޖޭގެ ރިސޯޓަތަކުގެ މަހުޖަނުންނެވެ.\nޑޮލަރުގެ ކަޅު ބާާރު ނައްތާލައި ޑޮލަރު ގަނެ ވިއްކުމުގެ ނިޒާމް ރަނގަޅުކުރަން ސަރުކާރުން އަންނަނީ މަސައްކަތް ކުރަމުންނެވެ.\nޑޮލަރުގެ އަގު ކަޅު ބާޒާރު\n30 ކޮމެންޓް, 22 ރިއެކްޝަންސް\nމިހާރު ހުރީ އެއްޗެހިނުގެ އަގުބޮޑުވެފައި ދެން ޑޮލަރުގެ އަގުވެއްޓުނަސް ތަކެތީގެ އަގަކަށް ބަދަލެއް ނާންނާނެ. ލިބޭ މުސާރައިން ދެކޮޅުނުޖެހޭ\nރައްޔިތުންގެ މަޖްލިހުގައިވެސް ޑޮލަރު ވަގަށް ކަޅުބާޒާރުގައި ވިއްކާ މީހުން އުޅޭ ކަމަށް ވަނީ! އެ ފަދަ މީސް މީހުން ބޭނުންމެއް ނުވޭ މި ކަޅުބާޒާރު ނައްތާލާކަށް! ހާދަ ބައިވަރު ލާރިއެކޭ އެ ހަދާލަނީ އިނގޭ! އެމްޑީޕީ އެއް ޕީޕީއެމެއް ކިޔާނެ ކަމެއް ނެތް! ހަމަ އަމިއްލަ މަސްލަހަތު ހިމާޔަތް ކުރަންވެގެން މަޖްލިހަށް ވަދެގެން އުޅޭ ބަޔެއް އެއީ! ޑޮލަރުގެ ކަޅު ބާޒާރު ނައްތާލާ ހަމަ އަގަށް އެޅުވީމަކާ އިންވެސްޓަރުންނެއް ނާންނެޔޯ! ކީކޭ ދެން އަޅެ ފަހެ ބުނާނީ! ކީކޭ ބުނާނީ!\nކަޅު ބާޒާރަކު ނޫން ކާޅު ބާޒާރުގަ 16 އަށް ދަށްވި.\nމިއަންނަ މަހު ބޭންކް ރޭޓަށް ތިރިވާނެ. ރޯދައަށް ބޭނުންވާ ހުރިހާ ސާމާނެއް ވެސް ވިޔަފާރިތަކުން ގަނެ ނިމިފައި ހުރީ.\nކަޅު ބާޒާރުގައި ޑޮލަރުގެ އަގުތައް ހުރި ވަރު ނޫހުގައި ޖަހަންޏާ މަސްތުވާތަކެތީގެ ބާޒާރުގައި މަސްތުވާތަކެތީގެ އަގު ޖަހަންވެސް ފެނޭ. ދެބާޒާރަކީވެސް ޤާނޫނާއި ހިލާފު2ބާޒާރު\nތިޔަނެގި މިސާލު މާރަނގަޅެއްނޫން.. އެތަނުން އެކައްޗަކީ ދީނުގައި ހަރާމްކުރަށްވާފައިވާ އެއްޗެއް... ކޮންމެހެން ނޫސްތަކުގައި އޭގެ އަގުޖަހާކަށް ނުޖެހޭ..\nކަޅު ބާޒާރުގައި ޑޮލަރުގެ އަގު ދަށްވި ނަމަވެސް ހުއްދަ ހޯދައިގެން ޑޮލަރުގެ މުއާމަލާތް ހިންގާ ތަންތަނުގައި އަދިވެސް ޑޮލަރެއްގެ އަގު އުޅެނީ 18ރ. އަށެވެ. މިއީ ކިހިނެތްވާ ކަމެއް. ހުއްދަ އޮންނަ އެންމެ މަތީ ރޭޓަކީ 15.42ރ.\n''ޑޮލަރުގެ ކަޅު ބާޒާރު ނައްތާލުމަށް ސަރުކާރުން ދަނީ މަސައްކަތްކުރަމުން'' ބަަލަ ކުރިން ކަޅު ބާޒާރު ނައްތާލާ ބޭނުންވަރަކަށް ލިބޭގޮތަށް ތިޔާގިވެފައި އޮއްވާ 17 ނޮވެމްބަރ 2018 ގެ ފަހުން ކަޅުވިގޮތެއް އޮންނާނެއެއްނު. ކޯވިޑްއައީ މާފަހުންތާ. މިކަހަަލަ މަންފާލިބޭ ކަންތަކުން މަހުޖަނުން ދުރުކުރުވާތީ އޭރުގަ މިލިއަނުން ހޭދަކޮށް ހިބަރު ވަދުދޫކުރީ. އާޚިރުގަ ވަދުގަ ޖެހިފަ މިތިބީ ރައްޔިތުން.\nނޫނޭ.. 2018ގެ ކުރިންވެސް ކަޅުބާޒާރު ހަމަބާރާބަރަށް މަސައްކަތްކުރޭ.. ޑޮލަރުގެ ރަސްމީ ރޭޓްއަށްވުރެ ބޮޑުއަގުލިބޭނެ އެތަންތަނުން..\n"ކަޅުބާޒާރު" މިއީ ވަރަށް ރޭސިސްޓް ލަފުޒެއް!\n"ޑޮލަރުގެ ކަޅު ބާާރު ނައްތާލައި ޑޮލަރު ގަނެ ވިއްކުމުގެ ނިޒާމް ރަނގަޅުކުރަން ސަރުކާރުން އަންނަނީ މަސައްކަތް ކުރަމުންނެވެ." މިޖުމްލަ ލީމާ މި އާޓިކަލް ވަނީ ޖޯކަކަށް. އެ ޖުމްލަ ނުލީމާ އޯކޭ.\nމިކަން އެބަ ކުރޭ... ގާނޫނެއް ހަދާފަ ގާނޫނުގެ ދަށުން ޑޮލަރު މުއާމަލާތް ކުރަން ޖެހޭނީ ބޭންކު މެދުވެރި ވެގެން\nހުއްދަ ހޯދައިގެން ބޭންކް ރޭޓަށްވުރެ އަގުބޮޑުކޮށް ޑޮލަރު ވިއްކާތަންތަނުން ވިއްކޭތަ


"މަވެސް މިހެންގަނަނުތެޅި ދާންވީ ޖަލަށް" — Ihavandhoo.com\n"މަވެސް މިހެންގަނަނުތެޅި ދާންވީ ޖަލަށް"\n12 ފެބުރުއަރީ 20144އަޙްމަދު ޢާޞިމް\nކުރީގައިނަމަ ޖަލަށް ދިއުމަކީ، ބިރުހުރިކަމެކެވެ. މުޖުތަމަޢުގައި ޖަލަށްލާފައި ހުރި މީހަކަށް އެއްވެސް ޤަދަރެއް ނޯވެއެވެ. ޖަލަށް ލެވޭމީހާވެސް ބިރުން ތުރުތުރުއަޅައަޅާ ހުރެއެވެ. ޖަލަށް ނުލުމަށް އެދި އާދޭސް ކުރެވެއެވެ. ބިރުންނެވެ. އަނބިދަރިންނާ ވަކިވާންޖެހޭތީއެވެ. ޙުކުމް ކުރެވި، އެޙުކުމުގައިވާ މުއްދަތު ހަމަވުމަށްފަހުގައި ނޫނީ ޖަލުން ނުނިކުމެވޭތީއެވެ. ޖަލުގެ ބިރުވެރިކަމާ، އެތަނުގައި ދޭ އަދަބުތަކަށް ޖެހިލުންވާތީއެވެ.\nއެހެންކަމުން ކުށްކުރާމީހާވެސް، ޖަލަށް ލުމަށް ޙުކުމްކޮށްދާނެކަމަށްޓަކައި ބިރުގަނެއެވެ. ރަށަކަށް އަރުވާލުން ނޫނީ އެނޫންގޮތެއް އޮވޭތޯ ބަލައެވެ. ތަންތަނަށް ސިޓީއަޅާ އާދޭސް ކުރެއެވެ. ނަމަވެސް، ދެން މިހާރުތޯއެވެ؟ ޖަލަށް ވަންނަ މީހާ މުޖުތަމަޢުގައި އުޅޭ އެހެން އަފުރާދުންނަށްވުރެ އުފާކުރެއެވެ. ސަބަބެއް ނެތިއެއްނޫނެވެ؟ އަދި މިހާރު އެންމެ ޢާއްމުކޮށް އިވޭ އަޑަކީ، “މަވެސް މިހެން ގަނަނުތެޅި ދާންވީ ޖަލަށް” މިލަފުޒެވެ.\nވެރިކަމުގެ ދަޢުރުތައް ބަދަލުވަމުން އައެވެ. ރަސްކަމަކަށްފަހު، ޖުމްޙުރީއްޔަތެއް އުފެދުނެވެ. އަދި އެޖުމުޙުރިއްޔަތު ވެއްޓުމަކަށް އައިސް، ރަސްކަމަކަށް ބަދަލުވިއެވެ. އެރަސްކަން ނިމުމަކަށްއައީ، އަނެއްކައިވެސް ޖުމްޙޫރީވެރިކަމަކާ ހަމައިންނެވެ. އަދި ދެވަނަ ޖުމްޙުރިއްޔަތުގެ ދެވަނަރައީސާ ހަމައަށް އައިއިރުގައިވެސް ޖަލަކީ، ބިރުހުރިތަނެކެވެ. އަދި އެއިރުގައިވެސް ޖަލުގެ ބިރުވެރިކަމާ ބެހޭގޮތުން ލަވަތައް ހަދާ ކިޔަމުން ދިއައެވެ.\n“ނިމިދާންވީހޭ، ގާމާދޫ ޖަލުގެ މިއަޒައިބުގައި،\nމީ ދުނިޔޭގައިވާ ބޮޑު………. ”\nމިފަދަ އެތަކެއް ލަވަތަކެއް ހަދާ ކިޔަމުން ދިއައެވެ. ނަމަވެސް ދުވަސްތައް މާޒީއާއިއެކުވަމުން، ދިވެހިރާއްޖެވެސް ޒަމާނީ އޮއިވަރުގެ ތެރެއިން އެތައްގޮތަކަށް ބަދަލުތަކާއި ކުރިމަތިލަމުން ދިޔައެވެ. އަދި ވެރިކަމުގައި ތިއްބަވާ ބޭފުޅުންގެ ވެރިކަން ދެމެހެއްޓުމަށް އަދި ހަމައެހެންމެ ރައްޔިތުންނާ ދޭތެރޭގައި އޮންނަ އޯގާވެރިކަން ހާމަކޮށްދިނުމަށް ބޭނުންހިފާ އެއްވަސީލަތަކަށް ޖަލުގައި ތިބޭ ކުއްވެރިން ވެގެން ދިއައެވެ.\nދެވަނަ ޖުމްހުރީއްޔަތުގެ ދެވަނަ ރައީސްގެ ދުވަސްވަރުގައި ޖަލަށްލެވޭ މީހުންނަށް ޙާއްޞަ މަޢާފެއް ދޭން ފެށިއެވެ. އަދި ކުށްވެރިންނަށް ދެވޭ ކެއުމުގެ ބާވަތްތަކުގެ ފެންވަރު ރަނގަޅުވެ އެމީހުންނަށް ފާހާނާކުރުމާއި ފެންވެރުމުގެ ނިޒާމު މާބޮޑަށްވެސް ރަނގަޅުކޮށްދިނެވެ. އަދި އެމީހުންގެ އަނބިދަރިންނާ ބައްދަލުވެ އުޅުން ގޭގާ އުޅޭ މިނިވަން މީހެކޭ އެއްގޮތްވެގެން ދިއައެވެ.\nޖުމްޙޫރީ ވެރިކަމުގައި ބާބުތައް އެއްބާބަކަށްފަހު އަނެއްބާބު އުފަންވަމުން ގޮސް، މިހާރު ހުޅުވައިލެވި ކިޔެމުންމިދަނީ، ޑިމޮކުރަސީގެ ފެށުމުގެ ބާބެވެ. މިހާހިސާބުން ޖަލުގެ ޙާލަތުގެ ވާހަކަ ގަދައަށް ދެކެވެން ފެށުނެވެ. އަދި ހިއުމަން ރައިޓުސް ކޮމިޝަން ފަދަ އިންސާނީ ޙައްޤުތަކަށް މަސައްކަތްކުރާ ޖަމާއަތްތަކާއި، މުޢައްސަސާތައްވެސް އުފެދުނެވެ. އަދި މިތަންތަނުގެ އިތުރުން ކުށްވެރިންގެ ޙައްޤުތަކުގެ ވާހަކަ ދައްކާ އެންޖީއޯ ތައްވެސް އުފެދި އެފަރާތްތަކުގެ އަޑުތައްވެސް އުފުލި ގަދަވަމުން ދިއައެވެ.\nނަތީޖާއަކަށްވެގެން ދިއައީ، ކުށްވެރިންނަށް އެމީހުންނަށް އެމީހުންފެނުމެވެ. އަދި ދެންފެށީ ރީތި ކުޅިވަރުތަކެކެވެ. އެތަން ބެލެހެއްޓުމަށް ތިބޭ ސިފައިންނާ، އެހެން ފަރާތްތައް ތިބެންޖެހުނީ، އެމީހުންގެ ދަށުވެފައެވެ. ޖަލަށް އަމުރުހިންގާ ބައެކޭ އެމީހުންނެކޭ އެއްގޮތެވެ. ލަސްތަކެއްނުވެ، ހަޅުތާލުތައް ޖަލުތެރޭގައިވެސް ހުޅުހިއްޕާލިއެވެ. މިހިފިހުޅުގަނޑު މައިތިރިނުވެ ޖަލުގެ އެތައްތަނެއް އަނދައިގެން ދިއައެވެ. ކުއްވެރިއެއްގެ ގައިގާ ކިރިޔާ ޖެހިލާއިރަށް އިންސާނީ ޙައްޤުތަކެއްގެ ވާހަކަ ދައްކާބައެއްގެ އަޑު ކެނޑިނޭޅި އުފުލަން ފަށައެވެ.\nކޮންބައެއްގެ ޙައްޤުތަކެއްގެ ވާހަކަ ދައްކާ ބައެއްބާވައޭ ހިތަށް އަރައެވެ. މިއުޅެނީ ރައްޔިތުމީހާ އޭނާގެ ޙައްޤު ގެއްލުވާލާ މީހުންގެ ޙައްޤު ހޯދަން ނިކުމެގެންނެވެ. މިގޮވަނީ އަހަރެމެންގެ ޙައްޤަށް އަރައިގަނެގެން ޙައްޤު އަދަބެއް ދިނުމަށް ޖަލަށްލާފައިތިބި ފަރާތަކަށް ޙައްޤު ހޯދައިދިނުމަށެވެ.\nކުޑަކުދިންގެ ޙައްޤުތަކަށް އަރައިގެން ޖަލަށް ލެވިފައިވާ މީހުން އެތަނުގައި އެބަތިއްބެވެ. މުސްކުޅިންނާ، ޒުވާނުންނާ، ކުޑަކުދިންނަށް ޖިންސީ ހާނީއްކަ ކޮށްފައިވާ މީހުންވެސް އެތަނުގައި އެބަތިއްބެވެ. އަހަރެމެންގެ މުދަލަށް އަރައިގަނެ އަހަރެމެންގެ ޙައްޤު ފޭރިގެންފައި ތިބި ބަޔަކު އެތަނުގައި އެބަތިއްބެވެ. މަސްތުވައިތަކެތީގެ ވަބާގައިޖެހި ސަލާމަތްނުވެވޭ ދަރަޖައިގެ މީހުންވެސް އެތަނުގައި އެބަތިއްބެވެ. ވައްކަންކުރުމާ، ފޭރުމާއި، މާރާމާރީގައި ޙައްދުފަހަނަ އަޅާފައިވާ ބަޔަކުވެސް އެތަނުގައި އެބަތިއްބެވެ. ދެންވެސް، ހަމަ އެމީހުންގެ ޙައްޤުތަކުގެ ވާހަކައެވެ. މިއަށްވުރެ މަންޒަރު ރީތިވާނޭ ފިލުމެއް ނިކަން ތިޔަކިޔުންތެރިން ބުނެދީބަލާށެވެ.\nދުނިޔޭގެ އިންސާނީ ޙައްޤުތަކުގެ ވާހަކަ އެންމެ ވަރުގަދައަށް ދައްކާ އެމެރިކާގެ ޖަލެއްގެ ތެރެ ދެކުނިންހެއްޔެވެ؟ ނެޝަނަލް ޖިއުގުރަފީން ދައްކާ، ކުރައިމް އިންވެސްޓިގޭޝަން ބެލިންހެއްޔެވެ؟ އެތަނުގައި ދައްކާ ޖަލުތަކުގައި ފާރުތައް ލެވިފައިއެވަނީ ދަގަނޑުންނެވެ ނުވަތަ ވަރުގަދައަށް ކޮންކުރިޓް ކުރެވިގެންނެވެ. ތަނުގެ ތެރޭގައި ފަންކާއެއް ނުހުރެއެވެ. ފާހާނާ ހުންނަނީ ގޮޅިގަނޑުގެ ތެރޭގައި ހާމައަށެވެ. ކާންގެންނަނީ، ދަގަނޑުތައްޓަކަށް ރިހަކޮޅަކާ ބަތްކޮޅެއް ޖަހައިގެންނެވެ. ކެއްޔާ ކެއީއެވެ. ނުކެއްޔާ ނުކެއީއެވެ.\nނަމަވެސް ރާއްޖޭގައި އިންސާނީ ޙައްޤުތަކުގެ ވާހަކަ ހުރިގޮތް އދ ގެ ރިޕޯޓެއްގައި ދައްކަމަށް ފާހަގަކޮށްލާއިރަށް ދުއްވާގަންނަނީ، ޖަލުތަކުގައިތިބި ކުއްވެރިންނަށް ކުކުޅުރިހަޔާ ބަތާ ކާންދޭށެވެ. އެތަނުގައި ފެންވަރާނޭ ޝަވަރާއި ބިލިގާ ބަހައްޓާދޭށެވެ. އދ އިން މިދައްކަނީ ކޮންބައެއްގެ ޙައްޤަށް އުނިކަން އައިސްގެން ކޮންބައެއްގެ އިންސާނީ ޙައްޤުތައް ގެއްލޭވާހަކަތޯ ބަލައެއްނުލައެވެ.\nޖަލުމީހުންނަށް ދޭއިނާޔަތްތައް ކޮޅުންލައި އެއިން މީހެއްގެ ބޮލަކަށް ދުވާލަކަށް 500 ރުފިޔާއަށްވުރެ ބޮޑު އަދަދެއް ޚަރަދުވާކަމީ އަޖާއިބުވެ އަންތަރީސް ވާން ޖެހޭ ކަމެކެވެ. މިހާވަރުންދާތީ އެމީހުންނަށް މަހެއްގެ މައްޗަށް ބޮލަކަށް 15000 ރުފިޔާއަށްވުރެ ބޮޑު އަދަދެއް އެބަ ޚަރަދުކުރެވެއެވެ. މިއީ ދުވާލަކު 8 ގަޑިއިރު ކެނޑިނޭޅި މަސައްކަތްކުރާ މީހާއަށްވެސް މަހަކަށް ނުލިބޭ އަދަދެކެވެ. ސުކޫލުކުދިންނަށްވެސް، ދުވާލަކަށް ބޮލަކަށް 500 ރުފިޔާ ޚަރަދު ނުކުރެވެއެވެ.\nޖަލުމީހުންނަށް ލިބޭ ޙައްޤުތައް ދުވަހެއް ދުވަހަކަށް ރަނގަޅު ކުރުމަށް މަސައްކަތްކުރާވާހަކަ ޑީޕީއާރުއެސްއާއި ހޯމް މިނިސްޓްރީން ކެނޑިނޭޅި ދައްކާއިރު ރާއްޖޭގައި ދިރިއުޅޭ ފަޤީރުންގެ ޙައްޤުތަކުގެ ވާހަކަ ދައްކާނޭ ބަޔަކު ނެތީ ކީއްވެގެން ހެއްޔެވެ؟ ޙައްޤޭ ކިޔާ އެއްޗެއް އޮންނަނީ ހަމައެކަނި، ޖަލުމީހުންގެ ތޯއެވެ؟\nޖަލަށްލެވިފައިވާ މީހަކީ، ޙައްޤެއް އޮންނާނޭ ބައެއްކަން އެނގެއެވެ. އެހެންނަމަވެސް، އެމީހުންގެ ތެރެއިން ގިނަ މީހުންނަކީ، އެހެންމީހުންގެ ޙައްޤަށް އިޚްތިރާމްކުރާބައަކަށް ނުވެއެވެ. އަދި ހަމަ އެހެންމެ އެމީހުންވަނީ ކޮންމެވެސް މީހެއްގެ ޙައްޤަކަށް އަރައިގަނެފައެވެ. ދެންއެހެންވީރު، ވަރުނެތްކޮޅަށް އެމީހުންގެ ޙައްޤަށް އިޚްތިރާމްކޮށް އެމީހުންނަށް ކާލޯނު މޮޅު ގޮދަޑިއާއި، ސީލިންގ ފަންކާ ހަރުކޮށްފައިވާ ކޮޓަރިއެއް ބެޑުރޫމް ސެޓާއެކުގައި ހޯދާދޭން ބަޔަކު މިގޮވަނީ ކީއްވެގެން ހެއްޔެވެ؟\nޖަލުމީހުންގެ ޙައްޤުތައް ހޯދާދިނުމަށް، ހިލޭ މަދަނައިގެ ޚިދުމަތްތައް ލިބޭނޭ އިންތިޒާމް ހަމަޖައްސައިދޭންވީ ކީއްވެގެން ހެއްޔެވެ؟ އެމީހުން (ކުއްވެރިން) ސަރުކާރުގެ މުޥައްޒަފުންގެ ފެންވަރަށް ދިޔައީ ނޫންތޯއެވެ؟ ސަރުކާރުގެ މުޥައްޒަފުންނަށްވެސް، އަތުންފައިން މަސައްކަތެއް ނުކޮށް ތިބެގެން ކެވޭނޭ އިންތިޒާމެއް ހަމަޖެހިފައިނުވެއެވެ. އެހެންވީމާ، ޖަލުމީހުން މިއީ، ސަރުކާރުގެ ވަޒީފައިތަކުގައި ރައްޔިތުންނަށް ޚިދުމަތްތައް ފޯރުކޮށް ދިނުމަށް ތިއްބެވި މުޥައްޒަފުންނަށްވުރެ މާމަތީބައެކެވެ.\nކަންމިގޮތަށް ހުރުމުން ޖަލުތަކަށް ލެވޭ މީހުނަށް އެމީހުނަކީ ކުއްވެރިންކަމެއް އިޙްސާސެއް ނުވެއެވެ. އަދި ކިއެއްތަ، މިގޮތަށް ކަންތައްތައް ވީމާ، ޖަލަށް ދިޔުމަށް އެހެންމީހުންނަށް ހިތްވަރެއްލިބެނީއެވެ. އާޚިރު ނަތީޖާއަކަށްވާނީ، ޤައުމުގައި ކުއްވެރިން އިތުރުވެ، ރާއްޖޭގެ އަމަންއަމަންކަން އިތުރަށް ގެއްލިގެން ދިއުމެވެ. އެހެންކަމުން ސަރުކާރާ އެހެނިހެން ތަންތަނުން މިވަގުތު މިނިވަން ރައްޔިތުމީހާގެ ކިބައިން ގެއްލޭ ޙައްޤުތައް ހޯދައި ދިނުން މާބޮޑަށްވެސް މުޙިއްމެވެ.\nތި އާޓިކަލް ކަމަކު ނުދޭ ކަޑަ ކަލޭވެސް ދާނަވި ޖަލައް އޭރުން ހުރިހާ އުފަލެއް ލިބޭނެ އޭ ތިބުނަނީ،\n– 12 ފެބުރުއަރީ 2014 1 0\nއާސިމް މި ކަނޑައޭ، މިތަނަށް ލިޔުމެއް ލާއިރު ތަންކޮޅެއް ރަނގަޅަށް ބަލާފަ ލާބަލަ. ކުޑަކުދިންގެ ވިސްނުން އަދިވެސް ތި ހުންނަނީ!\nމި ލިޔުން ވަރަށް ފުރިހަމަ.\n– 13 ފެބުރުއަރީ 2014 1 1\nވަރައް ރަނގަޅު ވާހަކަ ކޮޅެއް\n– 16 ފެބުރުއަރީ 201400


raajje gai islamic resort eh hadan saudi kunfuchakun shauguveri vehje\nސައޫދީ ކުންފުންޏަކުން ރާއްޖޭގައި އިސްލާމިކް ރިސޯޓެއް ހަދަނީ\nރާއްޖޭގައި އިސްލާމިކް ރިސޯޓެއް ހަދަން ޝައުގުވެރިވާ ކަމަށް ސައޫދީ އަރަބިއްޔާގެ މަޝްހޫރު ކުންފުންޏަކުން ބުނެފި އެވެ.\nމެދު އިރުމަތީގެ ޓޫރިޒަމް ހަބަރުތައް ގެނެސްދޭ ބައެއް ނޫސްތަކުގައިވާ ގޮތުން ސައޫދީ އަރަބިއްޔާގެ ހޮޓެލް މެނޭޖުމަންޓް ކުންފުންޏެއް ކަމަށްވާ އަލް ކޮންޒްމާއިން ރާއްޖޭގައި އިސްލާމިކް ޓޫރިޒަމް ފުޅާކުރުމަށް ޝައުގުވެރިވާ ކަމަށް ބުނެފައިވެ އެވެ.\nއަލް ކޮންޒްމާއިންގެ ރައީސް ހުސެއިން އަލީ ހަތަތާ ވިދާޅުވީ ރާއްޖެ އާއި ދުބާއީގައި އެ ކުންފުނީގެ ޓޫރިޒަމް ވިޔަފާރި ފުޅާ ކުރުމަށް ނިންމާފައިވާ ކަމަށާއި، މި މަސައްކަތުގެ ދަށުން "ތަފާތު ރިސޯޓެއް" ހެދުމަށް ބޭނުންވާ ކަމަށެވެ. އެގޮތުން ރާއްޖޭގައި ޝަރިއްޔާ ހުއްދަކުރާ ރިސޯޓެއް ހަދަން ޝައުގުވެރިވާ ކަމަށް އޭނާ ވިދާޅުވެ އެވެ.\n"އަހަރެމެން ދުބާއީގައި ވެސް ހަދާނީ ތަފާތު ރިސޯޓެއް. އަހަރެމެން ބޭނުމެއް ނޫން އެހެން މީހުންގެ މަސައްކަތް ރިޕީޓުކުރާކަށް،" ހަތަތާ ވިދާޅުވި އެވެ.\nއޭނާ ވިދާޅުވީ ރާއްޖެއަކީ އިސްލާމީ ގައުމެއް ކަމަށާއި، އެހެންކަމުން ރާއްޖޭގައި ޝަރިއްޔާ ކޮމްޕްލެއިން ޓޫރިޒަމް ފުޅާކުރުމަކީ ކުރެވިދާނެ ކަމެއް ކަމަށެވެ.\n"މީހުން ބޭނުންވާ ޝަރިއްޔާ ކޮމްޕްލެއިން ހޮޓާ. އެހެންވެ މިހާރު ބޭނުންވަނީ އާ ކޮންސެޕްޓަކަށް ހުންނަ ހޮޓާ ހަދަން،" ހަތަތާ ވިދާޅުވި އެވެ.\nއޭނާ ވިދާޅުވީ ރާއްޖެއަކީ ގަލްފް ކޯޕަރޭޝަން ކައުންސިލް ( ޖީސީސީ) ގައި ހިމެނޭ އަރަބި ގައުމުތަކުން ޓޫރިސްޓުން ޒިޔާރަތްކުރާ ގައުމަކަށް ވާތީ އިސްލާމިކް ހޮޓަލެއް ތަރައްގީ ކުރެވިދާނެ ކަމަށް ގަބޫލުކުރައްވާ ކަމަށެވެ.\nސައޫދީ ކުންފުންޏަކުން ރާއްޖޭގައި އިސްލާމިކް ރިސޯޓެއް ހަދަން ޝައުގުވެރިވާ ކަމަށް ބުނެފައިވާއިރު، ސައޫދީ އަރަބިއްޔާ އާއި ރާއްޖޭގެ ގުޅުން ބަދަހި ކުރުމަށް ސަރުކާރުން ދަނީ ގިނަ މަސައްކަތްތަކެއް ކުރަމުންނެވެ. މި މަސައްކަތުގެ ދަށުން މިދިޔަ އަހަރުގެ ފަހުކޮޅު ސައޫދީ ވިޔަފާރިވެރިންގެ ވަފުދެއް ރާއްޖެއަށް ޒިޔާރަތްކޮށްފައިވެ އެވެ. އަދި އެ ގައުމުގެ ވިޔަފާރިވެރިން ރާއްޖޭގައި އިންވެސްޓްކުރަން ބޭނުންވާ ކަމަށްވެސް ބުނެފައިވެ އެވެ.


ސުންނަތް ނިމުމުން ޤަމަތާދެމެދު ލިބޭ ވަގުތުކޮޅު އެންމެ ފައިދާހުރި ގޮތުގަ ބޭނުންކުރަމާ!\nބަންގި ގޮވީންސުރެ އިމާމް މީހާ ޤަމާތް ދިނުމާއި ދެމެދުގައިވާ ވަގުތަކީ ދުޢާ ޢިޖާބަކުރައްވަވާނެ ވަޤުތުކަން ޙަދީޘްފުޅޫން އެނގެން އެބައޮތެވެ. ނަމަވެސް ބައެއް މީޙުން ސުންނަތްކޮށްގެން ވެސް އަދި ސުންނަތް ނުކޮށްވެސް ކީރިތި ޤުރްއާން ކިޔަވަން އެބަތިބެއެވެ.\nކީރިތި ޤުރްއާން ކިޔެވުމަކީ އެންމެ ހެޔޮ ޢަމަލެވެ. އެންމެ މަތިވެރިކަން ބޮޑު ޢަމަލެވެ. އެއީ އެއްވެސް ޝައްކެއް އޮތްކަމެއް ނޫނެވެ. ނަމަވެސް މިވަގުތުކޮޅުގައި އަހުރެން ބުރަވާނީ އެމީހަކު އެދޭ ކަމަކަށް އެދިގެން ދުޢާކުރުމެވެ. އެހެނީ ދުޢާ ޢިޖާބަކުރައްވަވާ ވަގުތުގެ ގޮތުގައި ބަޔާންވެގެންވަނީ ވަރަށް މަދު ވަގުތުކޮޅުތަކެއް ކަމުގައިވާތީއެވެ.\nއަހަރެމެން އަބަދުވެސް މަސައްކަތްކުރަންވާނީ ވަގުތާއި ފުރުޞަތުގެ ބޭނުން އެންމެ ހެޔޮގޮތުގައި ހިފުމަށެވެ. ކަންކަމަށް ޚާއްޞަ ވަގުތުތަކެއް ކަނޑައަޅުއްވަވައި އަދި އެވަގުތުގައި ކުރަން ޚާއްޞަ ކަންތައްތަކެއް ކަނޑައަޅުއްވަވާފައިއެވަނީ އެސަބަބަށްޓަކައެވެ.\nދަންނަވަންހުރި ކަންކަން ބައިވަރެވެ! ބަންގިއާއި ޤަމަތާއި ދެމެދު އެއްވެސް ވަރަކަށް ހުސްވަގުތުކޮޅެއް ލިބިއްޖެނަމަ އެންމެ ބޮޑަށް ބޭނުންވާ ކަންކަމުގެ ތަރުތީބުން ތަރުތީބުކޮށް އަވަހަށް ދުޢާކޮށްލާށެވެ!


Anehkaa ves Economic Ministry dhoshugai bidheyseenge bodu Que eh\nގިނަ އަދަދެއްގެ ބިދޭސީން އިކޮނޮމިކް މިނިސްޓްރީ ދޮށުގައި ކިއުގައި-- ފޮޓޯ: ސީއެންއެމް\n16 އޮކްޓޯބަރ 20190ކޮމެންޓް\nއަނެއްކާ ވެސް އިކޮނޮމިކް މިނިސްޓްރީ ދޮށުގައި ބިދޭސީންގެ ބޮޑު ކިއުއެއް\nގަވާއިދާ ހިލާފަށް ރާއްޖޭގައި އުޅޭ ބިދޭސީންނަށް ދެވަނަ ފުރުސަތެއް ދިނުމުގެ ގޮތުން ހިންގާ ރެގިއުލަރައިޒޭޝަން ޕްރޮގްރާމުގައި ބައިވެރިވުމަށް އަނެއްކާވެސް ގިނަ އަދަދެއްގެ ބިދޭސީން އިނޮކޮމިކް މިނިސްޓްރީ ދޮށުގައި ކިއުގައި ޖެހިއްޖެ އެވެ.\nމިދިޔަ މަހުގެ ފަހުކޮޅު ފެށި މިޕްރޮގްރާމުގައި ބައިވެރިވުމަށް މީގެ ކުރިން ވެސް ވަނީ އިކޮނޮމިކް މިނިސްޓްރީގެ ރެގިއުލަރައިޒޭޝަން ޔުނިޓު، ހިންގަމުން ގެންދާ ޕީޖީ އޮފީސް ކުރިން ހިންގި އިމާރާތް ހުރި ސަރަހައްދުގައި ގިނަ އަދަދެއްގެ ބިދޭސީން ކިއުގައި ޖެހިފަ އެވެ.\nކިއުގެ މައްސަލަ ބޮޑުވެ މި މަހުގެ ފަސްވަނަ ދުވަހު ވަނީ ގަލޮޅު ދަނޑުގައި ކައުންޓަރުތަކެއް ބަހައްޓައިގެން ނަމްބަރު ދޫކުރުމުގެ މަސައްކަތް ކުރިއަށް ގެންގޮސްފަ އެވެ. އެ ދުވަހު ވެސް ކުޑަ ވަގުތު ކޮޅެއްގެ ތެރޭގައި މުޅި ދަނޑު އެއްކޮށް ފުރުނެވެ.\nމިއަދު ހެނދުނުއްސުރެ އަނެއްކާވެސް އިކޮނޮމިކް މިނިސްޓްރީ ދޮށުގައި ބިދޭސީން ކިއު ހަދާފައިވާއިރު ސޯސަން މަގާ ހަމައަށް އެވަގުތު ކިއު އޮތެވެ. އަދި މިހާރުވެސް ގާތްގަނޑަކަށް 200 އަށް ވުރެ ގިނަ ބިދޭސީން އެ ސަރަހައްދުގައި ކިއުގައި އެބަތިއްބެވެ.\nގަވައިދާ ހިލާފަށް އުޅޭ ބިދޭސީން ގަވައިދުގެ ތެރެއަށް ވަނުމަށް ސަރުކާރުން ދީފައިވަނީ ހަ މަސް ދުވަހެވެ. އޭގެ ފަހުން ގަވައިދާ ހިލާފަށް އުޅޭނަމަ ފިޔަވަޅު އަޅާނެ ކަމަށް މިނިސްޓްރީން ބުނެ އެވެ.\nމި ޕްރޮގްރާމަކީ ރާއްޖޭގައި ވަޒީފާ އަދާ ކުރާ ބިދޭސީންގެ ތެރެއިން ހުއްދައެއް ނެތި ނުވަތަ ހުއްދައެއް އޮތް ނަމަވެސް ހުއްދައިގެ މުއްދަތު ހަމަވެފައިވާ ބިދޭސީން ނުވަތަ ކާކުކަން އަންގައިދޭ ސައްހަ ލިޔެކިޔުމެއް ނެތި އުޅޭ ބިދޭސީން ގަވާއިދުގެ ތެރެއަށް ވަނުމަށް އިތުރު ފުރުސަތެއް ދިނުމުގެ ކުރިއަށް ގެންދާ ޕްރޮގްރާމެކެވެ.\nރާއްޖޭގައި 120،000 އަށް ވުރެ ގިނަ ބިދޭސީ މަސައްކަތްތެރިން އުޅޭއިރު 60،000 އަށް ވުރެ ގިނަ މީހުންނަކީ އެއްވެސް ސައްހަ ލިޔުމެއް ނެތި ގަވާއިދާ ހިލާފަށް އުޅޭ މީހުން ކަމަށް ސަރުކާރުން ވަނީ ބުނެފަ އެވެ.


މޭރީގެ މަރު: ލަމްހާގެ ބަންދަށް އިތުރު 10 ދުވަސް މޭރީގެ މަރު: ލަމްހާގެ ބަންދަށް އިތުރު 10 ދުވަސް\nމާވިންނާއި އެނާގެ ލޯބިވެރިޔާ ހަލީމަތު ލަމްހާ އަބްދުއްރަހްމާން.\nއައިޖީއެމްއެޗުގައި މަސައްކަތްކުރި ފިލިޕީންސް ނަރުހުގެ މަރުގެ މައްސަލައާ ގުޅިގެން ހައްޔަރުކުރި ޅ.ހިންނަވަރު މާފިނި ހަލީމަތު ލަމްހާ އަބްދުއްރަހްމާން ބަންދުގެ މުއްދަތަށް ކްރިމިނަލް ކޯޓުން އިތުރު 10 ދުވަސް ދީފިއެވެ.\nއައިޖީއެމްއެޗްގައި މަސައްކަތް ކުރަމުންދިޔަ މޭރީ ގްރޭސް ނަމަކަށްކިޔާ ފިލިޕީންސަށް ނިސްބަތްވާ ނަރުސް މިދިޔަ އަހަރުގެ އޮކްޓޯބަރު މަހުގެ 19ވަނަ ދުވަހު މަރުވުމާއި ގުޅިގެން އެ މައްސަލައިގައި ފުލުހުން އެންމެ ފުރަތަމަ ހައްޔަރުކޮށްފައި ވަނީ އޭނާގެ ފިރިމީހާ މާވިންއެވެ. އަދި މިމައްސަލައާ ގުޅިގެން ކޯޓު އަމުރެއްގެ ދަށުން ލަމްހާ ހައްޔަރުކުރީ މިދިޔަ އަހަރުގެ ޑިސެންބަރު މަހުގެ 16ވަނަ ދުވަހުގައެވެ. މިއީއޭނާގެ ބަންދުގެ މުއްދަތު ޖެހި3ވަނަ ފަހަރެވެ. މީގެ ކުރިން ލަމްހާގެ ބައްދަށް 15 ދުވަސް ދީފައި ވީނަމަވެސް މިފަހަރު ބަންދުގެ މުއްދަތު އިތުރުކޮށްފައިވަނީ 10 ދުވަހަށެވެ.\nމެރީގެ މަރުގެ މައްސަލާގައި މާވިން ލޯބީގެ ގޮތުން ގުޅިގެން އުޅޭ ދިވެހި ނަރުސް ލަމްހާ އަބްދުއްރަހްމާންގެ މައްޗަށް ވަނީ3ދަޢުވާއެއް އުފުލާފައެވެ. އެނާގެ މައްޗަށް ކުރަނީ އެނގިހުރެ މީހަކު މެރުމުގައި ބައިވެރިވުމުގެ ކުށުގެ ދަޢުވާއާއި، އެހެން މީހެއްގެ މުދަލެއްގެ މައްޗަށް ހުއްދަ ނޫން ގޮތެއްގައި ބާރު ހިންގުމުގެ ކުށުގެ ދަޢުވާއާޢި، ހުއްދަ ނަގައިގެން ކުރަންޖެހޭ ކަމެއް ހުއްދަ ނުނަގާ ކުރުމުގެ ކުށުގެ ދަޢުވާއެވެ.\nހަލީމަތުގެ މައްޗަށް އުފުލާފައިވާ، އެނގިހުރެ މީހަކު މެރުމުގައި ބައިވެރިވުމުގެ ދަޢުވާ އޭނާގެ މައްޗަށް ކުރަނީ މޭރީ މަރާލުމުގައި އެހީތެރިވެދީ، މޭރީ މަރާލުމަށް ރޭވި ރޭވުމުގައި ބައިވެެރިވެ އެ އަމަލު ހިންގުމަށް މާވިންނަށް މަގުފަހިކޮށްދީފައިވާތީއެވެ.\nހަލީމަތު ލަމްހާގެ މައްޗަށް ކުރާ އަނެއް ދެ ދަޢުވާގައި ވަނީ އޭނާ ދިރިއުޅޭގެ ކޯޓު އަމުރެއްގެ ދަށުން ބަލާ ފާސްކުރިއިރު އޭނާގެ ކޮޓަރި ތެރެއިން އައިޖީއެމްއެޗްގެ ހުއްދައަކާ ނުލާ އެ ހޮސްޕިޓަލުން ބޭރަށް ގެންދިޔުން މަނާ އިންޖެކްޝަންތަކެއް ފެނިފައިވާކަމަށެވެ. އަދި ހޮސްޕިޓަލުން ބޭރަށް ގެންދިޔުން މަނާ ބޭސްތަކެއްވެސް ލަމްހާގެ ކޮޓަރިން ފެނިފައިވާކަމަށްވެސް އެ ދައުވާގައިވެއެވެ.\nލަމްހާގެ މައްޗަށް އުފުލާފައިވާ3ދައުވާ ސާބިތުވެއްޖެނަމަ މަދުވެގެން6އަހަރާއި5މަސްދުވަހުގެ ޖަލު ހުކުމެއް އަންނާނެއެވެ.


BREAKING: Kudakudhinnah Jinsee Goanaakuri Kamah Bune Gan Hinguvi Meehaa Dhookollaifi - Vaguthu\nކުޑަ ކުދިންނަށް ޖިންސީ ގޯނާ ކުރި ކަމަށް ބުނެ ގަން ހިންގުވި މީހާ ދޫކޮށްލައިފި\n1 އަހަރު ކުރިން ( ޖޫން 6, 2019 )\nކުޑަދެކުދިންނާއި ބެހުނު ކަމަށް ބުނެ ހުޅުމާލެ މަގުމަތީ ގަން ހިންގުވި 19 އަހަރުގެ ފިރިހެން މީހާ، ދޫކޮށްލައިފިއެވެ.\nމިދިޔަ މެއި މަހުގެ 26 ވަނަ ދުވަހުގެ ރޭ ދަންވަރު އޭނާ ހައްޔަރުކޮށްފައި ވަނީ ހުޅުމާލޭ މަގުމަތީގައި ބޮކްސާގައި ގަން ހިންގުވުމަށްފަހު ފުލުހުންނާއި ހަވާލު ކުރުމުންނެވެ.\nއޭނާ ދޫކޮށްލާފައި ވަނީ ދެވަނަ ފަހަރަށް މުއްދަތު އިތުރު ކުރަން މިއަދު ކްރިމިނަލް ކޯޓަށް ހާޒިރު ކުރުމުންނެވެ. ކުރިން އޭނާގެ މުއްދަތު ކޯޓުން ދީފައި ވަނީ 12 ދުވަހެވެ.\n"ވަގުތު"އަށް އެނގިފައިވާގޮތުގައި ކޯޓުން އޭނާ ދޫކޮށްލީ ދެކަމެއް ފާހަގަކުރުމަށްފަހުއެވެ. އެއީ ޖިނާއީ އިޖުރާތުގެ ގާނޫނުގެ 45 ވަނަ މާއްދާގެ ހ އާއި ހިލާފަށް ފުލުހުން އަމަލުކޮށްފައިވާތީއެވެ.\nއެ މާއްދާގައި ބުނަނީ "ކޯޓު އަމުރެއްގެ ދަށުން ނުވަތަ ކޯޓުގެ އަމުރަކާ ނުލާ ނަމަވެސް މީހަކު ހައްޔަރުކޮށްފިކަމުގައި ވާނަމަ ލަސްނުކޮށް އެންމެ ކައިރީގައިވާ ފުލުހުންގެ މަރުކަޒަކަށް އޭނާ ގެންދަން ވާނެ"އެވެ.\nއޭނާ ހައްޔަރުކޮށްފައި ވަނީ ހުޅުމާލެ ނެއިބާހޫޑް2ގެ ފްލެޓް ކައިރިންނެވެ. އެހެން ނަމަވެސް އެ ނެއިބާހޫޑްގެ ފުލުހުންގެ މަރުކަޒަށް އޭނާ ގެންދިއުމުުގެ ބަދަލުގައި ގެންދިޔައީ ނެއިބާހޫޑް 1ގައި ހުންނަ މައި ފުލުހުންގެ މަރުކަޒަށެވެ.\nމިއަދު އެކަން އޭނާގެ ވަކީލުން ފާހަގަކުރުމުން ގާނޫނާއި ހިލާފަށް އޭނާ ހައްޔަރުކޮށްފައިވާތީ އާއި ތަހުގީގުގައި އޭނާގެ ބައިތައް ނިމިފައިވާތީ ކޯޓުން އޭނާ ދޫކޮށްލަން ނިންމީއެވެ.\nއެނގިފައިވާގޮތުން އޭނާއާ ދެކޮޅަށް މާބޮޑެތި ހެކިތަކެއް ލިބިފައެއް ނުވެއެވެ.\nހުޅުމާލޭގައި ކުޑަކުއްޖަކާއި ބެހުނު ކަަމށް ބުނާ އެ މީހާ "ގަން ހިންގުވާފައި" ގެންގޮސް ފުލުހުންނާއި ހަވާލު ކުރުމުގެ ކުރިން ނަގާފައިވާ ވީޑިއޯއެއް މީސް މީޑިއާގައި ވަނީ ދައުރުވިއެވެ. އެ ވީޑިއޯގައި އެ މީހާ އެ ކުދިންނަށް ޖިންސީ ގޯނާ ކުރި ކަމަށް އެއްބަސްވިއެވެ.\nމިހާރަކަށް އައިސް ކުޑަކުދިންނަށް ޖިންސީ ގޯނާ ކޮށްގެން ހުށަހެޅޭ މައްސަލަތައް ވަނީ އިތުރުވެފައެވެ.\nޖޫން 6, 2019 17:08\nގުއި ކޯޓް. ރާއްޖޭގެ ކޯޓް ތަކުގެ ފަނޑިޔާރުން ތައް ހިފާ ހައްޔަރުކުރާން ޖެހޭ. އަންދާ ގާނޫނު.\nޖޫން 6, 2019 17:27\nއެހެންވިއްޔާ ތިޔަ ޤާނޫނު އަސާސީ ނޫނީ ތިޔަ ފަނޑިޔާރު ތަސައްރަފު ނުފުދެއެއްނޫތަ؟ ކޮންމެ ޕޮލިސް ސްޓޭޝަމަކަށް ގެންދިޔަޔަސް ހަމަ އެގެންދެވުނީއެއްނޫންތަ! އެންމެ ކައިރީގަ ހުރިތަނަށް ނޮގޮސްގެން މައްސަލައަކަށްވަން ޖެހޭތަ؟ އެންމެ ކައިރީގަ ހުރިތަނަކަށް ގެންދަން ޖެހެނީވެސް މައްސަލަތައް އަވަސް ކުރަން. އަނިޔާލިބުނު މީހާއަށް އިންސާފް ހޯދުމުގެ މަސައްކަތް އަވަހަށް ފަށައިގަންނަން. އަޖައިބު ވެއްޖެ ތި ފަނޑިޔަރުންގެ ހާލާމެދު!\nޖޫން 6, 2019 17:45\nފުރަތަަމަ 12 ދުވަސް ޖެހިފަހުންތޯ އެނގުނީ އިޖުރާތާއި ޚިލާފްވިކަން. އެ 12 ޖެހިދުވަހު ނޭނގުނީމަ ގާޟީއަށްވެސް އިޖުރާތް ނޭނގުނީތާ\nޖޫން 6, 2019 17:55\nމިއޮތީވާކޯޓެއް ކުއްވެރިންގެ ކޯޓު މިކޯޓުގަތިބިމީހުން ވެއްޖެއެއްނުން ރައްޔަތުންނުކުމެ ހައްޔަރުންކުރަން\nޖޫން 6, 2019 18:15\nމީހުން ހިފާ ހައްޔަރުކުރުން ހުއްޓާލާ ކޯޓުތަކުގައި ތިބި ގާޒީންތައް އިސްތިއުފާދެންދެން!\nޖޫން 6, 2019 18:17\nލަދު އައިބު ފޮރުވައިދީ\nޖޫން 6, 2019 19:09\nތިސޮރަށްހަދަންވީ ގޮތް މަށަށް އިނގޭ\nޖޫން 6, 2019 19:18\nމޯދީ އަންނަން ވާ އިރަށް ކުރަން އެންމެ.މުނާސަބު ކނަ ތިޔަ ކުރީ . ޢިބޫގެ ކުދިން ބާރަށް އަތް ޖަހާ\nޖޫން 6, 2019 20:14\nތި ގަންހިންގުވި ކަލޭގެ ދެންގޮސް އެޣާޒީގެ ދަރިއެއް، އަތްބެއް ނުވަތަ ޢާއިލާ މީހެއްގެ ގަޔައް އެރީމަވެސް، ޖިންސީގޯނާ ކުރީމަވެސް ނުވަތަ ޢިއްފަތްތެރިކަން ފޭރި ގަތީމަވެސް އެހެން ބުނާނެބާ......?\nޖޫން 6, 2019 20:30\nއާންމު މީހާ މި ޖެހުނީ އަނެއްކާ ތެދުވެ މިކަމުގެ ހައްގު އަދަބު ދޭން. ފުލުހުންނަކަށް ނުވި މިކަމެއް.\nޖޫން 7, 2019 00:04


Hithadhoo gai zuvaanunge dhuvas faahaga kuree zero plastic aa eku - AO News\nއިއްޔެ ހަވީރު ހިތަދޫގައި ވަނީ މިއަހަރުގެ ޤައުމީ ޒުވާނުންގެ ދުވަސް ފާހަގަ ކުރުމަށް ޚާއްސަ ޙަރަކާތެއް ހިންގާފައެވެ. ހިތަދޫ ވެށިސާފު ޖަމްޢިއްޔާގެ އިސްނެގުމާއެކު އައި ރަނާސްގެ ދުވުންތެރިންނާއި ހެޔޮއެދޭ ފަރާތްތައް ގުޅިގެން ބޭއްވި މިޙަރަކާތުގައި އައްޑޫސިޓީގެ މޭޔަރ ޢަބްދުﷲ ސާދިޤު ބައިވެރިވެވަޑައިގެންނެވިއެވެ.\nއިއްޔެ4ޖެހިއިރު ހިތަދޫ ސިޓީ ސްކެޔަރ ގައި ފެށި މިޚާއްސަ ޙަރަކާތް ޝަރަފްވެރިކޮށްދެއްވީ ހިތަދޫ ސްކޫލްގެ ޕްރިންސިޕަލް ޑޮކްޓަރ އާސިޔަތު މުޙައްމަދު ދީދީ އެވެ. ޑޮކްޓަރ އާސިޔަތު ވަނީ ދުޅަހެޔޮ ސިއްޙަތެއްގައި ޒުވާނުން ތިބުމަށް އެދޭނަމަ ދިރިއުޅުމުގެ ވައްޓަފާޅިއަށް ހެޔޮ ބަދަލުތަކެއް ގެންނަން ޖެހޭ ކަމަށް ވިދާޅުވެ އެކަން ކާމިޔާބު ކުރުމަށް އަގުބޮޑު ތަކެއްޗާއި ބޮޑު ޚަރަދެއް ނުކޮށްވެސް ވަރަށް ފަސޭހަ ކަމާއެކު މަސައްކަތް ކުރެވިދާނެ ކަން ފާހަގަ ކުރައްވާފައެވެ.\nޒުވާނުންގެ ދުވަހަށް ޚާއްސަކޮށްގެން ބޭއްވި މިޙަރަކާތަށް އެންމެންވެސް ދިޔައީ ވަރަށް ބޮޑަށް ތައްޔާރުވެގެންނެވެ. މާނަފުން މެސެޖްތަކެއް ފޯރުކޮށްދިން މިޙަރަކާތް ކުރިއަށް ދިޔައީ ދުޅަހެޔޮ ކަމާއެކު ހެލިފެލިވުމަށް އިރްޝާދުދީ ވެއްޓަށް އެންމެ ގެއްލުންދޭ ޕްލާސްޓިކް ކުނިބުނިން ޕާކްތަކާއި ރީތި ގޮނޑުދޮށްތައް ޙިމާޔަތްކުރުމަށް ހިތްވަރު ދެމުން އެތަކެތި ނަގާ ޖަމާކުރުމާވެސް އެކުގައެވެ.\nވަރަށް ފޯރިއާ ޖޯޝާއެކު ކުރިއަށްދިޔަ މިޙަރަކާތުގައި ސިޓީ ސްކެއަރ އިން ފެށިގެން ހިތަދޫ ކަނބިހާ ބީޗް ސަރަޙައްދާއި ހަމަޔަށް ސާފުކުރުން ކުރިއަށް ދިޔައެވެ.\nޒުވާނުންގެ ދުވަހުގެ ޙަރަކާތް ނިމިގެންދިޔައީ ތިމާވެއްޓާއި ސިއްޙަތަށްވެސް ގެއްލުން ނުވާނެ ހެން ތައްޔާރު ކުރެވިފައިވާ ފްރުޓް ކޭކާއި ފެނުގެ ބުއިމުންނެވެ.\nއިއްޔެ ވަނީ ވެށި ސާފުގެ ޕްލެޖްގައި ސޮއިކުރުމުގެ ޙަރަކާތެއްވެސް ބާއްވާފައެވެ.\nއެޖަމްޢިއްޔާއިންވަނީ މި ޕްލެޖް ރައީސުލް ޖުމްހޫރިއްޔާ އިބްރާހިމް މުޙައްމަދު ސާލިޙުއަށާއި އެންވައިރޮމެންޓް މިނިސްޓްރަށާއި ޔޫތް މިނިސްޓަރ ގެ އިތުރުން އައްޑޫސިޓީ ކައުންސިލަށް ހަދިޔާ ކުރުމަށް ނިންމަވާފައެވެ.\nޒުވާނުންގެ ދުވަހަކީ އޮކްޓޯބަރ މަހުގެ 22 ވަނަ ދުވަހެވެ. ރާއްޖޭގައި މީގެކުރިން ޒުވާނުންގެ ދުވަސް އެކި ތާރީޚުތަކުގައި ފާހަގަކުރަމުން އައިސް ޒުވާނުންގެ ދުވަސް ވަކި ދުވަހެއްގެ ގޮތުގައި ކަނޑައަޅައި ފާހަގަކުރުމަށް ނިންމީ ޤައުމުގެ ތަރައްޤީގައި ޒުވާނުންގެ ޙިއްސާ ބަލައިގަނެ އެކަން ޤައުމީ ފެންވަރެއްގައި ފާހަގަކުރުމަށްޓަކައި މިދިޔަ އަހަރު ނިންމެވި ނިންމެވުމާ ގުޅިގެންނެވެ.\nމި ދުވަސް 22 އޮކްޓޯބަރުގެ ގޮތުގައި ފާހަގަކުރުމަށް ނިންމީ 18އަހަރުން މަތީގެ މީހުންނަށް، ވޯޓުލުމާއި، އިންތިޚާބުތަކުގައި ބައިވެރިވުމުގެ ޙައްގު ލިބިދިނުމުގެ މާއްދާ ރައްޔިތުންގެ ޚާއްސަ މަޖިލީހުން ފާސްކުރި ތާރީޚަކީ އޮކްޓޯބަރު މަހުގެ 22ވަނަ ދުވަސް ކަމަށްވާތީއެވެ.\nހިތަދޫހިތަދޫ ސްކޫލްއައިރަނާސްއައްޑޫސިޓީގެ މޭޔަރ އަބްދުﷲ ޞާދިގުވެށިސާފުޒުވާނުން


ފްލެޓް ލިސްޓް: ބައެއް ނުކުޅެދޭ ކުދިންނަށް ދިން އަނިޔާއެއް! | Sandhaanu\nފްލެޓް ލިސްޓް: ބައެއް ނުކުޅެދޭ ކުދިންނަށް ދިން އަނިޔާއެއް!\nރައީސް ޔާމީންގެ ޒަޢާމަތުގައި އަޅާފައިވާ ހިޔާ މަޝްރޫޢުގެ 7000 ފްލެޓް ލިބޭ ކެޓެގަރީތަކުން އެއް ކެޓެގަރީ އަކީ ނުކުޅެދޭ ކުދިންގެ ކެޓެގެރީއެވެ. މިދިޔަ ދައުރުގައި ބައެއް ފަރާތްތަކަަށް ފްލެޓްގެ ލިޔުން ހަވާލުކޮށްފައި ވަނިކޮށް، މި ސަަރުކާރުން ވަނީ އެއަށް ބަދަލު ގެނެސް އަލުން ލިސްޓެއް އިއުލާން ކޮށްފައެވެ. މިކަމުގައި އެތައް ބަޔެއްގެ ޙައްޤުތައް ފޭރިގަނެފައި ވާކަމަށް ގިނަ ބަޔަކު ބުނަމުން ދާއިރު، އޭގެން އެއް ކުއްޖެއްގެ ވާހަކަ އެކުއްޖާގެ ބައްޕަ ވަނީ ސޯޝަލް މީޑިޔާގައި ހާމަ ކޮށްފައެވެ.\nއޭނާގެ ބައްޕަ ބުނެފައި ވާގޮތުގައި އޭނާގެ ދަރިފުޅު އާނިސް އަކީ އުފެދުނީން ސުރެންވެސް ބޮޑެތި ސިއްޙީ މައްސަލަތަކެއް ހުންނަ، ނުކުޅެދޭ ކުދިންގެ ދަފްތަރުގައި ނަން އޮންނަ ކުއްޖެކެވެ. އަދި މިހާތަނަށް ބޮލާއި އަތްފައިގެ ބޮޑެތި ސާޖަރީތަކެއް ކުރެވިފައި ވާކަމަށާއި، އުމުރުން7އަހަރު ވީ އިރު އަމިއްލައަށް އެއްވެސް ކަމެއް ނުކުރެވޭ ކަމަށް އޭނާ ވަނީ ބުނެފައެވެ.\nއޭނާ އިތުރަށް ބުނި ގޮތުގައި އޭނައާއި، ކުއްޖާގެ މަންމައާއި، އާނިސް އާއި، އެމީހުންގެ އިތުރު ދަރިޔަކު އުޅެނީ އެއް ކޮޓަރިއެއްގައެވެ. އަދި އޭނާގެ އަންހެނުން އިތުރު ކުއްޖަކަށް ބަލިވެ އިންކަން ވެސް ވަނީ ހާމަ ކޮަށްފައެވެ.\n“ފްލެޓް ހޯދަން އަހަން އަޅުގަނޑުމެން ދަންނަ އެއްވެސް ސިޔާސީ ބަޔަކު ނުފޫޒު ގަދަ ބަޔަކު ނުތިބޭ. އެކަމަކު ﷲ ގެ އިރާދަފުޅުން އެފަހަރު (2018) ޚާއްސަ އެހީއަށް ބޭނުން ވާ ކެޓަގަރީއިން އެންމެ މަތިން 90 ޕޮއިންޓް ލިބުނު” ކުއްޖާގެ ބައްޕަ ބުނެފައި ވެއެވެ.\nނަމަވެސް މިސަރުކާރުން ނެރުނު ލިސްޓުގައި 60 ޕޮއިންޓަށް ދަށް ކޮށްލައި ފްލެޓް ނުލިބޭ ގޮތަށް ނިންމާފައި ވާކަމަށާއި، ޕޮއިންޓް ކަނޑައިފައި އޮތީ ދިރިއުޅުމުގެ ހާލަތުން ކަން އޭނާ ފާހަގަ ކުރިއެވެ.\nއޭނާ ބުނި ގޮތުގައި ދިރިއުޅުމުގެ ހާލަތަށް އެއްވެސް ބަދަލެއް ނާދެއެވެ. ދިރިއުޅެނީ އެއިރުވެސް އުޅުނު ތަނުގައެވެ. “ހާލަތަށް އައި ބަދަލަކީ ދަރިފުޅު އާނިސްގެ 1.5 މިލިއަން ރުފިޔާގެ އިތުރު ސާޖަރީއެއް ހަދަން ޖެހޭކަން” އޭނާ ވަރަށް އަސަރާއި އެކު ލިޔެފައި ވެއެވެ.\nއޭނާވަނީ ދިރިއުޅުމުގެ ހާލަތު ބެލުމަށް މިނިސްޓަރ އަސްލަމަށާއި، ސަރުކާރުގެ އިސްވެރިންނަށް އަސަރާއިއެކު ދައުވަތު އަރުވައިފައެވެ.\n“ދަރިފުޅުގެ ބައްޕަގެ ހައިސިއްޔަތުން ދަންނަވަމެވެ. ކުރީސަރުކާރުން “ސިޔާސީ” މީހުންނާއި ފްލެޓު ހައްގު ނުވާ މީހުންނަށް ފްލެޓު ދީފައިވާނަމަ އެތަންއެތަން ނަގާށެވެ. އެހެނަސް އަޅުގަނޑުމެން ފަދަ މީހުން ލިސްޓުން ކަޓުވައި، ފްލެޓުތައް ނަގައިގަނެފައި، ތިމަންނާމެން ލިސްޓު އިސްލާހު ކުރީއޭ ނުދަންނަވާށެވެ. ތިއީ އިސްލާހު ކުރުމެއް ނޫނެވެ. ތިއީ ފްލެޓުން ވައްކަން ކުރުމެވެ. އެވެސް އަދި އާނިސްމެން ފަދަ ނުކުޅެދޭ ކުދިންގެ ހައްގުންނެވެ. އަޅުގަނޑުމެން ފަދަ ނިކަމެތިންގެ ހައްގުންނެވެ.” އާނިސްގެ ބައްޕަ ވަރަށް އަސަރާއި އެކު ބުނެފައި ވެއެވެ.\nއާދޭހެވެ. މިއީ އިންސާފުގެ ދަތުރޭ ކިޔައިގެން ވެރިކަމަށް އައި ސަރުކާރެކެވެ. ނަމަވެސް މިފަދަ ވާހަކަތަށް އަަޑު އިވުމުން، އެއީ އިންސާފުގެ ދަތުރެއްތޯ، ނުވަތަ އަނިޔާގެ ދަތުރެއްތޯ ސުވާލު އުފެދެއެވެ.\nމުރުޝީދާ ރައޫފު އޯގަސްޓް 30, 2020 At 4:37 ޕމ\nއިރާދަކުރެއްވިއްޔާ ތިމައްސަލަ ރައީސް ސޯލިހު ބައްލަވާނެއެވެ. ސޯލިޙު މީހަކަށް ވެރިކަން ޙަވާލުކުރީ ރައްޔަތުން ކޮންމެހެންވެސް އިންސާފުގެ ދަތުރަކަށެވެ. އުއްމީދު ކުޑަކޮށްނުލައްވާށެވެ. ހެޔޮރަޙުމަތެއް ލައްވާނެއެވެ. އިންޝާﷲ، އާމީން.


ޒަރޫރީ ބޭނުންތަކަށް ރަށްރަށަށްދާއިރު ނެގެޓިވް ޕީސީއާރު ހުށަހަޅަން...\nކޮވިޑްގެ ފިޔަވަޅު ވަރުގަދަކުރުން\nޒަރޫރީ ބޭނުންތަކަށް ރަށްރަށަށްދާއިރު ނެގެޓިވް ޕީސީއާރު ހުށަހަޅަން ޖެހޭ ގޮތަށް ހަމަޖައްސައި ފިޔަވަޅުތައް ވަރުގަދަކޮށްފި\nއެކަނި ކުރާ ކަސްރަތުތައް ފިޔަވައި، ކުޅިވަރު ހަރަކާތްތަކާއި ކަސްރަތުގެ ހަރަކާތްތައް ހުއްޓާލުމަށް ވަނީ އަންގާފައި\nކެފޭ ރެސްޓޯރަންޓްތަކުން ހިދުމަތްދޭ ގަޑިއާއި ޑެލިވަރީ އަދި ޓޭކްއަވޭ ގަޑިއަށް ގެނައި ބަދަލު ވަނީ ހަތްދުވަހަށް އިތުރުކޮށްފައި\nއެއްފަހަރާ5މީހުންނަށްވުރެ ގިނަމީހުން، މަގުމައްޗާއި އާންމު ތަންތަނަށް އެއްވެއުޅުން ހުއްޓައިލުމަށް ވަނީ އަންގާފައި\n4 މާރޗް 2021 | ބުރާސްފަތި 22:44\nކޮވިޑް19 އާ ގުޅިގެން އަޅާފައިވާ ފިޔަވަޅުތައް ވަނީ އިތުރަށް ވަރުގަދަކޮށްފައި\nވަކި އެއްޗެއް އަންގަންދެން، ޒަރޫރީ ބޭނުންތަކަށް ރަށްރަށަށް ދާއިރު ކޮވިޑަށް ނެގެޓިވް ޕީސީއާރު ޓެސްޓުގެ ނަތީޖާއެއް ހުށަހަޅަންޖެހޭ ގޮތަށް އުސޫލަށް ބަދަލު ގެނެސް ކޮވިޑްގެ ފިޔަވަޅުތައް އިތުރަށް ވަރުގަދަކޮށްފިއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެރުއްވިއެންގެވުމުގައިވަނީ ދިވެހިރާއްޖޭގައި ކޮވިޑް-19 ފެތުރުން ކޮންޓްރޯލްކޮށް، އާންމު ރައްޔިތުންގެ ޞިއްޙަތާއި ރައްކާތެރިކަމަށްޓަކައި، ޢާންމު ޞިއްޙަތު ރައްކާތެރިކުރުމުގެ ޤާނޫނުގެ ދަށުން އަޅަންޖެހޭ ޚާއްޞަ ފިޔަވަޅުތައް އެޅުމަށް މަގުފަހިކުރުމުގެ ގޮތުން، ޑިރެކްޓަރ ޖެނެރަލް އޮފް ޕަބްލިކް ހެލްތުގެ ހައިސިއްޔަތުން ލިބިދޭ ބާރުގެ ދަށުން، މާލެ ސަރަޙައްދު (މާލެއާއި، ހުޅުމާލެއާއި، ވިލިނގިއްޔާއި، ތިލަފުށްޓާއި، ގުޅިފަޅާއި، ހުޅުލެ) ގައި މިހިނދުން ފެށިގެން، ފިޔަވަޅުތައް އެޅުމަށް އަންގާ ކަމަށެވެ.\n7 ދުވަހުގެ މުއްދަތަށް އެޅުމަށް ނިންމާފައިވާ ފިޔަވަޅުތައް\n- ރޭގަނޑު 11:00ން ފެށިގެން ފަތިހު 4:30ށް، މަގުމައްޗާއި އާންމު ތަންތަނަށް މީހުން ނުކުތުން މަނާކުރުން.\n- އެއްފަހަރާ5މީހުންނަށްވުރެ ގިނަމީހުން، މަގުމައްޗާއި އާންމު ތަންތަނަށް އެއްވެއުޅުން ހުއްޓާލުން.\n- ސިނަމާތަކާއި ފިލްމު ތިއޭޓަރުތައް ހިންގުން ހުއްޓާލުން.\n- ދުވުމަށް ޚާއްޞަ ކޮށްފައިވާ ޓްރެކުތައް ބަންދުކުރުން.\n- ޕާކުތަކާއި މައިޒާންތައް ބަންދުކުރުން.\n- ޔުނިވަރސިޓީތަކާއި ކޮލެޖްތަކަށް ދަރިވަރުން ހާޒިރުވެގެން ކުލާސްތައް ކުރިޔަށް ގެންދިޔުން ހުއްޓާލުން އަދި\n- އެކަނި ކުރާ ކަސްރަތުތައް ފިޔަވައި، ކުޅިވަރު ހަ ރަކާތްތަކާއި ކަސްރަތުގެ ހަރަކާތްތައްވެސް ހުއްޓައިލުމަށް ވަނީ އަންގާފައެވެ.\nހެލްތު ޕްރޮޓެކްޝަން އެޖެންސީން ވަކިގޮތެއް އަންގަންދެއް އެޅުމަށް ނިންމާފައިވާ ފިޔަވަޅުތައް\n- ޖިމްތަކުގައި ހަމައެކަނި، އެކަނި ކުރާ ކަސްރަތުތައް ކުރުމަށް ހަމަޖެއްސުން.\n- ޚާއްޞަ ހުއްދައިގެ ދަށުން ޒަރޫރީ ބޭނުންތަކަށް މާލެ ސަރަޙައްދުން ރަށްރަށަށް ދާ ފަރާތްތަކުން ދަތުރުކުރުމުގެ 72 ގަޑިއިރުގެ ތެރޭގައި ހަދާފައިވާ ނެގެޓިވް ޕީސީއާރު ޓެސްޓު އޮތުން.\n- ޕްރީ ސްކޫލުތަކާއި، ނާސަރީތަކުގައި ކިޔަވައިދިނުން ހުއްޓާލުން.\n- ޑޭ ކެއަރގެ ޚިދުމަތް ދޭ ތަންތަނުން ދެމުންގެންދާ ޚިދުމަތްތައް ދިނުން ހުއްޓާލުން.\nމީގެ އިތުރުން ކެފޭ ރެސްޓޯރަންޓްތަކުން ހިދުމަތްދޭ ގަޑިއާއި ޑެލިވަރީ އަދި ޓޭކްއަވޭ ގަޑިއަށް ގެނައި ބަދަލު ހަތްދުވަހަށް ވަނީ އިތުރުކޮށްފައެވެ. އެގޮތުން މާޗް މަހުގެ6ވަނަ ދުވަހުން ފެށިގެން ހަތް ދުވަހަށް މި މުއްދަތު އިތުރުކުރުމަށް ވަނީ ނިންމާފައެވެ.\nމައިމޫނާ ނެރުއްވި އެންގެވުމުގައި ވަނީ މި ފިޔަވަޅުތަކާއެކު، ހެލްތު ޕްރޮޓެކްޝަން އެޖެންސީގެ އެންގުމުގެ2ވަނަ ނަންބަރުގައި ބަޔާންކޮށްފައިވާ ފިޔަވަޅު ފިޔަވައި އެނިހެން ފިޔަވަޅުތައް އެގޮތަށް ދެމިއޮންނާނެކަމަށެވެ. އަދި7ދުވަހަށް އަޅާފައިވާ ފިޔަވަޅުތަކުން ސިފައިންނާއި ފުލުހުން، ޞިއްޙީ ޚިދުމަތް ދޭ އިދާރާތަކުގެ މުވައްޒަފުންނާއި، އެ މުވައްޒަފުން ދުއްވާ އުޅަނދުފަހަރު އިސްތިސްނާވެއެވެ. އަދި އެމްބިއުލަންސާއި، ހެލްތް އެމެޖެންސީ އޮޕަރޭޝަން ސެންޓަރ (އެޗް.އީ.އޯ.ސީ) ގެ ފާސް ލިބިފައިވާ ފަރާތްތަކާއި ފަތިސް ނަމާދަށް މިސްކިތަށް ދާ ފަރާތްތައް ވެސް އިސްތިސްނާވެއެވެ.\nއަދި މި އެންގުމުގެ ދަށުން ބޭރަށް ނުކުތުން މަނާކޮށްފައިވާ ވަގުތުގައި އެމެޖެންސީކޮށް ޞިއްޙީ ޚިދުމަތް ހޯދާންޖެހޭ ފަރާތްތައް އިސްތިސްނާ ހާލަތްތަކުގެ އިތުރުން، ޑީޖޭއޭ ކަނޑައަޅާ ޚާއްޞަ ހާލަތްތަކުގައި، އަންގާ ގޮތެއްގެ މަތިން ޢަމަލު ކުރެވޭނެކަމަށް ބުނެފައިވެއެވެ. އަދި މި ފިޔަވަޅުތައް ތަންފީޒު ކުރުމުގައި ވަގުތާއި ހާލަތަށް ރިޢާޔަތްކޮށް، އަޅަންޖެހޭ އެންމެހައި ފިޔަވަޅުތައް އަޅާނީ މޯލްޑިވްސް ޕޮލިސް ސަރވިސްއާއި ކަމާބެހޭ އެހެނިހެން މުއައްސަސާތަކުން ކަމަށް ވަނީ ބުނެފައެވެ.\nކޮވިޑް-19 ކޮވިޑް19 އެޗްޕީއޭ ހެލްތު ޕްރޮޓެކްޝަން އެޖެންސީ


Hiken beynunvaa meehunah 8 buimeh\nގްރީން ޓީއަކީ ބަރުދަން ދުއްވާލުމަށް އެންމެ ރަނގަޅަށް މަސައްކަތް ކުރާ އެއް ބުއިން--\n06 މާރޗް 2021 - 15:15:51\nދިރާސާތަކުން ދައްކާ ގޮތުގައި ދިރިއުޅުމުގެ ވައްޓަފާޅިއަށް ގެންނަ ބަދަލުތަކާއެކު ވަކި ބާވަތްތަކެއްގެ ބުއިންތަކަށް ސަމާލުކަން ދީފި ނަމަ އަވަހަށް ބަރުދަން ދުއްވާލަން އެހީވެދެ އެވެ. ގްރީން ޓީ އާއި ކޮފީ، އަދި ޕްރޮޓީން ގިނައިން ހިމެނޭ ބުއިންތައް އޭގެ ތެރޭގައި ހިމެނެ އެވެ.\nތިރީގައި އެ ވަނީ ރަނގަޅު ސިއްހަތެއްގައި ދެމިހުރުމަށާއި ހިކެން ބޭނުންވާ މީހުންނަށް ޑަޔަޓުގައި ހިމަނަން ރަނގަޅު އަށް ބުއިމެވެ.\n1. ގްރީން ޓީ: ރަނގަޅު ސިއްހަތެއްގައި ހުރުމަށް ގްރީން ޓީ ބުއިމަށް މީހުން ލަފާދެނީ ސަބަބެއް ނެތިއެއް ނޫނެވެ. މިއީ އެންޓިއޮކްސިޑެންޓުން މުއްސަނދިވެފައިވާ އަދި އަވަހަށް ހިކެން ބޭނުންވާ މީހުންނަށް އެންމެ ރަނގަޅަށް މަސައްކަތް ކުރާ އެއް ބުއިމުގެ ގޮތުގައި ގިނަ ދިރާސާތަކުން ދައްކާފައި ވެއެވެ.\n2. ކޮފީ: އާއްމު ގޮތެއްގައި ކޮފީ ބޮނީ ހަކަތަ އިތުރުކޮށްދީ، މޫޑު ރަނގަޅު ކުރުމަށެވެ. ކޮފީގައި ހިމެނޭ ކެފެއިންއިން ކޮށްދެނީ ހަމައެކަނި އެ ދެ ކަންތަކެއް ނޫނެވެ. އޭގެ އިތުރުން ހަށިގަނޑަށް ކެލޮރީ ނަގާ މިންވަރު މަދުކޮށްދީ، ސަރުބީ ނައްތާލުމަށް ވެސް އެހީވާ ކަމަށް ދިރާސާތަކުން ދައްކާފައި ވެއެވެ.\n3. ކަޅު ސައި: ގްރީން ޓީ ފަދައިން ކަޅު ސައިގައި ވެސް ހިކެން ބޭނުންވާ މީހުންނަށް ރަނގަޅު މާއްދާތައް ހިމެނެ އެވެ. އޭގެ އިތުރުން ކޮފީ ފަދައިން ހަށިގަނޑަށް ކެލޮރީ ނަގާ މިންވަރު މަދުކޮށްދީ، ސަރުބާ ނައްތާލަން އެހީވެ، ބަނޑުގައި ރަނގަޅު ބެކްޓީރިއާ އުފެއްދުމަށް ކަޅު ސައި މަގުފަހިކޮށްދެ އެވެ.\n4. ފެން: ފެން ބޯ މިންވަރު އިތުރު ކުރުމަކީ މީހާގެ ސިއްހަތު ރަނގަޅު ކުރުމަށް ކުރެވޭނެ އެންމެ މުހިއްމު އެއް ކަމެވެ. އޭގެ އިތުރުން ގިނައިން ފެން ބުއިމުގެ ސަބަބުން ބަނޑުހައިވާ މިންވަރު ކުޑަވެ، ބޭކާރު އެއްޗެހި ކެއުމާ ދުރުކޮށްދެ އެވެ. ދިރާސާތަކުން ދައްކާފައިވާ ގޮތުގައި ފިނި ފެން ބޯ ނަމަ، މީހާ ހަމަޖެހިގެން އަރާމު ކުރާ ވަގުތުގައި ވެސް ހަށިގަނޑުން ގެއްލޭ ކެލޮރީ އިތުރުކޮށްދެ އެވެ.\n5. އެޕަލް ސައިޑާ ވިނެގާ ހިމެނޭ ބުއިންތައް: މިފަދަ ބުއިންތަކުގައި ހިމެނޭ އެސެޓިކް އެސިޑުން ހަށިގަނޑުގެ އިންސިއުލިން މިންވަރު މަދުކޮށްލާ، ކާހިތްވުން ކުޑަކޮށްދީ، ސަރުބާ ދުއްވާލަން އެހީވެ އެވެ. ޖަނަވާރުތަކުގައި ހަދާފައިވާ ދިރާސާއިން އެނގޭ ގޮތުގައި އެސެޓިކް އެސިޑުން ބަނޑާއި މޭގައި ސަރުބީ ޖެހުން ކުޑަކޮށްދެ އެވެ.\n6. އިނގުރު ސައި: އިންސާނުންނާއި ޖަނަވާރުން ހިމެނޭ ގޮތަށް ހަދާފައިވާ ދިރާސާތަކުން ދައްކާ ގޮތުގައި ބަރުދަން ލުއި ކުރުމަށް އިނގުރު ސައި މުހިއްމެވެ. އެގޮތުން ހަށިގަނޑުގެ ކޮލެސްޓްރޯލް މިންވަރު ރަނގަޅުކޮށްދީ، ކާހިތްވުން ކުޑަކޮށް، ހަށިގަނޑުން ދުއްވާލާ ކެލޮރީ ވެސް އިތުރުކޮށްލަ އެވެ.\n7. ޕްރޮޓީން ގިނަ ބުއިންތައް: މިފަދަ ބުއިންތަކުން ވެސް ގިނަ ވަގުތު ބަނޑު ފުރިފައި ހުރުމަށް އެހީވެއެވެ. ޕްރޮޓީން ގިނަވުމުން ބަނޑުހައިވުމަށް މަގުފަހިވާ ހޯމޯން ހަށިގަނޑުން މަދުކޮށްދެ އެވެ.\n8. ތަރުކާރީ ޖޫސް: މޭވާއިން ހަދާ ޖޫހުން ބަރުދަން އިތުރުވާ ކަމަށް ދިރާސާއިން ދެއްކި ނަމަވެސް ތަރުކާރީއިން ހަދާ ޖޫހުން އެގޮތަށް ނުވާ ކަމަށް ބައެއް ދިރާސާތަކުން ދައްކަ އެވެ.\n29 ސިކުންތު ކުރިން\nމޮރީިނިއޯ ސެލްޓިކަށް ގޮސްދާނެ


ދިރިއުޅުމުގެ އާދަކާދައާއި ވައްޓަފާޅި ބަޖެޓަށް ތަކުލީފަކަށް ވެގެން ނުވާނެ – Issey for Mayor\nއިގްތިސޯދު / ދިރިއުޅުމުގެ އާދަކާދައާއި ވައްޓަފާޅި ބަޖެޓަށް ތަކުލީފަކަށް ވެގެން ނުވާނެ\n(2) ދައުލަތުގެ އާމްދަނީއާ ހަރަދުގެ ހިސާބަކީ ބެޖެޓެވެ. ބަޖެޓުގެ ހަރަދު ތެރޭ ރައްޔިތުންނަށް ފޯރުކޮށްދޭ ހިދުމަތްތަކާއި ތަރައްގީގެ ޕްރޮޖެކްޓަތައް ހިމެނެއެވެ. އާސަންދައަށް ކުރާ ހަރަދަކީވެސް ބަޖެޓުގެ ހަރަދުބައިގެ ތެރޭ ހިމެނޭ އެއްޗެކެވެ. އާސަންދައަށްކުރާ ހަރަދު އިތުރުވާ ވަރަކަށް، އާމްދަނީ އިތުރުނުވާނަމަ، އެހެންކަންކަމަށް ހަރަދު ކުރަން ހުންނަވަރު މަދުވެގެން ދާނެއެވެ. އާމްދަނީ އިތުރުވިއަސް އެހެންވުން އެކަށީގެން ވެއެވެ.\n(3) ތަފާސްހިސާބުތަކުން ދައްކާގޮތުން އާބާދީގެ 82% މީހުން އަހަރަކު 8 ފަހަރު އާސަންދައިގެ ހިދުމަތް ހޯދައެވެ. މިއީ ކަންބޮޑުވާންޖެހޭ ކަމަކެވެ. އާސަންދައިގެ ހިދުމަތް ހޯދާތީކީ ނޫނެވެ. އެކަމަކު ސިއްހީގޮތުން ބަލިކަށި އާބާދީއެއްގެ މަލަމަތި ފެންނާތީ އެވެ. މިގޮތަށް ދާނަމަ ބަޖެޓުގެ ބޮޑުބައެއް ސިއްހީ ފަރުވާޔަށް ހަރަދުކުރަންޖެހި ރައްޔިތުންނަށް ހިދުމަތް ދިނުމާއި ތަރައްގީގެ ޕްރޮޖެކްޓްތައް ހިންގުމަށް ދަތިވެގެން ދާނެއެވެ. އިގްތިސާދީ އުފެއްދުންތެރިކަން ހީނަރުވެގެން ދާނެއެވެ. އުފާވެރި ދިރިއުޅުމަކަށް ހުރަސްއެޅިގެން ދާނެއެވެ. ވިސްނަންވީ ހަމައެކަނި މާދަމާއަކަށް ނޫނެވެ. 2އަހަރު،5އަހަރު، 10 އަހަރު 20 އަހަރު ފަހަށެވެ.\n(4) ދިރިއުޅުމުގެ އާދަކާދައާއި ވައްޓަފާޅިއާއި ގުޅިގެން ޖެހޭބަލިތައް ރާއްޖޭގައި ދަނީ ކަންބޮޑުވާދަރަޖައަށް އިތުރުވަމުންނެވެ. މިހާރުގެ އާދަކާދަތަކަށް ބަލާއިރު ކުރިއަށް އޮތްތަނުގައި ދާނީ އިތުރުވެގެންނެވެ. މިޖީލަކީ ސިގިރެޓާއި ކޮފީގެ ޖީލެކެވެ. ރެޑްބުލް، އެކްސެލް، ޕަވާގޯލްޑު، މައިލޯ އަދި ކޯލާގެ ޖީލެވެ. ރޭގަނޑު ދަންވަންދެން ނުނިދާ ތިބޭ ޖީލެވެ. ގޮތްނޭގޭ ތަންތަނުގައި ހަދާ ކާބޯތަކެއްޗާއި ޒާތްޒާތުގެ ލުއިކާނާ ރާއްޖޭގެ ބާޒާރުގައި ދަނީ ބޭނުންގޮތަކަށް ވިއްކަމުންނެވެ. މަސްތުވާތަކެތީގެ އަސަރު ގިނަ ބަޔަކަށް ވަނީ ކޮށްފައެވެ.\n(5) މިސަރަހައްދުންވެސް ގައިންގަޔަށް ނާރާ ބަލިތައް ނިސްބަތުން އެންމެ ގިނައީ ރާއްޖޭގައެވެ. މަރުވާމީހުންގެ ހަތަރުބައިކުޅަ އެއްބަޔަކީ ސީދާ ދުންފަތުގެ ސަބަބުން ޖެހޭ ބަލިތަކުން މަރުވާ މީހުންނެވެ. އާސަންދައިން އެންމެ ގިނައިން ހަރަދުކުރަން ޖެހެނީވެސް ދުންފަތުގެ ސަބަބުން ޖެހޭ ބަލިތަކަށެވެ.\n(6) މިރޭޓުން ދަންޏާ އާސަންދައަށް ކުރާހޭދަ ދައުލަތުގެ ބަޖެޓުގެ ތެރެއިން ބޮޑު ހަރަދަކަށް ވެގެން ދާނެއެވެ. ރައްޔިތުންނަށް ދޭންޖެހޭ އެހެނިހެން ހިދުމަތްތަކާއި ތަރައްގީގެ ޕްރޮޖެކްޓްތަށް ހިންގުމަށް ބަޖެޓުގައި ފައިސާ މަދުވެގެން ދާނެއެވެ. ރައްޔިތުންނަށް ލިބިގެންދާނެ ގެއްލުން ބޮޑުވެގެން ދާނެއެވެ.\n(7) ސިއްހީގޮތުން ރަނގަޅު އާދަކާދަތަކާއި ދިރިއުޅުމުގެ ވައްޓަފާޅި އާލާކުރުވާ އަށަގެންނެވުމަކީ ވަރަށްވެސް މުހިއްމުކަމެކެވެ. ރައްޔިތުން ހޭލުންތެރި ކުރުވައިގެންނެވެ. ގާނޫނުތަކާއި ގަވާއިދުތަށް ބޭނުން ކޮށްގެންނެވެ. ކުޑަކުދިންނަށް ރީތި އާދަތައް ދަސްކޮށްދީގެންނެވެ. ކޮންމެހެން ހަމައެކަނި ބަޖެޓަށް ލުއި ދިނުމަށްޓަކައި އެކަންޏެއް ނޫނެވެ. އުފާވެރި މުޖުތަމައެއް ބިނާ ކުރުމުގެ ބޭނުމުގައިވެސް މެއެވެ.\nފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް (2417)


Ankita Sushant ge huvafeneh furihama kohdhenee – Iru\nއަންކިތާ ސުޝާންތުގެ ހުވަފެނެއް ފުރިހަމަކޮށްދެނީ\nޝާޝާ· 8 ސެޕްޓެމްބަރު 2020\nޖޫން 14 ގައި ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތުގެ ހުވަފެނެއް ފުރިހަމަކޮށްދޭން ކުރީގެ ލޯބިވެރިޔާ އަންކިތާ ލޯކަންޑޭ މަސައްކަތް ފަށައިފިއެވެ.\nމީގެ ދުވަސްކޮޅެއް ކުރިން ސުޝާންތުގެ ދައްތަ ޝުވެތާ ސިންގް ކިރްތީ މީސްމީޑިއާގައި ހިއްސާކުރި ޕޯސްޓެއްގައި ބުނީ، 1000 ގަސް އިންދުމަކީ ސުޝާންތު ދެކެމުން އައި ހުވަފެނެއް ކަމަށެވެ. އަދި ޝްވެތާ ވަނީ ސުޝާންތުގެ ފޭނުންގެ ކިބައިން، ގަސް އިންދަން އެދިފައެވެ.\nޝްވެތާ އެ ޕޯސްޓު ހިއްސާކުރިފަހުން އަންކިތާ އާއި އޭނާގެ މަންމަ ގަސްވިއްކާ ފިހާރައެއްގެ ތެރެއިން ފެނިގެން ޕަޕަރާޒީއެއް ސުވާލުކުރުމުން ބުނީ، އެއީ ސުޝާންތުގެ 50 ހުވަފެންތަކުގެ ތެރޭގައި ހިމެނޭ 1000 ގަސް އިންދުމުގެ ހުވަފެން ފުރިހަމަ ކޮށްދޭން ކުރާ މަސައްކަތެއް ކަމަށެވެ. “އެންމެންނަށް މި މެސެޖު ދީ. މިއީ ސުޝާންތުގެ ބޮޑު ހުވަފެނެއް، އެހެންވެ އަހަރެން މިކަން މި ފެށީ އަމިއްލަ ގެއިން. އަހަރެން އުއްމީދު ކުރަން އެންމެންވެސް ގަސް އިންދާނެ ކަމަށް”، ސުޝާންތުގެ ފޭނުންނަށް އިޝާރާތް ކޮށް އަންކިތާ ބުންޏެވެ.\nއަންކިތާ އާއި ސުޝާންތުގެ ލޯބީގެ ގުޅުން ފެށިފައި ވަނީ ދެމީހުން އެކުގައި “ޕަވިތުރަ ރިޝްތާ” ކިޔާ ސިލްސިލާއެއްގައި މަސައްކަތް ކުރަން އުޅުމުގެ ތެރޭގައެވެ. ނަމަވެސް6ވަރަކަށް އަހަރު ވަންދެން އެއްކޮށް އުޅުމަށްފަހު ދެމީހުންގެ ގުޅުން ވަނީ ނިމުމަކަށް އައިސްފައެވެ. އޭގެފަހުން ސުޝާންތު ވަނީ އެކި ތަރިންނާ ލޯބީގެ ގުޅުން ބާއްވައިފައެވެ. އަދި އެންމެފަހުން ރައްޓެހިވެގެން އުޅުނު ބަތަލާ ރިއާ ޗަކްރަބަތީ އަކީ ސުޝާންތުގެ މަރުގެ މައްސަލައިގައި ޝައްކު ކުރެވޭ އެކަކެވެ.\n8 ސެޕްޓެމްބަރު 2020\nMidhen kihaa bodu kameh…miulheny raahjeyge meehaku maruvegeneh nun…mihaaru habareh kiyan thaakah vanas shushaanthu noon ehcheh nufeney ..habaru liyan neygenyaa nuliye thibebala\nkaley ah mi habaru thah muhinmu nuviyas bollywood ge film balaa kudhinah mi habaru thah. vh hiygaimu .. shahgh nethiga habaru nukiyaa


Ibu, Imran aa badhdhalu kuravvaifi | Mihaaru\nއިމްރާންއާ އިބޫ ބައްދަލު ކުރެއްވުމަށް ފަހު އެ އާއިލާ އެކު ފޮޓޯއަކަށް ހުއްޓިވަޑައިގެން.\n25 ސެޕްޓެމްބަރ 2018 - 11:48 43 comments\nނުހައްގުން އަނިޔާ ލިބެމުންދާ އެންމެންނަށް އިންސާފު ހޯދައި ދެއްވާނެ ކަމުގެ ވައުދާ އެކު ކެމްޕޭން ކުރައްވައި ރައީސަކަށް ހޮވިވަޑައިގެންފައިވާ އިބޫ، އިމްރާނާ ބައްދަލުކުރެއްވީ އޭނާގެ ގެ އަށް ވަޑައިގެންނެވެ. ޓެރަރިޒަމްގެ ކުށުގައި، އިއްވި 12 އަހަރުގެ ހުކުމާއެކު މާފުށީ ޖަލުގައި ހައްޔަރު ކުރި އިމްރާން ގޭ ބަންދަށް ބަދަލުކުރީ މި އަހަރުގެ ޖޫން، 26 ގަ އެވެ.\nއިބޫ، އިންތިޚާބު ކާމިޔާބު ކުރެއްވީ އިމްރާން ވެސް ހިމެނިވަޑައިގަންނަވާ ގޮތަށް އިދިކޮޅު ހަތަރު ލީޑަރުންގެ އިއްތިހާދުގެ ކެންޑިޑޭޓުގެ ގޮތުގަ އެވެ. އިމްރާންގެ އިތުރުން އެ ކޯލިޝަންގެ އިސް ލީޑަރުންނަކީ ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހީމެވެ.\nކޯލިޝަންގެ ކާމިޔާބީ އަށް ފަހު، އިމްރާނަކީ އިބޫ ބައްދަލު ކުރެއްވި ފުރަަތަމަ ލީޑަރެވެ. މައުމޫން ހުންނެވީ ޖަލުގަ އެވެ. ޖަލު ހުކުމެއްގައި ތިއްބެވިޔަސް، ބޭސް ފަރުވާ އަށް ވަޑައިގަތުމަށް ފަހު، ނަޝީދާއި ގާސިމް ދިރިއުޅުއްވަނީ، ސިޔާސީ ހިމާޔަތް ހޯއްދަވައިގެން ރާއްޖެ އިން ބޭރުގަ އެވެ.\nއިބޫ، އިމްރާންއާ ބައްދަލު ކުރައްވައި ދެއްކެވި ވާހަކައިގެ ތަފްސީލެއް އިދިކޮޅު ޕާޓީތަކުން އަދި ހާމައެއް ނުކުރެ އެވެ. އެކަމަކު، ދެ ބޭފުޅުން މި ބައްދަލު ކުރެއްވީ، މި ސަރުކާރުން ޖަލަށް ލާފައިވާ އިދިކޮޅު ސިޔާސީ ބޭފުޅުން މިނިވަން ކުރަމުން ދަނިކޮށެވެ.\nވެރިކަން ވައްޓާލަން އުޅުއްވި ކަމުގެ ތުހުމަތުގައި ހައްޔަރުކޮށް، ޖަލަށް ލި ކިނބިދޫ ދާއިރާގެ މެމްބަރު އަބްދުﷲ ރިޔާޒާއި ދަގެނތީ ދާއިރާގެ މެމްބަރު އިލްހާމް އަހްމަދާއި މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާންގެ އިތުރުން މައުމޫންގެ ދަނބިދަރިކަލުން މުހައްމަދު ނަދީމް ވެސް ރޭގައި ވަނީ ކޯޓުން ދޫކޮށްލައިފަ އެވެ.\nއިމްރާން ވަގުތުން މިނިވަންކޮށް، މިހާތަނަށް އޭނާ އަށް ގެއްލުނު ހައްގުތަކުގެ ބަދަލު ދޭން ވެސް ޔޫއޭން ވޯކިން ގްރޫޕުން ވަނީ ދިވެހި ސަރުކާރަށް ގޮވާލައިފަ އެވެ.\nމި ގޮވާލުންތަކާ އެއްގޮތަށް، ޖަލުގައި ތިއްބެވި ސިޔާސީ ބޭފުޅުން ވަގުތުން ދޫކޮށްލަން އިބޫ ވަނީ ރައީސް ޔާމީނަށް ހުށަހަޅުއްވައިފަ އެވެ. އަދި ރައީސް ޔާމީންގެ ދައުވަތަކަށް އިބޫ އިއްޔެ ރައީސް އޮފީހަށް ވަޑައިގެން ރައީސް ޔާމީނާ ބައްދަލު ކުރެއްވި އެވެ.\nރައީސް ޔާމީނާއި އިބޫގެ ބައްދަލުކުރެއްވުމުގެ ތަފްސީލެއް އެއްވެސް ފަރާތަކުން މިހާތަނަށް ހާމައެއް ނުކުރެ އެވެ. ނަމަވެސް ލަފާ ކުރެވޭ ގޮތުގައި، ސިޔާސީ ކުށްވެރިން އިއްޔެ ހަވީރުން ފެށިގެން ކޯޓަށް ހާޒިރު ކޮށް މިނިވަން ކުރަމުން އަންނަނީ ދެ ބޭފުޅުން ކުރެއްވި މަޝްވަރާތަކުގެ މަތިންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އެމްޑީޕީ ސިޔާސީ ޕާޓީ ފުލުހުން މެމްބަރު ގާސިމް އިބްރާހިމް (މާމިގިލި) ދިވެހި ސަރުކާރު އަދާލަތު ޕާޓީ ރައީސް އިބްރާހިމް މުހައްމަދު ސޯލިހް އިމްރާން އަބްދުﷲ، ހޯމް މިނިސްޓަރު